
Die aarde skud.

Eloise gil en gryp ’n kruik wat stadig maar seker na die rand van die tafel toe ritteldans. “Dis nou die tweede keer in soveel weke, Paul. Ek hou nie hiervan nie! Wat veroorsaak dit en hoekom gebeur dit so gereeld?” vra sy toe die skudding ophou. Sy frons en kyk benoud na hom. “Sê nou net dit gebeur terwyl ons in die grafkelder werk?”

Paul du Randt snork spottend. “Miskien maak een van die nabygeleë vuurspuwende berge gereed om te ontplof, of dalk het Prof weer sy stem vir iemand dik gemaak. Daardie dawerende stem van hom is genoeg om aardskuddings te veroorsaak,” brom hy. “Hoe dit ook al sy, ek het geen benul wat die oorsaak is nie.”

Hy skud sy kop ietwat verbaas. “Jy weet, Eloise, vir iemand met ’n beroep soos joune is jy ’n regte bangbroek. Dit is moeilik om die kloutjie by die oor te bring. Ek sien jou eerder in die rol van ’n model vir haarprodukte of miskien ’n kleuterskooljuffrou,” sê hy speels.

“Spaar my dit,” sug Eloise. “En ons kan seker nie almal Lara Crofts wees nie,” maak sy beswaar.

“Wie is Lara Croft?”

“Ek glo dit nie. Jy lewe in die era van tegnologie en rekenaarspeletjies en jy weet nie van Tomb Raider en die kuberruimte se avontuurheldin Lara Croft nie?”

“Wag, nou onthou ek. Daar was ’n paar flieks oor haar, nè?”

“Uiteindelik!”

“Wel, wat ook al,” mompel Paul afgehaal en gluur na die kruik wat sy steeds vasklou. “Eloise, vir wat klou jy aan daardie lelike ou blompotjie asof dit ’n jammerkombersie is? Ek het nog nooit blomme daarin gesien nie.”

“Mens rangskik nie blomme in hierdie soort pot nie, my liewe Paul. Dit is nie ’n blompot nie. Hierdie lelike potjie, soos jy dit noem, is ’n namaaksel van kruike wat in die bergvesting van Masada ontdek is. Prof was nog in sy twintigs toe hy ’n ekspedisie na Israel meegemaak het en hy het kruike wat soos hierdie een lyk, in ’n stoorkamer in die fort ontdek. Ken jy die geskiedenis van Masada?” vra sy.

“Ek is onkundig wanneer dit by oudhede en Antieke geskiedenis kom, maar my pa het ’n klompie jare gelede die video’s van ’n TV-minireeks, Masada, gekoop met Peter Strauss in een van die hoofrolle. Dit is mos die plek waar nege honderd of meer Israelitiese rebelle, mans, vroue en kinders selfmoord gepleeg het omdat hulle geweier het om hulle aan die Romeinse onderdrukking te onderwerp?”

“Heeltemal reg. Die kruike was almal dieselfde, waarskynlik houers om olyfolie of iets soortgelyks in te stoor. Prof het dié perfekte namaaksel vir my laat maak nadat ek graad gekry het. Beskou dit dus met die respek wat dit verdien.” Sy wikkel haar wenkbroue vir hom. “Vir my was dit ’n groot oomblik in my lewe toe Prof dit vir my gegee het. Jy kan maar sê dis my talisman. Sê my, was jy al ooit by Prof se huis op Hermanus?”

Paul skud sy kop. “Nog nooit die eer gehad nie.”

“Laat ek jou dan vertel. Daar is ’n vertrek in die huis wat lyk soos ’n museumstoorkamer. Daarin is ’n namaaksel van elke opgrawing waarby hy ooit betrokke was – potte, beeldjies, implemente, bakke – namaaksels van voorwerpe wat besonderse waarde vir hom het. ’n Kamer vol herinneringe. Hy het van die namaaksels in kuriositeit winkels gekry en sy seun, ’n pottebakker, het die res van foto’s en tekeninge af nagemaak. Nog ’n interessante feit,” voeg sy by. “Jy sal verbaas wees hoeveel artefakte in museumkelders regoor die wêreld gestoor word en wat die publiek nooit te sien sal kry nie. Net die belangrikste items word gekies, wat natuurlik ’n groot jammerte is. As ek kon, sou ek al my vrye tyd in museumkelders deurgebring het.”

“Dit is nou nie juis ’n aktiwiteit wat my opgewonde sal maak nie, om in stowwerige museumkelders rond te krap,” merk hy droog op. “Die blote gedagte daaraan wil my laat nies.”

Sy steek haar tong vir hom uit en grou in haar broeksak om ’n rekkie uit te haal. Met haar kop agteroor gegooi, kam sy met haar vingers deur haar lang donkerbruin hare en maak ’n poniestert.

Paul gaap haar aan en sy lig haar wenkbroue. “Paul du Randt, vir wat staar jy na my asof ek iets is wat in ’n petribakkie groei?” Sy knipoog vir hom en glimlag.

Paul knik sy kop. “Ja, voorwaar ’n mooi mens. Tog jammer sy is so onbewus van haar sensualiteit soos die spreekwoordelike yskoningin,” brom hy binnensmonds.

Eloise onderdruk ’n glimlag en maak asof sy nie die gebrom gehoor het nie. “Jammer, herhaal, ek het nie mooi gehoor nie?”

“Ekskuus, pragtig, ek was maar net ingedagte.”

Gmf! Sy ken die mansgeslag, en die blonde Paul du Randt, beplanningsbestuurder van die argeologiese ekspedisie, probeer al lank onder haar lakens inkruip. Sy lig haar ken beslis. Nie weer nie. Na haar mislukte verlowing aan Dewald Roux en al die trauma daarna, moet dié geslag liewer hulle afstand handhaaf. Definitief vir hul eie beswil, uit hulle oogpunt gesien. In elk geval, vir haar is Paul soos ’n geliefde jonger boetie. Die drie jaar verskil tussen hulle is in haar boek drie jaar te veel.

Paul sug, skuif sy stoel terug en staan op. “Nou ja, dan gaan ek maar weer.”

“Dankie vir die koeldrank en peuselgoedjies, Paul, maar as jy ’n oomblik wag, gryp ek net gou my rugsak en stap ek saam met jou. Ek wil gaan kyk hoe ver die studente gevorder het.”

Eloise bekyk die heuwel op die Mesaravlakte wat in koördinaat netjies afgemerk is en vir die afgelope jaar, aan en af, deur Prof en tydelike arbeiders bewerk word. Sy waai vir een van die groep finalejaarstudente wat onlangs saam met haar by die argeologiese span aangesluit het.

“Gelukkig lê die heuwel naby Koumasa, dit maak ons taak makliker.”

“Die klein dorpie lê te ver suid om toeriste te trek wat Kreta toe kom,” sê Paul. “Dit het die jong mense genoodsaak om met verloop van tyd na ander groter dorpe en stede te trek met die hoop op beter werksgeleenthede. Moontlik sal Prof se ontdekking help om die dorpie op die kaart te sit.”

“Ek hoop ook so. Die inwoners lyk vir my merendeels ouer mense wat met hul klein besighede ’n bestaan probeer maak.”

Eloise staar na die span werkers wat die grond wegwerk. Sy lag toe sy Prof in sig kry. “Paul, dink jy nie Prof lyk op ’n druppel water na veldmaarskalk Jan Smuts nie?”

Paul lag. “Nogal, nè, behalwe vir sy boepmagie, natuurlik.”

Eloise stamp hom speels in die sy. “Jy weet, julle was eintlik gelukkig die plaaslike owerheid het ingestem dat ons groep die skoolgebou wat leeg staan, as operasiesentrum kan gebruik.”

“Dit is so, maar onthou, hulle verloor niks nie. Daar is ’n stipulasie wat bepaal dat al die oudhede wat tydens die opgrawings gevind word aan die Griekse staat behoort. Die Griekse argeoloog is hier in ’n toesighoudende hoedanigheid, om seker te maak dat die artefakte wat ontdek word, nie gesteel of verwyder word nie. Hy katalogiseer elke potskerf en hou alles met ’n valkoog dop. Maar hy neem nie fisiek deel aan die opgrawings nie. Boonop het die inwoners ons met ope arms ontvang. Hulle is in hul noppies oor die besigheid wat die span gaan meebring. Ek is net dankbaar ons het ’n herberg gekry wat groot genoeg is om die hele span te huisves, en dit net ’n klipgooi van die skooltjie af.” Hy glimlag. “Ten minste spaar ons geld en energie.”

Eloise knik instemmend terwyl hulle in die rigting loop van een van die diep slote wat in die heuwel in gedolwe is. “Die werkers wikkel, nè? Hulle het goeie vordering gemaak,” merk sy op.

Behalwe die fondamente van strukture wat baie lank gelede om die heuweltjie gebou is en nou duideliker sigbaar is, het die eintlike doel van die opgrawingsekspedisie ten laaste sigbaar geword. Uiteindelik! Een van die Minoërs se grafkelders.

“Eloise, Paul, julle is net betyds!” roep Prof. “Kom gou, ek wou juis een van die studente stuur om julle te roep.”

Hulle draf opgewonde nader.

“Prof, hoe erg was die aardskudding hier buite?” vra Paul.

“Nie te erg nie. Dit voel normaalweg erger as mens in ’n gebou is.”

“Wat veroorsaak dit, Prof?” vra Eloise bekommerd.

“Dit kom maar in dié deel van die wêreld voor – tektoniese plate, vulkane of foutlyne – maar blykbaar niks ernstigs nie, dis nou volgens die kenners. Staan nader. Die skudding het die laaste laag grond wat voor die kelder se ingang was, laat ineenstort.” Hy wys opgewonde na ’n klipdeur wat tussen die grondwalle uitsteek. “Ons kon dit ook nie op ’n beter tydstip ontdek het nie. Russel Murray en ’n paar van sy kollegas is op pad om te kom kyk hoe ver ons gevorder het. Hulle behoort binnekort per helikopter te land.”

“Russel Murray? Wie is hy?” vra Eloise.

“Op watter planeet woon jy?” wil Paul weet. “Hy is ons hoofborg.”

“Nou hoe moes ek dit weet? Ek moes wag vir die universiteit se lentevakansie en was tussendeur besig met navorsing in Antieke tale. Ek het skaars twee weke gelede by julle aangesluit, of het jy vergeet?”

“Natuurlik sal sy nie weet nie, Paul,” bulder Prof en draai na Eloise. “Russel is ’n baie talentvolle, suksesvolle besigheidsman. Sy besigheidsvernuf en entrepreneurskap is nou nie so indrukwekkend soos sir Richard Branson s’n nie, maar hy haal gereeld die sakenuus. Die man het ook ’n groot voorliefde vir geskiedenis en veral argeologie. Hy het onlangs as ons hoofborg na vore getree en ek moet sê, ons is hom baie dank verskuldig. Ons moet hom en sy kollegas baie welkom laat voel. Kan ek op julle staatmaak?”

“Natuurlik, Prof,” antwoord Eloise en Paul gelyk.

Prof staan ’n ent terug om plek te maak vir die tydelike arbeiders met hul kruiwaens wat die laaste los grond wegdra wat voor die klipdeur was.

“Ek sal natuurlik verkies dat die borge ons met rus laat om aan te gaan met die opgrawings, maar ongelukkig het ons hulle nodig en moet ons hulle belangstelling aanmoedig en …”

“Prof!” roep een van die studente. “Ons is klaar hier.”

“Wonderlik!” bulder Prof soos gewoonlik toe hulle voor die klipdeur tot stilstand kom. “Die graveerwerk op die deur het verbasend goed behoue gebly. Toe, Eloise, beïndruk my met jou kennis van vreemde simbole. Wat staan hier geskrywe?”

Eloise skud haar kop. Hoe kan Prof nou verwag sy moet sommer net so die skrif lees? Sy staan nader en vryf van die grond uit die gekerfde tekens op die deur. “Ek sal foto’s moet neem en sketse maak van die simbole wat onduidelik is, Prof. Dit lyk op die oog af na lineêr B-skrif.”

“Jy’s reg, mooi so,” antwoord hy.

Sy vryf oor die groewe van die simbole wat in reguit horisontale lyne oor die oppervlakte van die klip gekerf is. “Ek het hierdie tipe groepering vantevore gesien. Moontlik ’n eerbetuiging, of dalk die name van wie ook al in die grafkelder verseël is.”

“Nou toe dan, gaan jy gou aan en doen wat jy moet doen; ons wil die grondwalle verstewig sodra jy klaar is.” Hy luister met ’n bakhand agter sy oor. “Kom saam, Paul, dit klink vir my ek hoor die helikopter met ons belangrike gaste.”

“Sien jou nou-nou, Eloise,” sê Paul voor hy Prof volg.

Eloise wikkel die sak van haar rug af en haal haar toerusting uit. Met ’n sagte borsel vee sy die los grond van die klipdeur af en neem verskeie foto’s met haar digitale kamera. Gelukkig val die lig net reg om die simbole duideliker sigbaar te maak. Sy neem foto’s van alle kante af tot sy tevrede is.

Sy haal ’n sketsboek en potlood uit haar rugsak en maak haar gemaklik op ’n lae grondwal aan die kant van die klipdeur. Terwyl sy ruwe sketse van die simbole maak wat nie duidelik is nie, neurie sy sag. Sy is verdiep in haar sketswerk maar word gaandeweg bewus van voetstappe. Die persoon kom naby haar staan want ’n skaduwee val oor haar.

“En toe, Paul, is jy behoorlik geïmponeer deur die talentvolle Russel Murray?” vra sy spottend sonder om van haar sketsboek af op te kyk.

“Bly te kenne, juffrou Leibrandt,” antwoord ’n diep manstem en Eloise word yskoud. “Ek neem aan jy laat jou nie deur ander imponeer nie, of hoe?” Die man praat Afrikaans met ’n vreemde aksent.

Eloise ruk haar kop in die rigting van die stem en kyk teen ’n lang man vas. Sy lig onwillig haar oë na sy gesig. Dit is vernoude staalgrys oë wat na haar gluur. Met die eerste oogopslag neem sy sy voorkoms in: donkerbruin hare, ’n skoongeskeerde gesig, donker wenkbroue en sy mond is in ’n streng lyn getrek.

Sy loer verby hom na die vier mans wat skuins agter hom staan. Dat Prof hom vererg het vir haar, is duidelik te sien aan sy kwaai frons en wikkelende snor.

“Ontmoet meneer Russel Murray, Eloise,” sê Paul wat met moeite sy glimlag onderdruk. Die ander twee middeljarige mans staar nuuskierig na haar.

Eloise voel die bloed in haar gesig opstoot. “E … ek is jammer, meneer Murray,” stotter sy verleë. “Ek het gedink dis Paul … meneer Du Randt.”

“Ek het so afgelei, juffrou Leibrandt. Gaan gerus aan met jou tekeninge.” Russel Murray kyk ’n oomblik langer na haar en draai toe na Prof. “Martinus, wanneer beplan jy om die ingang na die grafkelder oop te maak?”

Prof kom nader, tot langs Eloise. “Ek wil graag vir Eloise ’n kans gee om te sien of sy die skrif en simbole op die deur kan ontsyfer voor ons die kleiseël breek. Hoe ver het jy gevorder met die sketse?”

“Ek is klaar daarmee, Prof. As ek môre met die ontleding begin, behoort dit nie langer as ’n paar dae te vat nie. Daar is ’n paar simboolgroeperings waaroor ek wonder. Ek sal afskrifte na my mentor toe e-pos. Hy behoort my te kan help.”

“Uitstekend,” besluit Russel en draai na Prof. “My Italiaanse kollegas is op pad na Napels en vertrek weer môreoggend maar ek sal graag vir ’n ruk wil aanbly, Martinus, as waarnemer.”

“Dit behoort nie ’n probleem te wees nie!” verseker Prof hom luidrugtig.

Blykbaar het Russel Murray in die kort rukkie al daaraan gewoond geraak dat Prof se volume altyd op groot afstande ingestel is want hy lyk nie meer so gesteurd oor die gebulder nie.

“Kan ek dan die nodige reëlings in jou hande laat?” wil Prof van Paul weet.

“Sekerlik, Prof,” antwoord Paul en begin stadig aanstap in die rigting van die nabygeleë dorpie.

“Wag vir my, ek loop saam, Paul,” sê Eloise. Sy prop haar kamera en sketsboek in haar rugsak en haas haar agter hom aan. Om deel uit te maak van Russel Murray se waarnemings, is nie juis iets waarvoor sy nou lus is nie.

“Wat dink jy van ons hoofborg?” fluister Paul toe hulle ’n ent weg is.

“Dis ’n bietjie vroeg om nou al ’n opinie te hê, maar vir my lyk hy nie baie vriendelik nie,” fluister sy terug. “En waar kom sy aksent vandaan? Wat weet jy van hom?”

“Ek dink hy praat met ’n Italiaanse aksent. Hy het in Italië grootgeword maar blykbaar is sy ouers Afrikaans. Hulle het hom seker leer Afrikaans praat. Maar ek weet ook maar net wat ek in tydskrifte en koerante gelees het,” sê Paul sag, want hulle het nog nie ver gevorder nie. “Hy is die eienaar van ’n suksesvolle invoer-uitvoerbesigheid met takke in verskeie lande. Hy woon in Napels en het onlangs in Suid-Afrika gekuier om die opening by te woon van ’n nuwe tak wat sy firma in die Kaap geopen het. As mens die skindernuus kan glo, is hy blykbaar ’n haan onder die henne.”

Definitief iemand om te vermy, besluit Eloise vasberade.

“Daar is soms berigte en foto’s van hom,” borduur Paul voort. “Hy beweeg in hoë kringe en word partymaal by dinees, galavertonings en dies meer opgemerk en daar is altyd ’n pragtige vrou aan sy arm, maar gewoonlik nie dieselfde een nie.”

“Geen gewese vrou of kinders nie?” vra Eloise.

“Ek glo nie, maar wie sal weet? Die man hou van sy privaatheid, hoewel sy naam al gekoppel was aan verskeie skoonhede s’n. Maar jy weet hoe die media en steelfotograwe is; altyd op soek na sensasie.” Hy kyk skuins na haar. “Ek kan nie glo jy het nog nooit van hom gehoor nie.”

“Sy naam lui ’n klokkie. Waarom, kan ek nie onthou nie want ek lees nie skindertydskrifte of -koerante nie. Dit is mos te verstane dat ek geen kennis van die man sal hê nie, Paul. Ek het beter dinge om te doen. Behalwe my studie, my hond en my kat, hou my nuwe stokperdjie my besig genoeg.”

“Nog ’n stokperdjie? Wat het van die fotografie, hekel, brei, koekversiering, découpage, ensovoorts, geword?”

“Alles behalwe fotografie is ou nuus en ek is verveeld daarmee. Vandat ek my eie huisie in Seepunt gekoop het, het ek tuinmaak ontdek. Dis wonderlike terapie. Maak nie saak in watse gemoedstoestand ek is nie, ek voel altyd beter na ’n paar uur se werskaf in die tuin.”

“Ja, al wat kort, is ’n kanarie in ’n kou en ’n goudvis in ’n bak, dan is jou lewe volmaak,” merk Paul kopskuddend op. “Jy is vinnig op pad om ’n stowwerige oujongnooi te word, Eloise. Dis tyd dat jy die ding met Dewald Roux …”

“Moenie daardie naam noem nie, Paul, ek probeer van hom vergeet.”

“… in ’n laai toesluit, die sleutel weggooi en aangaan met jou lewe.” Asof hy haar nie gehoor het nie.

Eloise stoot haar ken uit en gluur hom kwaai aan. “Wat ek met my lewe doen, het niks met jou of enigiemand anders te doen nie, Paul. Moenie ons vriendskap misbruik en dink jy het die reg om my voor te skryf oor hoe ek moet voel of wat ek moet doen nie!” snou sy hom toe en drafstap vooruit.

“Eloise, wag, asseblief!” roep hy en haas hom agter haar aan. “Ek is jammer, dit was onsensitief en ongevraag.”

“Los my net uit, Paul,” kners sy deur haar tande. Sy gluur oor haar skouer na hom en sien nogal geskok Russel Murray en die ander twee mans is nie ver agter hulle nie, en dat Russel Murray haar met vernoude oë dophou. Sou die Russel-man gehoor het wat sy en Paul vir mekaar te sê gehad het?

Sy versnel haar pas en draf in die rigting van die herberg. In haar kamer pluk sy haar stewels uit en val op haar bed neer. Sy lê op haar rug en staar hartseer na die plafon terwyl haar gedagtes terugdwaal na Paul se woorde. Paul, haar ouers, haar broer, haar vriende, hulle verstaan nie wat Dewald Roux se verraad, die daaropvolgende einde van hul verlowing en die uiteindelike tragedie aan haar gemoedsrus gedoen het nie.

Nou ja, sy sou seker dieselfde raad gegee het indien sy die trooster moes wees: Dis nie jou skuld nie. Hy was jou nie werd nie. Die fout het by hom gelê. Tyd sal die wonde heel.

Tog weet sy dat sy nie hart en siel in die verhouding was nie. Sy was te besig met haar eie dinge. Dit was gedeeltelik haar skuld dat Dewald liefde en aandag by ’n ander vrou gesoek het.

Sy kan steeds sy beeld voor haar geestesoog oproep – die laaste keer wat sy hom gesien het – in die arms van ’n ander vrou; kan steeds hoor hoe hy haar probeer oortuig het die vrou beteken niks vir hom nie, dat hy ’n fout gemaak het, maar sy het haar hart verhard en sy ring in sy gesig gegooi en weggestap. Die gevolge daarvan sal haar altyd bybly. Sy wil nooit weer daardie selfverwyt ervaar nie. Dan word sy eerder ’n stowwerige oujongnooi, as dit beteken sy sal gemoedsrus kry.

Sy draai op haar sy en bekyk die beknopte kamer. Met slegs ’n enkelbed, ’n bedkassie, ’n stoel en tafel en ’n hangkas vir haar persoonlike besittings, is daar nogtans min plek om te beweeg. Vandag is die beknoptheid vir haar een te veel. Sy het ruimte nodig. Dit sal beter wees om langs die spruit wat naby die dorpie verbyloop, te gaan stap tot dit tyd is vir aandete.

Sy grou haar sandale onder die bed uit, trek dit aan en loer eers in die gang af voor sy uit haar kamer glip. Daar is niemand in die omgewing nie, wat haar tevrede laat glimlag. Met al die woelinge in haar gedagtes is sy beslis nie lus vir geselskap nie.

Eloise trek die vars lug diep in haar longe terwyl sy op die oewer van die spruit staan. Sy gaan sit op ’n plat klip, staar in die verte en haar gedagtes gaan aan die dwaal.

“Juffrou Leibrandt?”

Eloise wip van die skrik. Sy was so diep ingedagte dat sy hom nooit hoor nader kom het nie.

Sy spring orent en swaai om. “Meneer Murray,” hyg sy en tree instinktief agteruit, weg van sy nabyheid. Maar byna dadelik verloor sy haar ewewig op die steil helling van die spruit se oewer en sy moet haar arms wild swaai om regop te bly.

Russel gryp haar arm en ruk haar teen hom vas. “Jammer. Ek het nie bedoel om jou te laat skrik nie,” sê hy sonder om haar te laat gaan.

Sy gesig is net duime van hare en sy kyk ongemaklik in sy oë. Vir ’n oomblik kyk hy na haar mond. Haar oë rek toe dit vir ’n breukdeel van ’n sekonde lyk asof sy kop nader kom. Maar toe laat hy haar gaan en staan ’n tree weg.

“Ek wou ’n ent langs die spruit gaan stap, toe sien ek jou hier sit,” verduidelik hy.

Eloise kyk benoud rond en probeer die man se deurdringende blik vermy. “E … ja, ek gaan stap ook gereeld voor aandete, wanneer dit koeler is.”

“Professor Tredoux sê my jy het kennis van Antieke tale en ook ’n oog vir fotografie?”

Eloise lig haar oë. “Dit is so, meneer Murray. Tale, veral Antieke of oorsprongtale, fassineer my en fotografie is my gunstelingstokperdjie.”

“Noem my Russel,” sê hy, gaan sit op die plat klip en beduie vir haar om langs hom te kom sit.

Eloise weifel; meet met haar oë die beskikbare spasie op die klip en besluit dan daarteen. Sy sal beslis nie gemaklik voel as sy dié imponerende man se persoonlike ruimte moet deel en dalk letterlik met hom skouers skuur nie.

Hy draai afwagtend na haar.

Nou sal sy seker ’n verskoning moet aanbied, dink sy suur. “Ek was net op pad terug, meneer … e … Russel, toe jy hier aangekom het. Ek dink dis amper etenstyd en ek het vanoggend laas geëet, ek is nogal honger.”

Hy kyk op sy polshorlosie. “Dis nou eers halfses. Martinus het gesê etenstyd is halfsewe,” troef hy haar en sy staalgrys oë kyk haar ondersoe kend aan.

Uitgevang, dink Eloise knorrig.

“Ek byt nie, juffrou Leibrandt, jy is heeltemal veilig,” sê hy sag. “Kom sit en gesels ’n ruk, daar is nog hope tyd.”

Sy weet sy bloos bloedrooi. “Eloise,” kry sy dit uit. “Noem my Eloise, en ek het nie bedoel …” Sy sug en gaan sit langs hom. So ver weg as wat die klip toelaat. Tog raak haar arm aan syne en sy voel die hitte van sy vel dwarsdeur haar dun bloes.

Wonderlik, Eloise, dink sy wrewelrig. Normaalweg laat sy haar nie voorskryf deur mansmense nie, maar hierdie man … En vir wat bloos, stotter en stamel sy asof sy ’n tiener is? Sy loer onderlangs na sy profiel en sien dat hy in die verte staar. Blitsig kyk sy weg toe sy kop in haar rigting draai.

“Wanneer jy sê oorsprongtale, wat beteken dit?”

“Antieke of oorsprongtale is tale soos Latyn …”

“Ek weet wat oorsprongtale beteken,” val hy haar koel in die rede. “Ek bedoel in jou geval.”

“O, jammer. Wel, ek kan Latyn en Hebreeus lees en ek bestudeer Grieks vir die laaste vier jaar, wat ’n geluk is, want ek het dit nodig vir die ontleding van die lineêr B-skrif hier op Kreta. Dit is hoekom Prof ingestem het dat ek die ekspedisie mag meemaak. Ek ken die klanksimbole waaruit die taal bestaan en kan dit lees, maar ek sal beslis nie ’n vloeiende gesprek daarin kan voer nie.”

Die ongemaklike stilte wat volg, laat Eloise onrustig rondskuif. Hoe op aarde hou mens ’n gesprek aan die gang met ’n persoon wat so ’n invloed uitoefen soos dié man? Hy, daarenteen, lyk heeltemal op sy gemak. Blykbaar doen haar teenwoordigheid niks om hom ongemaklik te maak nie. Om die waarheid te sê, sy is seker hy het nader geskuif, want sy is so bewus van die aanraking van sy arm dat dit voel asof haar vel brand.

Sy kyk oor die kabbelende stroompie, maar kan uit die hoek van haar oog sien hoe hy na haar staar en wil haar net vererg.

“So van die os op die jas, is jy nog kwaad of het jou humeur al afgekoel?” wil hy uit die bloute weet.

Eloise ruk haar kop in sy rigting, haar oë vernou en sy gluur na hom. “Ekskuus?”

“Ek was naby genoeg om te hoor hoe jy met Paul baklei, vroeër.” Die spottende trek om sy mond en die manier waarop hy na haar kyk, laat die bloed weer eens in haar wange opvlam.

Eloise kan haar ore nie glo nie en is onmiddellik vies. Dan wás hy naby genoeg om te hoor, maar wat het dit in elk geval met hom te doen of sy met Paul woorde het of nie? Hy is ’n vreemdeling, ken haar van nêrens af nie.

Gefrustreer soek sy na ’n gepaste antwoord. Een wat die man op sy plek sal sit maar wat haar nie by Prof in die moeilikheid sal laat beland nie. As dit nie was dat die ekspedisie grootliks van Russel se vrygewigheid afgehang het nie, het sy hom sonder omhaal vertel waar Dawid die wortels gegrawe het.

Sy sug. Dit is in tye soos dié wat sy wens sy was so spitsvondig soos haar ma; sý het die vermoë om mens met ’n glimlag en ’n sin op die knieë te bring. Maar sy wat Eloise is, het nooit ’n gevatte antwoord in haar arsenaal nie. Gewoonlik kan sy aan dosyne doodskote dink – ná die tyd.

“Wel?” Hy lig sy wenkbroue, blykbaar geamuseer.

Sy kyk vir ’n oomblik langer in sy oë en staan op. Dit sal beter wees dat sy haar tong vasbyt voor sy iets kwytraak wat sy later sal berou. “Verskoon my, asseblief, meneer Murray, ek sal graag verder wou gesels maar ek wil nog stort voor aandete,” sê sy koel en begin in die rigting van die dorpie loop.

Toe sy ’n paar tree weg is, is die versoeking te groot en sy loer oor haar skouer terug; reguit in twee staalgrys oë wat haar kil agternastaar. Die uitdrukking op sy gesig laat haar struikel en haar asem intrek. Daardie emosie wat sy op sy gesig lees, is so onverwags, so ongehoord, dat sy vir ’n oomblik wonder of sy haar dit verbeel. Maar dadelik is dit asof ’n masker oor sy gelaat val en sy uitdrukking word weer eens onleesbaar.

Toe hy begin orent kom, swaai sy vinnig om; so haastig om weg te kom van hom af dat sy omtrent oor haar voete val. Was haar waarneming korrek? Het sy regtig veragting op sy gesig gesien?

Eloise maak haar oë oop en gaap moeg. Sy het nie goed geslaap nie. Dit kom daarvan om op ’n leë maag te gaan slaap. Ná haar onderonsies, eers met Paul en daarna met Russel, was sy nie lus vir verdere kontak met die twee mans nie. En toe sy uiteindelik aan die slaap raak, het sy weer eens dieselfde droom van Dewald gehad. Die een waar hy met ’n bebloede gesig voor haar staan en die verloofring na haar toe uithou. Om die nagmerriebeeld te verdryf skud sy haar kop.

Sy weet tog die tragiese ongeluk wat Dewald se lewe geëis het net twee dae nadat sy hulle verlowing verbreek het, is nie direk haar skuld nie.

Dewald se ma het egter geen twyfel in haar gemoed gehad oor wie skuldig was nie. Eloise hoor steeds in haar gedagtes hoe die vrou vir haar gegil het: “Dis jou skuld dat Dewald dood is! Sy bloed is aan jou hande. Jy het sy hart gebreek en hom so ontstel dat hy onverantwoordelik vinnig gejaag en beheer oor sy motorfiets verloor het. Bly weg van sy begrafnis af. Jy is nie welkom nie!”

Dit was agt maande gelede en laas nag was die eerste keer in weke wat sy weer dié droom gehad het.

Eloise sit regop en stoot haar hande deur haar hare. Sy swaai haar bene oor die kant van die bed, onwillig om ’n nuwe dag in die oë te kyk. Maar met ’n bietjie geluk sal vandag beter eindig. Sy moet haar in haar werk begrawe, sy moet haar kop so vol ander dinge prop dat daar geen plek vir morbiede gedagtes is nie.

Eloise hou haar asem op en blaas dit verlig uit toe sy die eetkamer se deur oopstoot. Daar is nog ’n paar leë tafels en sy behoort dus te kan kies waar en by wie sy wil sit.

Sy haas haar na die selfhelptafel, gryp ’n skinkbord, eetgerei, ’n servet en ’n beker koffie. Uit die stomende bakke laai sy haar bord met eiers, spek, tamaties, sampioene, ’n varkworsie en roosterbrood. Haar oë gly oor die tafels vol studente wat lawaaierig sit en eet. By ’n tafel aan die ander kant van die vertrek sit Prof. By hom sit Paul, Russel Murray en sy twee kollegas.

Beslis nie daardie tafel nie, besluit sy, maar Paul het haar reeds gesien en waai sy arm om haar na hulle tafel toe te wink. Vir ’n oomblik is sy lus om hom te ignoreer maar sy woeste gewuif het die ander mans se aandag getrek en almal staar na haar. Gefnuik. Sy baan haar weg deur die tafels, sit haar skinkbord op die tafel en plak haar neer op die stoel wat Paul vir haar uitgetrek het.

Eloise is geïrriteerd genoeg om eerder vir die groep mans tong uit te steek, maar haar ma was gesteld op goeie maniere en het dit in haar kop in geforseer, van haar kleintyd af. Met ’n glimlag lig sy haar oë en kyk om die beurt na hulle. “Goeiemôre, menere.” En sy tel haar mes en vurk op.

Die mans reageer met ’n koor môres en gaan aan met hulle ontbyt.

“Lekker geslaap, Eloise?” vra Paul.

“So-so,” antwoord sy ontwykend en smeer botter en marmelade op haar roosterbrood.

“Ek het tydens aandete gewonder wat van jou geword het,” merk Russel skuins oorkant haar op. “In ons vlugtige gesprek gistermiddag het jy my onder die indruk gebring dat jy rasend honger was.”

Eloise kyk direk in sy oë en glimlag liefies. “Ek het ongelukkig my aptyt verloor na ons gesprek, meneer Murray.”

Paul, wat oorkant haar sit, hou haar onderlangs dop. Hy het ongetwyfeld klaar agtergekom daar skort iets. Hy draai sy kop effens, rol sy oë en wikkel sy wenkbroue veelseggend. Eloise byt op haar lip om nie te lag nie. Sy laat sak haar kop en val haar oorlaaide bord kos met mening aan.

“Dan is ek bly om te sien jy het jou eetlus oornag teruggekry, juffrou Leibrandt,” draal Russel se stem en hy stoot sy stoel agteruit. “As julle my sal verskoon, ek moet ’n paar oproepe maak.”

Hy draai na sy twee kollegas en rammel iets in Italiaans af, stoot toe sy stoel onder die tafel in en draai na Prof. “Martinus, ek sal graag wil waarneem hoe juffrou Leibrandt te werk gaan met die ontleding van die skrif op die klipdeur.” Hy kyk spottend na haar en voeg dan by. “Dis natuurlik as sy nie omgee nie.”

“Natuurlik! Eloisatjie, jy gee mos nie om nie, of hoe?” dawer Prof hartlik en glimlag breed vir haar.

“Nee, Prof, meneer Murray is welkom om ‘waar te neem’,” sê sy sarkasties en glimlag weer eens liefies. In haar gedagte brom sy, vies dat Prof soos gewoonlik so verstrooid is dat hy totaal onbewus is van die gelaaide atmosfeer tussen haar en Russel.

“Goed so. Verwag my dan so in die loop van die oggend, juffrou Leibrandt,” sê Russel voor hy wegstap.

Eloise gluur hom deur vernoude ooglede agterna. Dis duidelik dat hy die tipe is wat altyd die laaste woord moet inkry.

Paul skop onder die tafel teen haar voet om haar aandag te trek. Wat gaan aan? sê die uitdrukking op sy gesig. Sy skud haar kop liggies en frons vir hom. Verwag hy nou regtig dat sy hier, met al die ore wat luister, vir hom sal vertel wat aangaan? Partymaal laat Paul se diplomatiese oordeel hom skandelik in die steek.

“Later,” fluister sy.

“Wel? Gaan jy my vertel wat aangaan tussen jou en Russel Murray?” vra Paul nuuskierig toe hulle na ontbyt in die rigting van hul kantore loop.

“Daar gaan niks aan nie, Paul.”

“Kom nou, Eloise. Jy het nie nou met Prof te doen nie. Ek kon die spanning aanvoel. Die manier waarop jy Russel Murray met messe in jou oë agternagegluur het, spreek boekdele.”

Eloise verlang skielik na haar troeteldiere; Buksie haar labrador, en veral Flenniepoot haar Siamese kat. Hulle verwag niks van haar nie, behalwe dat sy gereeld hulle kosbakkies volmaak en hulle agter die ore krap. Mense is baie veeleisender. Hulle steek alewig hulle neuse in waar dit nie hoort nie. Sy ken Paul, hy sal nie rus vir sy siel kry voor sy vir hom vertel wat aangaan nie.

“Wel?” vra hy.

“Die man het my gister langs die rivier sien sit en ’n geselsie aangeknoop. Hy wou weet of my humeur al afgekoel het,” antwoord sy ongeduldig.

Paul kyk verstom na haar. “Vir wat wou hy dit weet?”

“Hy het blykbaar gehoor toe ek en jy gister woorde gehad het.”

“Wat het jy daarop geantwoord?”

“Ek het nie. Ek het verskoning gemaak en laat spat.” Op die plek is sy weer vies toe sy aan die man se voor-op-die-wahouding dink.

“Ek sien, maar dit verklaar nie jou humeurigheid nie, Eloise. Ek ken jou lank genoeg om te weet daar is nog iets. Komaan, vertel vir Paulie wat gaan aan.”

“Nou goed dan, Paulie, maar jy gaan dink ek is simpel.” Sy haal diep asem en blaas dramaties die lug met bolwange uit. “Ek kry die gevoel dat die man my … verafsku.” Onderlangs loer sy na Paul om sy reaksie te sien.

Hy frons en kyk ondersoekend na haar. “Verafsku? Vir wat sal hy jou verafsku, hy ken jou dan van geen kant af nie?”

“Jy wou weet wat met my aangaan, Paul, en dit is hoe ek voel.”

“Dit klink so effentjies vergesog, Eloise. Ek dink jou verbeelding gaan met jou op loop.”

“Dink jy regtig so?”

“Absoluut. Dit maak sin nie.”

“Miskien is jy reg,” sug sy. Miskien het sy haar die uitdrukking op Russel se gesig verbeel.

Hulle loop in stilte verder tot by haar kantoor. “Dan sien ek jou later, Paul.” Sy sluit haar deur oop.

“Tot later, Eloise.”

In haar kantoor laai sy die foto’s wat sy gister van die klipdeur geneem het op haar rekenaar en druk van die duidelikstes uit. Daarna stuur sy vir haar mentor in Antieke tale ’n e-brief.

’n Klop aan die deur laat haar ongeduldig opkyk. Wie sou dit nou weer wees? Die ekspedisielede weet wanneer haar deur toe is, hulle haar nie met onbenullighede moet pla nie.

“Kom binne,” roep sy en loer oor haar skouer.

Die deur swaai oop en Russel loop in. “Juffrou Leibrandt.” Hy trek ’n stoel nader. “Gee jy om as ek sit?” Sonder om te wag vir ’n antwoord, kom sit hy langs haar.

Eloise laat sak haar kop, maak haar oë toe en knyp die brug van haar neus met haar duim en wysvinger. Natuurlik het sy vergeet van Russel Murray. ’n Dowwe hoofpyn begin agter haar oë klop.

“Meneer Murray, sit gerus,” sê sy sarkasties.

“Kom ons probeer weer,” sê hy en steek sy hand na haar toe uit. “Russel, asseblief.”

Eloise loer na hom en ril onverwags toe sy haar hand in syne sit. Sy vel is warm. “Russel,” beaam sy.

Hy gee haar ’n handdruk, kyk vir ’n oomblik langer in haar oë en los toe haar hand. “Vertel my wat jy doen,” vra hy en wys na die foto’s wat oopgesprei op haar werkstafel lê.

“Ek weet nie hoeveel jy van Kreta se geskiedenis weet nie, keer my asseblief as ek jou verveel.”

“Ek weet so ’n bietjie, maar verduidelik hoe jy ook al wil,” sê hy rustig.

Eloise trek ’n skryfblok nader, tel een van die foto’s op en wys na ’n paar simboolgroeperings.

“Ek soek na herhalings. Meestal dui dit op mens- of plekname. Ons het die geskiedenis, legendes en verhale van hierdie area bestudeer voor ons die ekspedisie aangepak het en ons weet dus wie die mense was wat aan die einde van die Bronstydperk hier gewoon het. Dié skrif dui op ’n tydperk ongeveer 1350 v.C. Kyk byvoorbeeld na hierdie groepering. Die woord wat hier geskryf is, is ‘Minoër’, die naam van die mense wat hier gewoon het. En hierdie groepering,” wys sy, “dui die naam Portaki aan, ’n mansnaam. Ons gebruik die ontsyferingsmetode van Michael Ventris. Sy bevinding in 1952 was dat dié skrif Grieks is, maar in ’n primitiewe vorm.”

“Dis baie interessant, Eloise. Dit klink asof jy jou werk geniet.”

Sy kyk in sy oë en glimlag onwillekeurig. “Om lektor te wees is interessant maar ek geniet veral die veldekspedisies.”

“En is daar ’n man in jou lewe?” Hy kyk stip na haar.

“Dit is ’n private aangeleentheid. Ek kan nie sien wat dit met my werk te doen het nie,” antwoord sy kortaf.

“Jy is reg, ek is jammer. Dit het niks met my uit te waai nie. Ek het net gewonder,” sê hy sag.

Eloise voel onmiddellik sleg. Dit is eintlik darem ’n onskuldige vraag. Sy skraap haar keel. “Jammer, ek het nie bedoel om kortaf te wees nie. Om jou vraag te beantwoord: Nee, my werk hou my te besig. Daar is nie plek vir verhoudings in my lewe nie.”

“Dit klink na ’n eensame bestaan,” merk hy op.

“Dit kan vir ander mense so lyk maar ek is tevrede.”

“Met alle respek, jy is ’n baie mooi vrou, dis moeilik om te glo daar was nog nooit iemand in jou lewe nie.”

Eloise kyk na haar bruingebrande hande op haar skoot. Die wit strepie wat Dewald se verloofring om haar ringvinger gemaak het, wys nog effens. Sonder dat sy dit kan verhelp, vryf sy ingedagte oor die merk. Sy trek haar asem in toe Russel haar hand in syne vat en met sy vingers oor die wit lyntjie streel.

“En dié?” vra hy sag en ’n spiertjie spring in sy wang.

Sy trek haar hand uit syne en kyk reguit na hom. “Die merk hou hoegenaamd geen betekenis in nie, en nou as jy my sal verskoon, ek het nog baie om te doen.”

“Ons sal weer praat, Eloise,” sê hy en vir ’n vlietende oomblik verskyn daar op sy gesig ’n skaduwee van die uitdrukking wat sy gistermiddag langs die spruit gesien het.

Haar hart bons benoud toe hy met berekenende oë na haar kyk en sy kan behoorlik sy kilheid aanvoel. Sonder ’n verdere woord staan hy op en stap uit.

Eloise laat sak haar kop in haar hande en vryf sirkelbewegings teen haar slape. Die trane lê vlak, maar huil sal net haar hoofpyn vererger. Sy trek haar rugsak nader en haal ’n botteltjie pille uit. Uit ondervinding weet sy haar spanningshoofpyne gaan nie vanself weg nie. Sy kou twee pynpille, trek ’n gesig en sluk dit met gebottelde water af.

Vir die res van die oggend bestudeer sy die foto’s en maak aantekeninge, maar telkens speel die ontmoetings tussen haar en Russel in haar gedagtes af. Wie is Russel Murray en waarom is hy met tye so vyandig? Erger nog, waarom reageer sy so eienaardig wanneer hy in haar nabyheid is? Sy leun terug en kyk ingedagte deur die venster.

“Eloise!” kondig Prof hom luidkeels agter haar aan.

Sy gil, gooi haar arms in die lug en moet gryp na haar tafel om te keer dat die stoel onder haar uitglip. Sy spring regop, haar hand oor haar bonsende hart.

“Prof!”

“Het ek jou laat skrik?” vra hy en glimlag breed.

Eloise gluur kwaai na hom. “Nee, Prof, ek hou daarvan om sommer so sonder rede soos ’n maer vark te skreeu en van my stoel af te val,” brom sy suur.

Sy glimlag word breër. “Was Russel al hier?” vra hy onboetvaardig.

“Ja, vroeër vanoggend.”

“Hoe ver het jy gevorder met die vertaling?”

Eloise gee haar notaboek vir hom aan. “Ek het die simbole waaroor ek wonder per e-brief aan my mentor gestuur. Sodra ek sy antwoord kry, sal ek die vertaling vollediger kan doen.”

“Het jy vir hom gesê dis dringend?”

“Natuurlik, Prof.” Eloise maak die e-brief op haar rekenaar oop. “Lees self.”

“Dan het jy nou niks om te doen nie, of hoe?” vra Prof terwyl hy oorleun om haar e-brief te lees.

Eloise rol haar oë agter sy rug. Watse taak het die veeleisende man nou weer vir haar? “Ja, Prof, wat het u nodig?”

“Die studente het gevra of ons vanaand ’n bokjol kan hou en ek het ingestem. Hulle verdien dit na al die harde werk.” Prof draai na haar. “Ek het nie nou tyd om na Russel te gaan soek nie; ek het navorsing om te doen. Kyk of jy hom kan opspoor, dan nooi jy hom namens my uit.”

“Maar, Prof, hoekom bel u hom nie net nie?”

“Ek het probeer, maar hy antwoord nie sy selfoon nie, die ding laai seker. Weet nie waarvoor mense selfone het nie,” brom hy, “die goed is altyd aan ’t laai of sonder lugtyd.”

“Kan u nie een van die studente stuur nie, Prof?” probeer Eloise ’n ander moontlikheid.

“Russel Murray is ’n belangrike man, Eloise, veral vir die sukses van ons pogings hier. Hoe sal dit nou lyk as ek ’n student stuur? Jy, daarenteen, is een van die senior persone. Hou nou op walgooi en doen wat ek vra, asseblief,” sê Prof streng.

Is die man dan te belangrik om deur ’n nederige student gepla te word? wonder sy wrewelrig. “Wat is sy kamernommer, Prof – sou ek die moeite doen,” voeg sy by en hou haar humeur versigtig in toom.

“Hy is in die kamer heel op die punt van die kort kant van die herberg, boonste vloer, natuurlik. Maak seker dat jy die moeite doen,” dreun Prof, klop haar paaiend op die rug en sonder om te wag vir haar reaksie, marsjeer hy uit.

As sy darem nie haar sonde ontsien nie! Sy wil dit nie doen nie. Sy het nie lus om so gou weer in Russel se kil staalgrys oë te kyk nie. Miskien kan sy Paul oorreed om die uitnooiwerk te doen.

Sy wag tot Prof se voetstappe vervaag en sy kantoordeur toeklap voor sy haar kop by die deur uitsteek en rebels in die gang af roep: “Ek is nie lus nie, Prof, ek weier om u boodskapper te wees en u kan my nie forseer nie, so wê!”

Eloise grinnik. Hoe sê sy die ou man nou. Met ’n uitgerekte sug skakel sy in elk geval haar rekenaar af, gryp haar rugsak, sluit haar kantoordeur en loop die gang af op soek na Paul.

Paul se kantoordeur is gesluit en daar is van hom geen teken nie. Geïrriteerd skop Eloise sy deur voor sy loop. Sy drentel na haar kamer in die herberg langsaan en gooi haar rugsak op die tafel, kam haar hare en was haar gesig in die gemeenskaplike badkamer wat aan haar kamer grens. Toe begin sy die trap na die boonste verdieping klim.

Sy stap verby vier groot slaapvertrekke wat vir die mans in die ekspedisie opsygesit is, verby nog drie enkelslaapvertrekke wat met hul badkamers aan die kort kant van die L-vormige gebou is. Voor die laaste deur gaan staan sy in die kort gang en luister vir ’n wyle na die sagte klassieke musiek wat in die kamer speel. Huiwerig klop sy aan die deur.

“Kom binne, die deur is oop,” nooi Russel.

Sy stoot die deur oop, loop ’n paar tree en steek vas toe hy uit die badkamer kom. Tot haar verleentheid het hy slegs ’n handdoek om sy onderlyf en vryf hy met ’n ander een sy hare droog. Hy hang die handdoek om sy nek voor hy haar sien.

“Oeps … jammer!” sê sy en draai onmiddellik haar rug op hom, maar die vlugtige blik is genoeg om vlinders in haar maag te laat fladder.

“Eloise?” Sy kan die verbasing in sy stem hoor.

“E … Prof het gesê … ek moet na jou kom soek … dat ek vir jou moet sê … dat hy jou uitnooi na ’n bokjol vanaand,” rammel sy die sin onsamehangend af en begin deur toe skuifel.

Ná ’n klikgeluid word die draagbare radio stil. “Wag, ek het nie mooi gehoor wat jy mompel nie,” sê hy vlak agter haar.

Hy ruik so vars, die geur laat haar aan suurlemoenbloeisels en ilang-ilang dink en ook aan iets meer, iets basies en primitiefs, wat ’n eienaardige bewerigheid en warmte in haar maag laat blom.

“En ek verkies dat mense vir my kyk wanneer hulle met my praat,” sê hy en sit sy hande op haar skouers.

Sy kan die rilling wat deur haar trek toe sy die hitte van sy hande teen haar vel voel, nie keer nie. “Maar jy het nie … ek bedoel jy is half …” Sy wil sê “kaal”, maar kan die woord nie uitkry nie en die sin bly in die lug hang.

“Jy het tog seker al ’n man se kaal bolyf gesien, of hoe?” merk hy spottend op en draai haar aan haar skouers na hom toe.

Eloise bloos en haar blik wat vasgenael was op die vloer, gly onwillekeurig oor sy fris bene, die plat maag, die gespierde bolyf, en steek vas op sy ken. Halfbenewel deur die effek wat die man op haar het, is sy onwillig om in sy oë te kyk.

“Wel?” vra hy en laat sak sy hande.

Eloise haal diep asem, kyk in sy oë en herhaal die uitnodiging.

“Dankie, ek sal graag die bokjol wil bywoon, maar ek wil nie alleen gaan nie. Sal jy my vergesel? Ek glo nie dit sal van pas wees as ek een van die studentemeisies vra nie.” ’n Lui glimlag speel om sy mond.

“Jy gaan nie vanaand ’n formele dinee of vertoning vir hooggeplaastes bywoon nie. Die bokjol is baie informeel, soos jy uit die woord behoort af te lei. Daar hoef dus nie soos gewoonlik ’n beeldskone vrou aan jou arm te hang nie. Niemand hier gaan jou foto neem nie,” sê sy snipperig, maar sy kan haar tong afbyt toe sy die uitdrukking in sy oë sien.

Oeps! kerm Eloise in haar gedagtes, nou het sy te ver gegaan. Sy kan haarself gerus skop, as dit nie sou veroorsaak dat sy plat op haar sitvlak sou beland nie. Dié man is nie iemand wat ’n afjak sonder straf sal laat verbygaan nie, dit kan sy sien. Sy tree terug, bang, want skielik is sy nabyheid soos ’n statiese veld – ’n ongemaklike lading daarvan.

Hy tree nader en vou sy hand om haar gesig. “Jy kwalifiseer beslis vir die beeldskone deel,” sê hy sag, hoewel die koue blik in sy staalgrys oë onheilspellend is. “Maar jy skiet ongelukkig tekort, want die dames wat, soos jy dit stel, aan my arm hang, het heelwat meer joie de vivre as wat jy openbaar. Miskien begin jy, soos Paul opgemerk het, wel in ’n stowwerige oujongnooi verander.” Met sy duim streel hy oor haar mond. “En dit sal ’n groot jammerte wees,” mymer hy sag.

Eloise staar in sy oë, vasgevang soos ’n mot om ’n kers. Dit voel asof haar gebeente in spons verander toe sy kop stadig nader kom en hy vlugtig met sy mond oor haar lippe streel.

Toe los hy haar en tree van haar af weg. “Toe, loop nou maar,” sê hy kras en stoot sy hande deur sy klam hare voor hy sy rug op haar draai.

Eloise vlug by die deur uit en hardloop na haar kamer toe. Haar hart bons onstuimig. Sy gaan sit op die kant van haar bed en raak met bewende hande aan haar lippe. Sy kan steeds die tinteling van sy mond op hare voel en sy maak haar oë toe. Russel Murray is sonder twyfel gevaarlik. Teen daardie sensualiteit sal sy geen weerstand hê nie, daarvan is sy oortuig. Met een kortstondige aanraking het hy ’n hunkering na soveel meer in haar wakker gemaak.

Miskien was dit wat kortgekom het tussen haar en Dewald – die vonk, die chemie. Op ’n manier was sy lief vir hom maar sy liefkosing het nooit dié effek op haar gehad nie. Sy staan bewerig op. Miskien sal ’n stort haar gemoed kalmeer.

Eloise steek haar voete in wit hoëhaksandale en stryk oor die romp van haar donkerblou rok. Die enigste somerrok wat sy ingepak het. Dat sy ooit tydens die ekspedisie kans sal kry om ’n rok en hoëhakke te dra is die laaste ding wat sy verwag het.

Sy vee lipglans aan, tik van haar gunstelingparfuum aan en kyk na haar weerkaatsing in die spieël teen die hangkas. Joie de vivre het sy nou wel nie, en sy is beslis nie ’n sosiale vlinder nie, maar sy weet hoe om iets te geniet as sy ’n poging aanwend. En dit is presies wat sy gaan doen. Russel Murray se teenwoordigheid ofte nie.

Een kyk na haar polshorlosie laat haar ’n gesig trek. Prof het gevra almal moet teen seweuur in die skoolsaal vergader en dit is al kwart oor. Sy gryp ’n oopknooptrui van die bed af en pluk haar kamerdeur oop. Net om tot stilstand te ruk toe sy Russel met sy een skouer teen die oorkantste gangmuur sien leun.

Hy kom regop en hou sy hand na haar toe uit. “Ek het begin dink jy gaan nie,” glimlag hy lui.

Eloise haal diep asem, sluit haar kamerdeur en ignoreer sy hand. Sy kyk net onderlangs na hom. “Het jy toe besluit ek het wel genoeg joie de vivre of was jy net desperaat omdat niemand anders saam met jou wou gaan nie?” spot sy.

Hy lag. “Nie een van die twee nie. Ek glo nie dis veilig vir ’n vrou om alleen in die donker te loop nie. Martinus wou iemand stuur om na jou te kom soek want almal is al in die saal.” Hy haal sy skouers op. “Ek het aangebied.”

“Gmf, nè? Dit is skaars tagtig meter saal toe. Ek is seker ek sal regkom.”

Hy vat haar hand en trek haar arm deur sy elmboog. “Hou op spartel, Eloise, ek gaan nie jou hand los nie; die klippe op die paadjie is ongelyk en netnou val jy van jou hoë hakke af en verstuit jou enkel of iets. Jy kan netsowel my hulp met waardigheid aanvaar,” sê hy beslis.

“Vir wat moet jy so irriterend wees?” kners sy deur haar tande, vies maar tog ook geamuseer.

“Dis ’n gawe,” antwoord hy.

Sy rol haar oë in die donker. Maar sy hou van sy aanraking. Baie meer as wat sy moet, en dit is beslis nie ’n goeie ding nie. Sy ken die man skaars en sy teenwoordigheid en aanraking het al klaar ’n effek op haar, weet sy opnuut toe sy vingers stywer om hare vou.

Hulle loop oor ’n verligte stoep na die saal se ingang en sy loer na hom op dieselfde oomblik wat hy na haar toe afkyk. Hy knipoog vir haar. ’n Skewe glimlag pluk aan sy mond en ’n kuiltjie verskyn in sy wang.

Sy frons ergerlik. Dis duidelik op sy gesig te sien dat hy presies weet watse uitwerking hy op haar het. “Jy kan nou maar my hand los, Russel, ek is doodseker ek sal van hier af regkom,” sê sy suur.

Hy knik sy kop en los haar hand. “Nou goed dan, maar kan ek ten minste die deur vir jou oophou, juffrou Selfstandig? En terloops, jy lyk pragtig. Blou pas by daardie blosende wange en blitsende bruin kykers.”

Sy gluur hom ’n oomblik sprakeloos aan, lig haar ken en marsjeer verby hom.

“Eloise, uiteindelik!” brul Prof aan die ander kant van die saal, met die gevolg dat almal na haar kyk. Vir wat moet hy altyd so hard praat? Haar wange word warm toe sy Russel saggies agter haar hoor lag.

“Jammer, Prof,” sê sy. “Ek het nie die tyd dopgehou nie.”

“Wel, jy is nou hier.” Hy wag tot sy en Russel by hom aan tafel kom sit voor hy opstaan en met ’n lepel teen sy glas tik vir stilte. Tipies van Prof, het hy dit reggekry om die bokjol wat die studente beoog het, in ’n soort dinee te verwerk.

“Ek wil eerstens ’n heildronk op ons spesiale gas meneer Russel Murray instel. Julle almal weet teen hierdie tyd sy firma se borgskap finansier in ’n groot mate hierdie ekspedisie. Nog ’n interessante feit het vandag onder my aandag gekom: Meneer Murray kan, buiten verskeie grade in ekonomie, ook ’n graad in antropologie agter sy naam skryf. Vandaar sy belangstelling in argeologie.” Prof hou sy glas omhoog: “Russel!”

“Russel!” koor almal en klap hande.

“Tweedens wil ek dankie sê aan almal vir julle harde werk,” gaan Prof voort. “Ons weet opgrawings is harde, stowwerige en meestal vermoeiende werk. Geniet die bokjol, julle verdien dit,” sê Prof en lig sy glas. “Op die Minoërs!”

“Die Minoërs!” roep almal.

Kort daarna kondig Paul aan die kokke is gereed om op te skep en die uitgehongerde studente moet asseblief vir Prof en sy tafel kans gee om eerste hulle kos te kry voor hulle die kospotte aanval.

Die studente lag en fluit luidrugtig.

“Kom julle, voor die sprinkane die garsland betrek,” donder Prof, vat sy bord en haas hom in die rigting van die kostafel.

“Hoekom het jy my nie vanoggend gesê jy het ’n graad in antropologie nie, Russel? Nou voel ek onnosel.”

“Jy het nie gevra nie,” antwoord hy.

Eloise kyk deur vernoude oë na hom en wonder wat sy agenda tydens sy kuiertjie vanoggend was, of sy sogenaamde belangstelling om te sien wat sy doen nie net ’n rookskerm vir iets anders was nie. Iemand wat ’n graad in antropologie het, moet beslis ’n groot kennis van al die vertakkings van argeologie hê. Sou hy werklik net geïnteresseerd wees? Sy kan nie besluit nie.

Die musikante begin ’n kloppende deuntjie speel, wat Eloise se gedagtes onderbreek. Sy kyk na Paul, wat saam met Liezel, een van die studente, aan die oorkant van die tafel sit. “Waar op aarde het jy dié moderne kwartet raakgeloop?” vra Eloise. “Hulle speel baie goed. Ek dag dit gaan ’n bokjol wees.”

“Ek en Prof het die week voor julle gekom het, toerusting in Heraklion gaan koop en aandete by ’n taverne geëet. Hierdie ouens het daar gespeel en ek moes net keer want Prof wou my met alle geweld dansvloer toe sleep,” grinnik hy, want Prof gluur hom aan. “Ek het vanoggend soontoe gery en hulle gehuur, want ek het geweet hoe opgewonde hulle Prof maak.”

“Gmf!” snork Prof en sy snor wikkel verontwaardig. “Jy sal jou wat verbeel. Jy is beslis nie my tipe meisie nie.”

Die klomp om die tafel lag.

“Te oordeel na die studente se dansery vind die groep groot byval,” merk Russel op. “Om die waarheid te sê my voete jeuk ook. Wil jy dans, Eloise?”

Prof en Paul kyk na haar toe sy weifel. As sy weier, gaan een van die twee ongetwyfeld iets kwytraak. “Goed dan,” sê sy toe hy sy hand uitsteek.

Op die dansvloer trek hy haar nader en swaai haar sonder moeite tussen die ander pare deur. Dat die man kan dans, is duidelik. Eloise is meteens baie dankbaar haar ma het haar kleintyd geforseer om balletklasse te neem. Dit help beslis met haar koördinasie.

“Jy dans goed,” besluit hy en tol haar weer in die rondte.

Sy glimlag. “Nee wat, dit hang alles af van die leiding, nie waar nie?”

“Glo my, daar is vroue wat nie leibaar is nie. Jy is so lig soos ’n veer op jou voete; ek is beïndruk.”

“Baie dankie.”

Toe die musiek verander na ’n stadige wals, trek hy haar nader en kyk ondersoekend in haar oë. Die atmosfeer tussen hulle het opeens verander; daar is ’n frons tussen sy wenkbroue. Terwyl sy in sy oë staar, is dit asof die sagte blik wat in sy oë was, verhard tot die grys weer eens hard en koud soos staal is. Die stroewe masker val weer oor sy gesig.

Eloise kyk verward na hom en kry opnuut die gevoel dat daar iets verkeerd is, dat daar iets is wat hom pla. Iets omtrent haar.

Hy kyk weg en wals met haar oor die dansvloer na die oop voordeur toe, perfek in pas, outomaties, maar sonder emosie.

Wat gaan aan met hom? wonder sy toe hy haar hand vat en haar na buite lei. Durf sy hom vra?

“Russel?”

“Ja?”

“Ek kry die gevoel dat daar iets skort. Wat is fout?” vra sy versigtig.

“Wat laat jou dink daar is fout?”

“Ek … wel … dis moeilik om te verduidelik. Ek kry telkens die gevoel dat daar iets is wat jou pla. Iets omtrent my.”

’n Kortstondige glimlag flikker oor sy gesig. “Opmerksaam,” sê hy, ’n wrang klank in sy stem.

“Daar doen jy dit weer,” beskuldig sy. “Een oomblik is jy vriendelik en die volgende oomblik is jy koud, selfs vyandig.”

Hy leun vorentoe. “Miskien ly jy aan ’n skuldige gewete,” fluister hy in haar oor.

“Waaroor nogal?” wil sy verontwaardig weet.

“Wag, laat ek dink … Miskien oor iets of iemand wat jy verkeerd geoordeel en toe sleg behandel het. Iemand wie se hart jy gebreek het. Is daar niks of niemand aan wie jy kan dink nie?” vra hy beheers, sy stem sag maar kil.

Eloise trek haar hand uit syne en tree van hom af weg; ’n koue rilling trek teen haar rug af. “Wat bedoel jy?”

“’n Mooi vrou soos jy het sekerlik al baie aanhangers gehad; mans wat te diep in daardie warm, bruin oë gekyk het, daardie sagte lippe wou soen; mans wat liefde gesoek het maar in die plek daarvan ’n gebroke hart gevind het. Jou ringvinger getuig steeds van die laaste slagoffer.”

Sy trek haar asem skerp in en voel die bloed uit haar gesig sypel. Die man praat asof hy weet van Dewald, asof hy intieme kennis van haar skuldige gewete het. “Wie is jy?” vra sy. “Hoekom speel jy kat en muis met my?”

“Wie ek is, is nie belangrik nie,” antwoord hy kil en stoot sy hand deur sy hare. “Die man wie se hart jy gebreek het, en hoekom jy dit gedoen het, Eloise, dit is belangrik,” kners hy byna deur sy tande en klem sy hande om haar boarms. “Sê my hoekom, Eloise.”

Eloise ruk haar los en tree van hom af weg. “Bly weg van my af,” fluister sy en skielik is daar ’n suising in haar ore. Toe word dit swart voor haar.

“Dit lyk my sy kom by,” hoor Eloise Paul se stem.

Haar oë fladder oop en sy kyk verward om haar rond. Sy lê op haar bed in haar kamer en Paul leun oor haar, ’n klam waslap in sy hand.

“Wat het gebeur?” vra sy en probeer regop sit.

“Jy het flou geword by die dans. Russel was gelukkig by om jou te vang. Hoe voel jy nou?” vra Paul en help haar orent.

Bewerig, verward, ontsteld. “Ek voel effens lighoofdig,” antwoord sy stadig en leun weer terug.

“Gee asseblief vir my daardie bottel vrugtesap aan,” vra Paul vir Liezel wat agter hom staan.

“Hier.” Liezel gee die sap wat op die tafel staan vir hom aan.

“Drink, Eloise,” beveel hy. “Die suiker in die sap sal help.”

Sy drink gehoorsaam ’n paar groot slukke en gee die bottel vir Paul terug. “Hoe het ek hier gekom?”

“Russel het jou gedra nadat hy my en Liezel van die dansbaan af weggesleep het.”

“Hy het my beveel om jou trui en sleutel op die tafel te gaan haal en om vooruit te draf om jou deur oop te sluit,” maak Liezel beswaar. “Nie dat ek omgee nie, maar die man was uiters dominerend,” pruil sy en swiep haar lang donker hare oor haar skouer terug.

Paul ruk sy kop in Liezel se rigting, ’n waarskuwende blik in sy oë.

“O. En waar is hy nou?” vra Eloise sag en loer oor Paul se skouer, dankbaar dat sy nie in Russel se arms wakker geword het nie.

Paul skud sy kop verbaas. “Ek het geen …”

“Hy was reg agter my,” onderbreek Liezel. “Hy het uitgeloop net nadat jy begin bykom het.”

Paul frons. “Ek verstaan nie sy optrede nie. Dit sou meer sin gemaak het as hy ten minste gewag het om te hoor of sy beter voel,” mompel hy.

Eloise hou haar doof vir Paul se brommery. Sy verstaan Russel se optrede maar alte goed. Hy het spore gemaak voor sy ’n verduideliking vir sy harde woorde kon eis. “Ek sien. En was ek lank bewusteloos?”

“Nee, twee, drie minute,” sê Paul. “Wat sou dit veroorsaak het?”

“Ek ly partymaal aan … lae bloedsuiker,” antwoord sy. Tegnies is dit waar, maar gewoonlik word dit vererger deur spanning. Daar is geen manier waarop sy die onaangename besonderhede van haar flouvalepisode teenoor Paul en ’n student gaan uitblaker nie. “Dankie vir julle hulp. Ek voel beter maar miskien moet ek rus. Gisteraand het ek nie goed geslaap nie.”

“Goeie idee, probeer slaap.” Paul draai na Liezel. “Sal jy Eloise in die bed kan help kom?”

Eloise skud haar kop en staan op. “Dis nie nodig nie, Paul, ek is heeltemal in staat om self reg te kom. Gaan geniet die res van die bokjol, as mens dit só kan noem.”

“Is jy seker?” Paul kyk bekommerd na haar terwyl sy bevestigend knik. “Nou goed dan,” sê hy en loop agter Liezel aan. Hy trek die deur saggies agter hulle toe.

Eloise sluit die deur. Tydsaam trek sy uit, haar gedagtes terug in die verlede. Sy trek haar slaapklere aan en gaan lê weer op haar bed. Sugtend maak sy haar oë toe en gee haar oor aan die hartseer herinnering wat sy vir maande lank probeer onderdruk het oor die twee jaar wat sy en Dewald saam was.

Hy was van die begin af meer entoesiasties oor ’n verhouding as sy. Sy wou eintlik net vriendskap gehad het maar hy het haar oortuig dat hulle bymekaar hoort, en haar oorweldig met sy sjarme. Sy moes geluister het na haar sesde sintuig. Een van haar pa se gunstelinggesegdes is: Wanneer daar twyfel in jou gemoed is, moet jy luister na daai klein stemmetjie in jou binneste.

Eloise klop haar kussings reg en draai op haar sy. Wel, sy het nie geluister nie, nie na haar pa nie en ook nie na haar voorgevoel nie en nou het haar verbintenis met Dewald, al was dit net kortstondig, ’n nuwe dimensie aangeneem.

Wie is Russel Murray? Is hy familie van Dewald? Sy kan nie onthou dat Dewald ooit gepraat het van iemand soos hy nie.

Hoekom gaan hy, ’n vreemdeling, so aan oor die ringmerk aan haar vinger en hoekom is hy so oortuig dat sy iemand se hart gebreek het? Weet hy wat met Dewald gebeur het? Is Russel dalk ’n goeie vriend van Dewald?

Sy skakel die bedlamp af en staar deur die donker na die venster waar die flou lig van ’n halfmaan ’n blouerige skynsel deur die ruit gooi. As die slaap haar net wil oorval. Maar haar gedagtes bly besig met al die vrae wat in haar woel. As daar ’n verbintenis tussen Russel en Dewald is, hoekom het Dewald of sy ma nooit van hom gepraat nie? Meer nog, wat sou die ware doel van Russel se betrokkenheid by die argeologiese ekspedisie wees? Is sy borgskap toeval of was dit beplan sodat hy haar sodoende kon konfronteer? Sy kan beswaarlik glo iemand sal tot sulke uiterstes gaan.

Eloise kyk oorbluf om haar rond. Die sagte lig van sonop skyn rooskleurig teen die kamer se muur. Dan het sy ondanks al die vrae in haar kop tog aan die slaap geraak. Nie dat sy enigsins nader is aan ’n antwoord wat sin maak nie.

Sy gooi die beddegoed van haar af, sit regop en swaai haar bene oor die kant. Hoe op aarde gaan sy Russel in die oë kyk vandag? Die gedagte daaraan bring ’n hol kol op haar maag. Sy haat dit om onseker te wees, om nie te weet wat om te verwag nie.

Vir ’n oomblik is sy lus om terug te klim in die bed, die beddegoed oor haar kop te trek en die naderende onweerswolk, wat ongetwyfeld reeds op haar horison wag, vir ’n dag langer te vermy.

Sy het gehoop, toe sy Prof gevra het om die ekspedisie mee te maak, dit sal haar help om die ongelukkige einde van haar verbintenis met Dewald te verwerk sodat sy kan aangaan met haar lewe. Maar nou het die hele ding haar hierheen gevolg.

Eloise lig haar ken, trek haar skouers regop en staan op. Sy sal nie langer kan vlug of wegkruip vir die Dewald-situasie nie. Dit het tyd geword dat sy eens en vir altyd daardie skim besweer. As daar dan ’n skakel tussen Russel en Dewald is, sal sy haar kant van die saak stel sonder om skuldig te voel, besluit sy beslis.

Na sy gestort, haar hare drooggeblaas en aangetrek het, gryp sy haar rugsak. Met ’n valse vertoon van traak-my-nieagtigheid loop sy direk in die rigting van haar kantoor in die skoolgebou.

Sy sal later iets eet. Haar binnestem sê vir haar dat sy, ten spyte van haar bravade, eintlik lafhartig is omdat sy die onvermydelike gesprek met Russel probeer vermy deur nie ontbyt te gaan eet nie, wetende hy sal in die eetkamer wees. Ag, bly net stil! beveel sy die stem.

As die man net nie so ’n ontstellende teenwoordigheid was nie. Hy is sowaar die eerste man wat so ’n effek op haar het.

Die studente, en selfs die ander personeel en lektore by die universiteit en museum, beskou haar as ’n alleenloper. Die studente het haar trouens die bynaam Yslollie gegee, al dink hulle sy is nie bewus daarvan nie. Wat hulle nie weet nie, is dat sy nie regtig ’n koue mens is nie. Sy is net nie baie sosiaal nie.

As hulle maar kon raai hoeveel opgehoopte passie in haar is, glimlag sy. Sy weet maar te goed wat die rede vir haar alleenheid is. As jong kind was sy pynlik skaam en teruggetrokke. ’n Boekwurm, het haar ma gesê. Haar teruggetrokkenheid het eintlik oor haar liggaamsbou gegaan. Sy was ’n maer derm. Net kniekoppe en elmboë. Altyd ’n kop langer as al die ander dogtertjies in haar klas. Nooit mooi of skatlik genoeg om aan skoolkonserte deel te neem nie. Die verste wat sy op daardie gebied gevorder het, was om die rol van ’n boom in ’n towerwoud los te slaan. Eloise lag, nie ’n slegte opsomming van haar jeugjare nie – lank, maer en deel van die omgewing.

Die enigste maatjie wat sy gehad het, Dotjé, was net soos sy, ’n alleensiel. In Dotjé se geval omdat sy gebreklik was. Dit was seker onvermydelik dat hulle maats geword het. Albei het behoefte gehad aan aanvaarding, aan vriendskap. Sy kan steeds die hartseer onthou toe haar ouers verhuis het en sy na ’n nuwe skool toe moes gaan. Weg van Dotjé af. Weer eens was sy alleen, met haar neus, spreekwoordelik, teen die venster gedruk, begerig om deel van die groep te wees.

Haar gedagtes loop ’n kronkelpad deur haar grootwordjare. In al haar skoolgaande jare het sy die behoefte gehad om raakgesien te word. Sy wou ook soos die ander meisies in haar hoërskoolklas trots haar borsies uitstoot en waarderende kyke van die seuns kry. Sy wou ook agter die wetenskapklas slurpende soene van die aantreklikste seuns kry.

Eers op sewentien het haar groei begin afneem.

Haar gebrek aan vriende en buitemuurse aktiwiteite was vir haar ma ’n bron van groot kommer. Sy het Eloise vir ballet-, klavier- en sangklasse ingeskryf met die hoop dat dit haar selfvertroue ’n hupstootjie sal gee. Hoewel die dansklasse haar koördinasie verbeter het, was dit uiteindelik net ’n mors van tyd want sy het geen talent in dié rigting gehad nie.

Om haar ma tevrede te stel het sy weekliks voortgeploeter, natuurlik tot groot vermaak van die ander leerlinge. Op ’n dag het sy haar kwaai mus opgesit en geweier om te gaan.

Haar ma het haar hande dramaties in ’n denkbeeldige skottel gewas. “Ek was my hande oor jou. Bly dan soos jy is,” het sy gefrustreerd gebrom. “Ek wou jou net help.”

Haar pa, wat soos gewoonlik doodstil op sy gunstelingstoel in die voorhuis gesit en lees het, het bo-oor sy boek geloer toe haar ma vies uit die vertrek loop. Hy het Eloise suutjies verseker sy sal begin gewig optel noudat sy ophou groei het, en al die kortetjies sal eendag jaloers wees op haar mooi lang lyfie.

Eloise glimlag en skud haar kop. Miskien was haar pa reg, as sy die kyke van bewondering en aanmerkings van die teenoorgestelde geslag kan ernstig opneem.

Hoe dit ook al sy, Paul is reg. Sy is vinnig op pad om ’n stowwerige oujongnooi te word. Dit is nie ’n lewenswyse wat sy verkies nie; sy het net nooit iemand ontmoet wat haar fisiek veel geïnteresseer het nie – tot nou, moet sy erken toe sy Russel en Prof in ’n sygang van die skool sien staan. Sy bloos vir haar gedagtes en versnel haar pas om ongemerk by haar kantoor te kom. Gedagtes aan kontak met Russel ná sy uitlatings die vorige aand laat haar hartklop versnel, maar nie van op win ding nie.

Vir wat is hulle nie in die eetkamer nie? Het sy nou ontbyt verniet gemis? Hoekom kan hulle nie by die reëls hou nie? Is dit te veel gevra dat hulle ’n meisie ’n kans gee om haar selfrespek te behou? vra sy haarself kopskuddend af en sluit haar deur versigtig oop om so min as moontlik geraas te maak. Sy glip by haar kantoor in en sluit die deur sag agter haar.

Doodstil staan sy en luister. Gou hoor sy Prof se luide stem, dan weer Russel se geaksentueerde, diep stem terwyl hulle verby haar deur loop.

Hopelik sal Prof dink sy voel sleg en slaap nog na gisteraand se flouvalepisode, dink sy toe hulle stemme in die verte vervaag.

Sy sluit haar kantoordeur oop, sit haar rugsak versigtig neer en skakel haar rekenaar suutjies aan. ’n E-brief van haar mentor wag vir haar. Dankie tog. Nou sal sy haar brein besig kan hou.

Vanoggend het aangestap. Sy stoot haar stoel terug en sit haar voete op die hoek van die tafel. Behaaglik leun sy agteroor en strek om die styfheid uit haar spiere te kry. Met ’n tevrede glimlag tuur sy deur die venster. Prof sal bly wees dat sy, met die hulp van haar mentor, natuurlik, die grootste gedeelte van die skrif op die klipdeur ontsyfer het. Sy trek haar skryfblok nader en lees vlugtig deur haar notas.

’n Sagte klop aan die deur ruk haar terug na die hede. “Kom binne,” roep sy en kom orent, onmiddellik benoud dat dit dalk Russel is.

“Eloise.” Paul steek sy kop om die deur. “Hier is jy.”

“Waar anders, Paul?”

Hy kom binne en kyk haar ondersoekend aan. “Die hele wêreld soek na jou. Hoe gaan dit nou?”

“Ek voel goed, Paul. Waarmee help ek jou?” verneem sy saaklik. Vandag is sy nie lus vir Paul se twintig vrae nie.

“Ek het net gewonder of jy beter voel. Jy het nie vanoggend ontbyt kom eet nie.”

“Ek was nie honger nie, Paul,” sê sy ongeduldig. “Nog iets?”

“Vir wat is jy al weer so befoeterd? ’n Mens sou sweer ek het jou iets aangedoen,” beskuldig hy en lig sy wenkbroue kamma ernstig. “Word dit deur jou lae bloedsuiker veroorsaak?”

Eloise kan nie help om te glimlag nie. “Ek is jammer, Paul, vergewe my. Ek het nie bedoel om kortaf met jou te wees nie. Dis net dat ek nie in die stemming vir ’n outopsie is nie.”

Paul staar nog ’n oomblik na haar. “Nou goed dan, maar as jy wil praat: Ek luister graag.”

Dit weet sy maar te goed. Nuuskierige Paul, dink sy, darem nie sonder deernis nie. Sy vryf vlugtig oor sy arm. “Dankie, Paul, dat jy bereid is om my vriend te wees, ondanks my nukke.”

“Jy weet ek wou graag meer as dit wees, maar ek het daarin berus dat jy nooit dieselfde gevoelens vir my sal hê nie. Dis hoekom ek besluit het om my en Liezel ’n kans te gee. Ek hou van haar en ek weet sy hou van my.”

“Jy en Liezel? Dis wonderlik, Paul.” Eloise gee hom ’n druk. “Ek hoop jy sal nog my vriend kan bly.”

“Dit sal nooit verander nie. Ek het reeds daardie punt met Liezel uitgeklaar en sy verstaan.”

“Dan is dit goed so.”

Paul tree terug. “Daar is nog ’n rede hoekom ek hier is.” Hy haal ’n koevert uit sy hempsak en sit dit op die tafel voor haar neer. “Russel het gevra ek moet dié vir jou gee. Hy is vanoggend per helikopter weg na die een of ander besigheidsvergadering in Napels.”

Eloise bekyk die ligblou koevert en haar naam in ’n elegante handskrif voorop.

Paul druk haar skouer. “Nou ja, dan verdamp ek maar sodat jy die brief in vrede kan lees.”

“Dankie, Paul.” Vir ’n oomblik voel sy die verlies van ’n liefde wat hare kon gewees het en sy is lus en roep hom terug. Maar sy bedink haar. Nee, sy sal nooit weer iemand die onreg aandoen deur minder as alles te gee nie. As sy ooit weer in ’n verhouding beland, sal dit wees omdat sy haar hart en siel met al die opgehoopte passie in haar daarin wil begewe.

Sy druk die deur toe en gaan sit by haar tafel. Net toe sy die koevert optel om dit oop te skeur gaan die deur weer oop.

“Eloise, waar was jy? Hoe ver is jy met die ontleding?”

“Ek werk nog daaraan, Prof.”

“Jy kan dit later klaarmaak. Kom saam en bring jou kamera. Ek wil hê jy moet foto’s neem van ons vordering vir ’n artikel vir die universiteit wat ek wil saamslaan. Jy moet ook foto’s neem van die artefakte wat ons reeds gekry het, voor die Griekse argeoloog dit krat en wegkarwei. Toe kom,” por hy haar ongeduldig aan.

Eloise druk die koevert inderhaas in haar broek se sak, gryp haar rugsak en haas haar agter Prof aan. Dié brief sal sy nou later moet lees.

“Wat ’n vermoeiende mens,” kla Eloise terwyl sy saam met Paul en Liezel herberg toe stap. “Prof is soos ’n hiperaktiewe kind. Hy het my herwaarts en derwaarts laat skarrel, die hele dag. ’neem een van my hier voor die klipdeur.’ ‘Onthou my linkerprofiel is my beste kant.’ ’neem nou ’n paar nabyfoto’s waar ek dié beeld bestudeer’,” bulder sy teen Prof se volume.

Paul en Liezel lag.

“In ’n stadium moes ek hom daaraan herinner dat hy nie ’n Hollywood-superster is nie,” brom sy en gaap moeg.

“Ek weet presies hoe jy voel. Ongetwyfeld sal dit môre my beurt wees,” sug Paul.

“Lekker slaap, Eloise,” sê Liezel.

“Lekker slaap, sien julle môre.”

Sy klap haar kamerdeur toe, trek haar stowwerige denimbroek uit en rol dit in ’n bondel om in haar wasgoedmandjie te prop. Nou wat kraak so? Die brief! Amper het sy die brief laat was! Sy grou in haar broeksak en trek die ligblou koevert uit.

Haar oë dwaal vlugtig oor die netjiese handskrif sonder om die brief te lees. Tot watse gevolgtrekking sal handskrifontleders kom indien hulle Russel se skrif moes ontleed? Woorde soos “ferm”, “saaklik”, “koud” en “selfvertroue” sal ongetwyfeld deel uitmaak van so ’n analise.

Haar oë skuif na die boonste reël.

Eloise,

Ek het lank geworstel met die skryf van hierdie brief. Ek verkies om van aangesig tot aangesig te kommunikeer. Ek vra om verskoning vir my optrede gisteraand. Ek het my selfbeheersing verloor, toegelaat dat my gevoelens my helder denke oorheers.

Ek kon nie vanoggend met jou praat nie want ek was al vroegoggend op pad na ’n besigheidsvergadering in Napels. Die saak waaroor ek met jou wil gesels, vereis meer as ’n terloopse gesprek.

Daar is vrae wat ek moet vra en daar is verduidelikings wat jy moet gee. Terselfdertyd besef ek dat jy jou eie vrae het wat ek moet antwoord.

Ek sal môreoggend terug wees. Ons sal dan gesels.

Russel.

Sommer net so, dink Eloise ergerlik. Sonder seremonie. ’n Bevel. Meneer die Grootkanon het gepraat.

Sy frommel die brief op en gooi dit in die snippermandjie in die hoek van die kamer. Geen baasspelerige mansmens sal vir haar voorskryf wat sy sal doen nie, dink sy rebels. En tog, as sy die raaisel om Russel opgeklaar wil hê, het sy nie juis ’n keuse nie. Die feit dat hy sy humeur verloor het, dui net op een ding: Hy het ’n gewigtige saak op die hart.

Sy stoot haar hande deur haar hare en grou die brief uit die snippermandjie. Verbeel sy haar, of ruik dit regtig na suurlemoenbloeisels, hoe yl die geur ook al is? Sy vou dit kleiner en bêre dit in haar rugsak.

Nou word sy sweerlik mal, dink sy onstuimig en klop haar kussings reg sodat sy kan slaap.

Dis bedompig in haar kamer toe Eloise wakker word. En dit is nog so vroeg. Om van die styfheid ontslae te raak strek sy haar bene en gaap. Sy het nie rustig geslaap nie. Russel en sy brief het haar laat wakker gehou.

Nog ietwat styf staan sy op, strompel venster toe en loer na buite. ’n Digte bank pikswart wolke lê op die horison. Dis doodstil buite; geen voëlgesang en gekwetter soos gewoonlik nie. Dis asof die wêreld wag; asem ophou vir die storm wat aan die kom is.

Dit beteken net een ding, weet Eloise teleurgesteld. Hulle gaan niks verder kom met die grafkelder nie.

Op pad na die eetvertrek in die skoolgebou flits ’n weerligstraal en kort daarna volg die donderslag. Eloise versnel haar pas toe die eerste vet reëndruppels haar in die gesig tref.

“Waar is jou sambreel?” hoor sy Russel se diep stem kort agter haar.

Sy loer misnoeg oor haar skouer. Dan is hy al terug. Sy sien sowaar nie kans vir ’n inkwisisie op ’n leë maag nie. Bly koelkop, Eloise, maan sy haarself en haal diep asem. Die man moenie agterkom hoe hy haar ontstel nie. Sy sal haar waardig gedra, besluit sy en sit ’n aangeplakte glimlag op haar gesig.

Hy drafstap tot langs haar, sit sy arm om haar lyf en trek haar onder sy sambreel in.

“Dis net ’n bietjie reën,” protesteer sy en probeer wegbeur.

Maar hy hou haar steeds styf teen sy heup. “Dis jou keuse, Eloise. Jy kan my sambreel deel en droog bly of jy kan sopnat by die eetkamer aankom. Kies,” beveel hy.

Sy kyk net ’n oomblik in sy oë. “Dankie, ek sal jou sambreel deel maar dis nie nodig om my so styf vas te hou nie; ek kan sonder ondersteuning loop.”

“Dit is makliker om saam onder die sambreel te loop as ek jou vashou. Hou op teëstribbel en kom,” beveel hy ongeduldig. “My broekspype is al sopnat. Jy kan later baklei as jy wil.”

“Goed dan,” gee sy onwillig in.

Op die stoep voor die eetvertrek kyk Russel na haar terwyl hy die oortollige water van sy sambreel afskud. “Was dit nou so erg?” vra hy met ’n frons tussen sy wenkbroue. “Partymaal is jy nes ’n moedswillige kind.”

Onmiddellik ontvlam haar humeur, haar goeie voornemens vergete. Sy gluur na hom. “Ek kan nie tred hou met jou buie nie, Russel. Het jy al die moontlikheid oorweeg dat jy dalk aan ’n gesplete persoonlikheid ly?” sis sy deur haar tande.

Sy ruk haar rug regop en stamp die eetkamerdeur oop. Driftig stap sy na die opskeptafel toe, gryp ’n bord en skep vir haar ontbyt in.

By ’n leë tafel aan die ander kant van die vertrek plak sy haar neer en val haar kos befoeterd aan. Sy hoor hoe iemand ’n stoel oorkant haar uittrek maar sy kyk nie van haar bord af op nie.

“Jy gaan sooibrand kry,” merk Russel spottend op.

Terwyl sy kou, gluur sy hom onder haar wenkbroue deur aan.

Hy tel sy mes op en smeer botter op sy roosterbrood. “Jy is ’n beneukte entjie mens, of hoe?”

“Inteendeel,” kners sy. “Dit vat mense soos jy om my skadukant uit te bring.”

Hy lag asof hy haar antwoord amusant vind en begin met smaak aan sy eie ontbyt eet. Blykbaar, tot Eloise se ergernis, koel en kalm, asof niks hom pla nie.

“Volgens jou brief skuld ek jou ’n verduideliking.”

“Dis reg.”

“Ek stem nie saam nie. Volgens my skuld ek jou niks,” sis sy en kyk uitdagend na hom.

Sy staalgrys oë flits gevaarlik en ’n spiertjie spring in sy wang.

’n Benoude gevoel kom lê op die krop van haar maag toe sy oë vernou. Sy het al weer gepraat voor sy gedink het, kerm sy teenoor haarself.

“Dit sal baie dom van jou wees om my uit te daag, Eloise,” sê hy sag en onheilspellend.

Eloise laat sak haar kop, nie by magte om langer in sy oë te kyk nie. Sy eet sonder eetlus verder, deeglik bewus van die man wat oorkant haar sit maar vasberade om hom te ignoreer.

Hy is voor haar klaar geëet en wag geduldig tot sy haar mes en vurk neergesit het voor hy opstaan.

“Is jy klaar?” vra hy.

“Ja, maar wat traak dit jou?”

“Nie veel nie, maar ek het maniere,” sê hy, staan op en stoot sy stoel netjies onder die tafel in voor hy omdraai en wegstap.

Eloise gluur hom ontstoke agterna, maar word skielik bewus van die studente by die tafel langsaan wat nuuskierig na haar staar. Haar wange gloei van verleentheid. Sy kan net dink hoe die klomp nou weer gaan skinder. Dadelik staan sy op, baan haar pad deur die tafels en loop na buite.

Sy probeer ongesiens wegglip toe sy Russel en Prof op die stoep sien gesels.

“Eloise!” roep Prof.

Sy sug saggies en draai na die twee mans toe. “Ja, Prof, is daar ’n probleem?”

“Hu,” snork Prof. “Nogal, nè. Die weerburo voorspel sporadiese reën vir dié deel van die eiland. Dis onmoontlik om deur die modder te ploeter met kruiwaens en ek wil nie die kans vat dat iemand siek word nie. Ek het besluit om die terrein by die grafkelder teen reënskade te beveilig. Die werkers het reeds teerseile oor die area begin span. Ek moet nog net dink hoe ek die studente gaan besig hou. Enige idees?” vra hy gefrustreerd.

“Moenie bekommerd wees nie, ek dink ek kan daarmee help, Martinus,” sê Russel gerusstellend. “Julle het nog die bus wat ek gehuur het om die studente mee te vervoer. Vra vir Paul om reëlings te tref dat ons Heraklion en koning Minos se paleis kan besoek. Ek dink die studente sal dit baie leersaam vind. My firma sal die koste dra.”

“Dit is baie gulhartig van jou, Russel, baie dankie,” roep Prof, skaars ’n tree buite Russel se hoor afstand. “Maar jy doen alreeds so baie vir die ekspedisie, ek kan dit nie toelaat nie.”

“Ek dring daarop aan, Martinus, die besluit is geneem,” sê Russel beslis.

“Dankie, dan, baie dankie!” Prof is blykbaar so aangedaan dat sy stemtoon nog ’n desibel harder is.

“Dis ’n plesier, Martinus. Eloise, jy kan saam met my ry. Daar is ’n paar dinge waaroor ek graag met jou wil gesels.” Russel kyk stip na haar. Sy oë daag haar uit om teë te stribbel.

“Wonderlik, dan is die studente vir ’n ruk onder my voete uit. Dit gee my kans om dinge by die opgrawings te oorsien!” dawer Prof ingenome. “Is Paul nog in die eetsaal, Eloise?”

“Ja, Prof,” sug sy.

Prof marsjeer met ’n wip in sy stap die eetsaal binne.

Eloise kyk hom ’n oomblik gefrustreerd agterna voor sy terugdraai na Russel. “Ongelooflik manipulerend, Russel. Jy het hierdie rondte gewen maar die stryd is nie verby nie,” sê sy om die laaste hou in te kry en drafstap in die rigting van die herberg.

“Trek iets moois aan!” roep hy spottend agterna.

Eloise klim teësinnig in die bakkie wat Russel by Paul geleen het en staar nors deur die windskerm.

Russel skuif agter die stuurwiel in en loer sydelings na haar. “Maak vas jou veiligheidsgordel en probeer glimlag. Die ander sal dink jy gaan tereggestel word. As daardie lip enigsins langer word, gaan jy daarop trap,” merk hy op.

Eloise gluur na hom. “Laat ons mekaar goed verstaan. Ek ry slegs saam met jou om Prof tevrede te hou, en om onaangenaamheid te voorkom sal dit beter wees as ons nie gesels nie. Ek het in elk geval niks om vir jou te sê nie.”

Hy kyk ’n oomblik ondersoekend na haar. “Nou goed. Ek is bereid om vir eers die verduidelikings tersyde te stel. Wees egter verseker, Eloise, op die een of ander stadium sal jy tog verantwoording vir jou sondes moet doen.”

“Verantwoording? Sondes?” herhaal sy verontwaardig.

“Sjuut, hier kom Paul.”

“Ons is reg om te ry, Russel,” sê Paul.

“Goed so. Ons sal voor ry,” antwoord Russel en skakel die voertuig aan.

Eloise maak haar veiligheidsgordel vas en staar voor haar uit, haar gedagtes in ’n warboel. Wat sou die man bedoel met verantwoording vir haar sondes? Sy brand om te weet, maar sal liewer nie vra nie. Met haar bitsige verklaring dat sy niks het om vir hom te sê nie, het sy haarself in elk geval in die voet geskiet, dink sy suur. Nou gaan sy misterieuse uitlating aan haar vreet tot hy besluit om te verduidelik.

Sy kyk stip voor haar, maar kan uit die hoek van haar oog sien hoe sy kop telkens na haar kant toe draai. Ongetwyfeld is daardie staalgrys oë kouer as die Noordpool, te oordeel na die kil atmosfeer tussen hulle. Maar sy kan nie ontken dit maak haar ongelukkig nie. Na ’n halfuur se ongemaklike stilte kan sy dit nie langer verduur nie. “Wat bedoel jy met verantwoording vir my sondes? Presies waarvan beskuldig jy my?”

Hy draai sy kop en loer uit die hoek van sy oog na haar. ’n Siniese glimlag laat sy mond vertrek. “Nee, moenie nou vrae vra nie. Jy het dit duidelik gestel dat jy nie met my wil praat nie,” herinner hy haar.

Eloise laat sak haar kop en kou aan die binnekant van haar wang. Dit kan sy nie ontken nie. Sy het so gesê. Hoekom moet die lewe so gekompliseer wees? Vir die eerste keer in haar lewe het sy ’n man ontmoet wat al haar gewaarwordinge prikkel. Iemand wat vanaf die oomblik wat sy hom ontmoet het, ten goede of ten kwade, telkens in haar gedagtes is. Sy draai haar kop en staar stroef deur die venster aan haar kant. Die landskap gly kleurvol verby sonder dat sy veel raaksien.

“Ek wil nie met jou baklei nie, Russel.” Sy draai weer na hom toe. “Maar is daar ’n vae moontlikheid dat jy reguit kan praat, in plaas daarvan om so kripties te wees? Per slot van rekening kan ek nie boete doen as ek nie weet wat my sogenaamde sonde is nie.”

“Boete doen? Ek dink nie boetedoening gaan iets aan die saak verander nie. Sommige dade verwond te diep,” antwoord hy met ’n strak gesig. “Maar ek belowe om met jou oop kaarte te speel voor ek teruggaan Napels toe. Ek besef vandag is nie die aangewese tyd nie.”

Eloise se gemoed is loodswaar. Al sy dubbelsinnige insinuasies dui op net een ding: die Dewald-aangeleentheid. Niks anders maak sin nie. Is dit nie waar dat sy self skuldig voel nie? Het sy nie vir weke aaneen slapelose nagte gehad na Dewald se dood nie? Nagmerries treiter haar steeds, en dit ná amper nege maande. Vroeër het sy haarself wysgemaak sy sal haar saak verdedig en haar kant met oortuiging stel. Dit sal egter beteken dat sy Dewald se nagedagtenis skade moet berokken en dit voel verkeerd. Dewald is dood; al waarmee hy sy geliefdes gelaat het, is herinneringe. Dit sal beter wees as sy eerder stilbly. Per slot van rekening weet al die mense wat in haar lewe belangrik is die waarheid oor Dewald. Nee, sê haar ander hart, nie almal nie. Russel weet nie en binnekort gaan hy terug Napels toe met verkeerde indrukke van haar, onopgeklaar. Die besef dat hy onder diegene tel wat vir haar belangrik is, tref haar soos ’n vuishou.

“Is jy nou nie bly dat ek met die uitstekende plan vorendag gekom het nie?” onderbreek hy haar gedagtegang.

Sy lig haar kop en kyk na die kusdorp Heraklion wat uitgestrek teen die heuwel voor hulle lê.

“Dis wonderlik. So kleurvol. Die see hier is die kleur van lapis lazuli, ongelooflik blou en helder.”

Russel bring die bakkie tot stilstand langs ’n witgepleisterde muurtjie. In die laat oggendson glimmer die see asuur. Agter hulle hou die bus met Paul en die studente stil.

“Die see hier maak deel uit van die Mediterreense See. Die Griekse eilande is ’n argeoloog se droom, met al die eeue oue geskiedenis, legendes en opgrawings van die plek,” sê Russel.

“Ek is bly jy het daaraan gedink, Russel, dit was seker ’n bietjie breindood van die argeologiese span om nie, terwyl ons die kans het, die ander argeologiese opgrawings in Kreta te besoek nie. Soos jy gesê het, daar is soveel wat die studente kan leer. Dit is baie ruimhartig van jou.”

Hy maak ’n afwysende gebaar. “Dis niks. My firma maak met elke finansiële projeksie voor siening vir geskenke, borgskappe, ensovoorts, en ’n bedrag word daarvoor opsygesit. Die uitstappie sal daaruit gefinansier word.”

“Dis steeds gulhartig. Dankie, namens die span ook,” dring Eloise aan.

“Soos ek gesê het, ek doen dit graag. Ek is geseën met ’n baie suksesvolle besigheid en ek gee graag iets aan die gemeenskap terug. En nou dink ek, voor ons te honger word, moet ons eers koning Minos se paleis besoek. Dis nie ver nie, so tien kilometer suidoos. Bly jy sit, ek sal gou vir Paul gaan sê.”

Eloise kyk hom agterna. Daar is baie meer aan die man as wat sy aanvanklik gedink het. Net jammer hy sien niks goeds in haar nie. Sy laat mismoedig haar kop teen die kopstut terugsak en sluit haar oë.

“Wat dink jy so diep?” vra Russel toe hy terugklim in die voertuig.

“Ek wonder maar net oor reg en verkeerd,” sê sy. Sy maak haar oë oop. “Moet ’n mens jouself verloën net om iemand anders gelukkig te hou? Ek bedoel, wanneer is ’n daad onvergeeflik? Met ander woorde …” Sy brand om te vra of hy meer van haar sou gedink het indien sy Dewald sy verraad vergewe het? Die woorde lê op haar tong maar sy keer haarself betyds.

Hy frons en sy blik is direk en berekenend. “Met ander woorde?”

“Dit maak nie saak nie, vergeet daarvan.”

“Ek kry die gevoel daar steek meer agter jou uitlating as wat jy wil sê. Presies wat dit is, is duister.” Hy kyk ’n oomblik langer na haar, skakel die voertuig aan en ry verder.

Is dit nou al wat hy gaan sê? Eloise staar gefrustreerd deur haar venster. Indien sy vyandigheid wel met Dewald te make het, het haar poging om hom te laat verstaan jammerlik gefaal. Onnosele vent, dink sy wrewelrig. Sy stilte ontsenu haar en sy sug hoorbaar toe hulle uiteindelik by die paleisterrein indraai.

“Wel, wat dink jy?” vra hy en beduie na die geboue.

Ondanks haar bui is Eloise beïndruk. “Ek het gehoor van die plek en foto’s daarvan gesien, maar om dit in lewende lywe te ervaar is ’n verstommende belewenis. Ek het nie woorde nie. Dis vir my altyd ’n besonderse ervaring om plekke soos dié te sien en ook om te sien hoe die mense van Kreta gelewe het, so lank voor Christus. ”

Russel knik sy kop. “Ons moet die westelike ingang gebruik,” beduie hy na ’n ingang aan die ander kant van ’n plein.

Eloise klim uit toe hy stilhou en loop saam met hom deur die plein na die indrukwekkende westelike aansig van die paleis.

Toe Paul en die studente by hulle aansluit, wys Russel na brandmerke teen die muur. “Blykbaar is die paleis deur ’n brand verwoes, om en by 1400 v.C. Soos julle kan sien, het die argeoloog groot gedeeltes van die boonste vlakke gerestoureer om ’n idee te skep van hoe die paleis lank gelede gelyk het. Kom hier deur,” sê hy en lei hulle deur die ingang, toe deur ruim gange, kolonnades en sale wat met elke tree hulle verwagting laat opbou. ’n Statige trap wat na die hoofvloer lei, is die hoogtepunt van die toer.

Eloise wil-wil met haar vinger aan ’n fresko raak wat die Kretensers se liefde vir bulspele weergee, maar bedink haar toe Russel vir haar frons.

“Tsk-tsk,” klik hy. “Jy behoort van beter te weet,” berispe hy haar, hard genoeg vir die ander om te hoor.

Eloise bloos ergerlik en is lus om soos ’n parmantige kind vir hom tong uit te steek. Doen sy iets so kinderagtigs, sal dit ongetwyfeld die verkeerde indruk by die studente skep, en of sy daarvan hou of nie, sy vermaning is billik.

Sy draai weg en stap vooruit na die ingang van die hooftrap wat na koning Minos en sy koningin se private woonvertrekke lei. Gou is Russel by haar. Terwyl hy langs haar die verlate trap afloop na die onderste verdiepings, kyk sy tersluiks na hom.

Hy moes dit gesien het want die kuiltjie keep in sy wang. “Het ek al vandag vir jou gesê hoe mooi jy lyk?” vra hy sag.

Sy staar na hom en skud haar kop verward. “Jy is onmoontlik. Ek verstaan nie jou buie nie, Russel. Jy is wispelturiger as ’n swanger vrou. Jy verdien eerste plek vir verwarrende gedrag.”

“Jy vergroot nou. Daar is niks verkeerd met my buie nie.” Sy oë gly stadig oor haar liggaam en hy leun nader. “Jy is ’n mooi vrou, begeerlik,” fluister hy. “Jy skep die indruk dat jy nie in mans belang stel nie, maar ek dink dit is net ’n spel wat jy speel. Jy katrol hulle in soos ’n ervare visserman en sodra hulle hulpeloos aan jou hoek spartel, knip jy die lyn.”

Eloise se slape klop van verontwaardiging. “Wie dink jy is jy om sulke aantygings te maak? Jy ken my nie!” bars sy uit.

“Kom nou, Eloise, jy weet dit is waar; jy gebruik jou sogenaamde ysgodinstatus met finesse.” Hy streel met een vinger oor haar wang.

Haar oë skiet vol trane en sy ruk haar kop weg. “Hoekom los jy my nie net uit nie?”

Met wydgerekte oë hy staar hy vir ’n lang oomblik na haar voor hy wegdraai. Hy mompel iets wat vir haar klink soos “Ek kan nie, nie voor ek weet nie”.

Sy vryf die trane uit haar oë, gefrustreerd oor haar neiging om te huil wanneer sy kwaad is. Ontstoke kies sy koers teen die trap af.

“Wil jy die koningin se woonvertrekke sien?” vra hy ongeërg agter haar toe hulle die onderste verdieping bereik.

Sy ruk tot stilstand en kyk oor haar skouer. “Jy hoef nie gids te speel nie. Ek sal op my eie regkom.” Vir ’n oomblik hou sy sy oë gevange en draai toe sonder ’n verdere woord terug en marsjeer met stywe skouers ’n ander vertrek binne.

“Doen my ’n guns,” sê hy en volg haar deur die opening.

“Wat nou weer?” vra sy nors.

Hy wys na ’n muurtekening van ’n vrou se profiel. “Dié fresko staan bekend as ‘La Parisienne’ en ek wil graag ’n foto daarvan neem. Sal jy omgee om langs die fresko te staan om ’n aanduiding van die grootte daarvan te gee?”

Sy maak haar mond oop, vasbeslote om hom ’n bitsige “Gaan speel in die verkeer” toe te snou, toe Paul, Liezel en ’n paar van die studente die vertrek binnestap.

“A, ek sien julle neem foto’s,” sê Paul.

“Ja, ek het nou net vir Eloise oorreed. Sy het ingestem om saam met die fresko te poseer,” sê Russel spottend.

“Dis ’n goeie idee. Jy lyk nogal soos hierdie fresko wanneer jy met jou neus in die lug loop, Eloise,” terg Paul.

Hitte gloei in haar wange en sy byt op haar tande om nie kwaad te word nie. Hou jou tong in toom, Eloise, maan sy haarself en plak ’n vals glimlag op haar gesig. “Ha, ha, baie snaaks, Paul. Waar moet ek staan?”

“Gaan staan langs die fresko en draai jou gesig na links … Dis reg … Lig nou jou ken en lyk arrogant,” beveel Russel.

Eloise haal diep asem maar maak soos hy sê.

Hy klik die foto en grinnik toe hy na die digitale foto kyk. “Sowaar, op ’n druppel water,” terg hy en hou die kamera sodat Paul kan sien.

“Gmf. My hare is moontlik so donker en my lippe so rooi maar ek is amper seker my neus is nie so lank nie, en my oog is ook nie so groot nie.”

“Dit gaan nie soseer oor die gelaatstrekke nie, eerder die arrogansie,” merk Russel sinies op.

Twee kan dié spel speel, dink sy. “Siende dat jy dit goed gedink het om my met arrogansie te assosieer, sal jy seker nie omgee as ek jou ook kategoriseer nie.” Sy grou haar kamera uit haar gehekelde sak en beduie vir hom. “Kom saam, ek weet presies aan wie jy my laat dink.”

Sy lei die groep na ’n ander vertrek en gaan staan voor ’n fresko van die priesterkoning.

Russel se wenkbroue lig en hy bekyk die muurtekening vir ’n oomblik. “Wat sien jy in die fresko wat jou aan my laat dink?”

“Die koning het gedink hy het die wêreld aan sy voete. Kyk net hoe trots en ongenaakbaar staar hy oor sy onderdane. Hy is die middelpunt van die heelal; almal moet voor hom buig,” verduidelik sy smalend.

Paul, wat langs haar staan, pomp haar ongemerk in die ribbes. Sy kyk net tersluiks na hom en trek ’n gesig toe sy op sy gesig lees hoe onthuts hy is. Sy frons beteken net een ding: Wat gaan aan met jou?

“Niks,” brom sy onderlangs. Ai tog, sy het vergeet hoe goed hy haar ken. Ongetwyfeld woel ’n honderd vrae nou weer deur sy kop.

Sy vroetel met die verstelmeganisme op haar kamera en kyk afwagtend na Russel. ’n Ongemaklike gevoel fladder in haar maag toe sy die kil uitdrukking in sy oë sien, maar hy gaan staan tog langs die fresko met sy gesig na regs gedraai, bors uitgestoot, sy regterhand oor sy hart en sy linkerarm agtertoe gestrek, asof hy iets lei. “Reg so?” vra hy.

“H’m, amper reg.” Sy kyk deur die lens. “Daar is net een verskil: Die koning het twee linkervoete gehad.”

Hy draai sy voete na regs, lig sy kop en mompel iets binnensmonds.

Kry gerus vir jou, dink Eloise en verlustig haar in die studente se tergende opmerkings.

“Neem nou die foto, deksels,” brom hy uit die hoek van sy mond. “Ek gaan ’n spierspasma kry.”

Sy doen haar bes om nie te lag nie en klik. “Orraait, ontspan jou kuite,” sê sy toe sy klaar is.

“Genugtig! Ek verstaan nie hoe dié lot, en natuurlik die Egiptenare, dit reggekry het om met twee linkervoete te loop nie,” merk Russel lughartiger op en rol sy oë.

Die studente lag so hard dat van die ander toeriste hulle glimlaggend aankyk.

“Toe, julle studente, daar’s nog baie om te sien en die dag stap aan,” vermaan Russel.

Die groep drentel voort van fresko tot fresko om foto’s te neem.

Eloise sorg dat sy saam met die groep deur die vertrekke beweeg. Ten minste sal hy nie aantygings kan maak terwyl ander ore dit kan hoor nie. Maar telkens vang sy kil blik hare en elke keer is die afkeer duidelik op sy gesig te sien.

“Ek is seker julle is net so honger en dors soos ek. Wat sê julle, sal ons ’n taverne gaan soek?” vra Russel toe hulle in die oop plein voor die paleis bymekaarkom.

“Klink na ’n plan,” stem Paul in.

Eloise verwens haarself toe sy saam met hom terugstap na die voertuig toe. Sy het kinderagtig opgetree. Nou het hy nog meer rede om nie van haar te hou nie. Sy moes van beter geweet het. Meeste mans het broos ego’s.

Die ongemaklike stilte wat tussen hulle heers, is veeleisend vir haar gemoedstoestand en sy slaak ’n sug van verligting toe hulle Heraklion binnery.

Russel parkeer die bakkie ’n ent van ’n tavernetjie af, klim uit en hou haar deur vir haar oop.

“Dankie,” sê sy deur stywe lippe.

“Ek dink ons kan by daardie taverne geholpe raak,” is sy enigste opmerking terwyl hulle met een van die nou klippaadjies afstap wat oral tussen die geboue in Heraklion is.

Sy moet iets doen om die atmosfeer tussen hulle te verbeter, al is dit dan net vir die res van die groep se onthalwe. “Is die plek nie uniek nie?” sê sy uiteindelik om die stilte te verbreek. Sy beduie na die wit pleisterkalkhuise wat die son verblindend weerkaats en waar hibiskus, malvas en lelies in terracottapotte en witgeverfde olyfolieblikke om elke hoek en draai kleurvol blom.

Russel trek die warm, souterige lug diep in en knik sy kop. “En die seelug maak my baie honger. Ek hoop jy het nie fiemies nie want hier is die spesialiteit seekos.”

“Ek is ’n Kapenaar; het feitlik grootgeword op seekos en wyn,” verseker sy hom. Dit blyk dus dat hy ’n poging gaan aanwend om vriendeliker te wees. Wel, sy sal van haar kant af niks doen om die vrede te versteur nie, neem sy haar voor.

Hy beduie vir Paul en die studente om hulle na die taverne te volg.

’n Halfdosyn tafeltjies is op ’n klipvloer onder ’n druiweprieel in die voorerf opgeslaan. Na almal hulle sit gekry het, daag ’n jong meisie op om hulle bestellings te neem. Sy dra tradisionele klere; haar rok is ryklik versier met kleurvolle borduursel en silwer juwele.

Russel rammel ’n bestelling in Grieks af terwyl Eloise onderlangs na hom kyk.

Hy vang haar oog en glimlag.

“Hoeveel tale is jy magtig, Russel?” vra sy.

“Net vier,” erken hy ongeërg.

“Net vier,” fluister sy bewonderend, al is dit teen haar sin. “Watter vier?”

“Italiaans, Grieks, Engels en natuurlik Afrikaans,” antwoord hy skouerophalend. “Dis verstaanbaar, as mens mooi daaroor dink. My pa was Afrikaans en Engels magtig en het daarop aangedring dat ons slegs dié tale aan huis praat. Hy was veral gesteld op Afrikaans en het self my onderrig in dié taal waargeneem. Daarby het ek in Italië skoolgegaan en ook my verdere universiteitsopleiding daar gehad. Dit was vanselfsprekend dat ek Italiaans moes leer, en my tweede taal tydens my tersiêre jare was Grieks, omdat Griekeland so naby aan Italië lê. Jy het seker gewonder hoekom ek Afrikaans met ’n aksent praat.”

Sy knik haar kop. “Dit maak sin.”

Die jong meisie kom weer te voorskyn, saam met ’n ouer vrou. Hulle dra skinkborde met geglasuurde borde, oorlaai met kos wat hulle aan die tafels uitdeel.

Paul se oë rek toe hy die verskeidenheid bekyk. “Sê vir ons wat al hierdie disse is, asseblief.”

“Goed dan,” sê Russel. “Hierdie is gebakte vis, seekat gemarineer in suurlemoen en olyfolie,” beduie hy kloksgewyse na elke dis. “Turksvye, songedroogde tamaties in balsamiese asyn en olyfolie, groot swart olywe, vars gebakte sesambrood, bokmelkkaas, vye, pistachioneute. En die drank in julle glase is raki – Kreta se weergawe van Griekse ouzo. Wees dus gewaarsku, almal, dit skop soos ’n muil.” Hy knipoog vir Eloise.

“Wel, wat dink jy?” vra hy toe sy nie reageer nie.

Eloise bloos want op daardie oomblik grom haar maag hoorbaar.

Die studente lag.

“Dis seker antwoord genoeg,” sê hy droog.

Eloise drink ’n lang teug van die drank in haar glas en snak na haar asem. “Sjoe! Ek sien wat jy bedoel.” Sy skep van elke dis op haar bord en val met lus aan die kos weg, deeglik daarvan bewus dat Russel haar onderlangs dophou.

“Ek is nou so versadig,” steun Eloise later en stoot haar stoel terug. “Ek dink my denim se nate gaan skeur.”

“’n Rustige wandeling deur die dorp sal help om die kos te laat sak. Ek stel voor ons kom weer teen vieruur hier bymekaar. Dis miskien ’n idee om die toilette te gebruik voor julle die dorp verken,” stel Russel voor.

“Dankie vir die heerlike kos, namens ons almal, Russel,” sê Eloise voor sy die taverne binnegaan.

“Dis my plesier,” sê hy.

Net Russel staan onder die druiweprieel en wag toe sy later na buite loop. “Waar’s almal?” vra sy.

“Ek het hulle aangeraai om die dorp te gaan verken. Hulle wou vir jou wag, maar ek het gesê hulle moet aangaan, ek sal wag.”

Sy steek vas en skud haar kop. “Ek glo nie dis ’n goeie idee om alleen te wees nie. Ons is beswaarlik beleef teenoor mekaar,” maak sy beswaar.

Hy kyk stil na haar, ’n uitdrukking op sy gesig wat sy nie kan peil nie. “Kom ons probeer vir ’n ruk ons vyandige houding teenoor mekaar opsysit. Wat sê jy?”

Sy kyk in sy oë, suspisieus oor sy motiewe. Miskien moet sy saamspeel. Dalk kom sy sodoende agter die kap van die byl. “Nou goed dan.”

“Is daar plek in daardie groot sak van jou?” vra hy nadat hulle ’n ruk in stilte gestap het.

“Nog kos?”

“Ek het gevra hulle moet die oorblywende pistachio’s vir ons in houers sit en ek het vir almal van hul tuisgemaakte vrugtesap gekoop. Hier’s joune. Ek het gedink dit sal lekker wees om te peusel terwyl ons stap.”

“Het jy sowaar nog plek in jou maag?”

“Beslis nie nou nie, maar ons gaan dors word. Dit is warm en die straatjies is steil. Die tuisgemaakte limonade is net die ding as mens lafenis soek.”

Sy pak die koeldrank en pakkie pistachio’s in haar gehekelde sak. “Is jy ’n praktiese mens, Russel?”

Hy lag. “As vooruit dink prakties is, dan is ek seker.”

“Ek hou daarvan. ’n Denkende man.” Sy kyk sydelings na hom. Weer tref dit haar hoe aantreklik die man is.

’n Glimlag speel om sy mond. “Waaraan dink jy so diep?”

“My gedagtes is my eie.”

“H’m, ongetwyfeld,” sê hy met ’n ernstige gesig. “Partymaal wens ek dat ek die vermoë gehad het om gedagtes te lees.” Hy glimlag sinies. “Alhoewel dit miskien beter is dat ek nie weet wat jy dink nie.”

Ja-nee, sy moes geweet het die skietstaking sal kortstondig wees. “Ek weet nie waar jy jou opinie van my vandaan kry nie, Russel,” sê sy omgekrap. “Om die een of ander rede gaan jy uit jou pad om met my fout te vind. Jy maak kriptiese aantygings asof ek jou skade aangedoen het, maar jy sê niks direk nie. Hoekom?”

Sy wenkbroue lig. “Ek kan nie glo jy het steeds geen benul nie, Eloise? Hou jy jou opsetlik dom? Jy weet presies waaroor dit gaan.” Hy gaan staan reg voor haar. “Ek wil hê jy moet erken jy was die oorsaak van ’n tragedie.”

Dis asof sy yskoud word. Dan was sy reg. Dit het met Dewald te doen. Sy kyk na die merk op haar ringvinger. “Verwys jy na Dewald Roux?” vra sy sag.

“Ja, ek verwys na Dewald Roux,” kners hy dit uit. “Hy was my broer.”

Eloise draai haar rug na hom. “Presies wat het jy gehoor en by wie?” vra sy skor.

“My ma, verskeie lede van haar familie en haar vriende het my gesê dat jy Dewald se hart gebreek het. Julle het op troue gestaan en toe, net ’n paar maande voor die troue, verbreek jy die verlowing. Vir geen rede nie.”

Sy hoor hoe hy nader tree en direk agter haar kom staan. “Die ware rede het duidelik geword ná sy dood. Jy wou professor Tredoux se argeologiese ekspedisie meemaak, nie waar nie? Jy het jou loopbaan bo Dewald verkies. My ma sê hy was ontroosbaar. Hy was ontsettend lief vir jou, sê sy. Volgens haar was jy alles vir hom. Hy kon dit nie aanvaar nie en was op pad terug huis toe, nadat hy my ma gebel het toe hy weer eens na jou huis toe gery het om by jou te pleit om nie die verlowing te verbreek nie. En hy het vir haar gesê jy weier om met hom te praat. Hy was so ontsteld dat hy onverantwoordelik vinnig gery en beheer oor sy motorfiets verloor het. Jy was indirek die oorsaak dat my ma haar seun en ek my enigste broer verloor het.”

Eloise byt haar lip en wonder wat haar te doen staan. Moet sy haarself verdedig en Russel ontnugter met die waarheid oor Dewald? Watse kans het sy dat hy haar sal glo? Hy klink so oortuig van haar skuld. Waar bloed nie kan loop nie, kruip dit. Hy sal ongetwyfeld dink sy probeer die skuld op Dewald pak – sy broer wat homself nie kan verdedig nie. Per slot van sake het sy geen tasbare bewyse nie, net haar woord teen dié van sy ma. Bowendien, wat sal sy vermag indien hy haar tog glo? Presies wat sy nie wil nie: Dewald se nagedagtenis skade berokken.

Sy sluk swaar aan die knop in haar keel en veg om nie te huil nie. Die wete dat sy niks kan doen om sy opinie van haar te verander nie, lê swaar op haar hart.

Sy draai na hom en kyk in sy oë. “Daar is dan niks verder om te sê nie. Jy glo ek is skuldig. Jy gaan nie ’n erkenning of ontkenning by my kry nie,” sê sy sag voor sy verby hom tree en begin terugdraf na die taverne.

“Vervlaks, Eloise, wag!” roep hy agterna.

“Ek sal saam met Paul terugry!” roep sy oor haar skouer.

Sy sug verlig toe sy Paul en Liezel naby die taverne sien staan.

“Haai, daar. Waarheen is jy so haastig op pad, en waar is Russel?” wil Paul weet toe sy uitasem by hulle aansluit.

“E … hy … hy het ’n dringende oproep gekry … en gaan blykbaar nie dadelik terug nie. Daar is seker ’n plekkie vir my op die bus, of hoe?”

“Natuurlik.” Paul kyk ondersoekend na haar. “Jy lyk ontsteld?”

“Ja, jou oë is rooi,” beaam Liezel.

“Nee wat, ek dink ek begin verkoue kry.” Sy ontwyk Paul se deurdringende blik, grou in haar skouersak vir ’n snesie en blaas haar neus. “Dink jy ek kan in die bus gaan sit, Paul?”

Paul kyk op sy horlosie. “Dit is nou amper halfvier. Dit gaan baie warm wees om vir ’n halfuur lank in die bus te sit terwyl ons vir die ander wag. Daar is ’n mooi kerk net ’n blok van hier af en dit is heerlik koel daarbinne. Kom ons gaan wys jou, dan wag jy daar tot ons ry.”

Sy knik haar kop, verlig oor sy voorstel. “Ja, ek is nogal pootuit en ek dink ek moet uit die son kom.”

“Die kerk is die ideale plek,” besluit Paul terwyl hulle stap.

Hulle lei haar na ’n groot wit Bisantynse kerk met ’n blou koepeldak, toe deur die swaar houtdeure. Die koel binnekant van die kerk, veroorsaak deur die dik klipmure en hoë plafon, voel vir Eloise soos ’n oase in die woestyn en sy sink dankbaar op een van die banke neer.

“Ons sien jou later, Eloise,” sê Paul.

“Moenie van my vergeet nie.”

“Wees rustig, Eloise, ek sal hom herinner,” belowe Liezel.

Eloise is verlig toe sy alleen in die kerk oorbly en kyk om haar heen na die goue ikoniese kunswerke, geskilderde drapeersels, kristalkandelare teen die dak en ander godsdienstige bybehore wat die kerk in oorvloed versier. Hoe op aarde hou dié priester mense se aandag by sy preek? As sy hier ’n diens moet bywoon, sal sy sowaar nie kan konsentreer op sy boodskap nie.

Sy skop haar skoene uit, sluit haar oë en verlustig haar in die stilte.

Verskrik maak sy haar oë oop toe iemand styf langs haar kom sit.

“Jy? Natuurlik. Wie anders is so meedoënloos?” sis sy en skuif van Russel af weg.

Hy beduie na haar skoene wat langs haar voete op die vloer lê. “Alhoewel die kerk leeg is, dink ek nie die priester sal daarvan hou nie,” vermaan hy. “Respek, en so aan.”

“Dit beteken nie noodwendig ’n gebrek aan respek nie,” sê sy bitsig. “Dink nou maar byvoorbeeld aan Islamitiese moskees.”

“Dit is waar,” stem hy saam. “Maar ons is nie nou in ’n moskee nie.”

Eloise skud haar kop en gluur na hom. “As jy nie omgee nie, ek sit hier omdat ek stilte nodig het.”

Hy glimlag sinies. “Ek hoop jy gebruik die kans om aan jou sondes te dink.”

“Jy het my beskuldig en veroordeel. Wat meer wil jy doen? My teregstel?”

Sy donker wenkbroue trek in ’n frons saam. “Dit is seker hoe dit vir jou lyk, maar al wat ek vra, is om te verstaan. Hoe kon jy so gevoelloos teenoor Dewald wees? Jy lyk nie vir my na ’n persoon wat ’n besluit ligtelik sal neem nie. Jy moes ongetwyfeld vir Dewald lief gewees het om jou met ’n verlowing aan hom te verbind. Hoekom het jy dit nodig geag om die verlowing te verbreek; kon julle nie ’n kompromis aangegaan het nie?”

Eloise glimlag hartseer. “Wat jy sê, is waar, Russel. Ek neem nie besluite ligtelik nie. My besluit om die verlowing te verbreek was moeilik, maar noodsaaklik. Geen kompromis in die wêreld sou vir my gewerk het nie.”

Hy skud sy kop. “Het jy enige idee hoe koud en ongenaakbaar jy klink? Weet jy dat die studente ’n noemnaam vir jou het?”

Eloise staar voor haar uit sonder om te antwoord.

“Hulle noem jou Yslollie. Sien hulle reg? Is daar ’n laag ys om jou hart?” vra hy sag.

Eloise knip haar oë teen die dreigende trane. Sy draai na hom om te antwoord net toe die deur oopgaan.

“Eloise,” sê Liezel van die deur af. “Dis vyf voor vier. Paul het my gestuur om jou te kom haal. Ons gaan ry.”

“Goed, ek is nou daar.” Sy trek haar skoene aan, kom regop en skuif verby Russel. “Ek wens ek kon …” begin sy maar bedink haar, kyk ’n oomblik in sy beskuldigende oë en stap toe vinnig agter Liezel aan.

Eloise tik gesigpoeier onder haar oë en loer in haar spieëltjie. Sy gooi haar grimeersakkie terug in haar lessenaar se laai. Die donker kringe onder haar oë is steeds sigbaar. Die resultate van ’n slapelose nag.

Sy druk ’n volledige verslag van haar bevindinge vir Prof, vou die papier op en sit dit in haar broeksak. Toe sluit sy haar kantoordeur en stap na sy kantoor verder in die gang af.

Die deur staan oop en hy sit met sy rug na haar toe, sy bril bo-op sy kop en sy voete op die hoek van sy lessenaar. In sy hande is ’n klein, vierkantige ivoorvoorwerp wat hy om en om draai. Dit lyk vir Eloise na ’n prentjieskrifseël wat dieselfde betekenis vir die Minoërs gehad het as ’n hedendaagse handtekening. Sal ’n namaaksel van dié seël ook nou deel word van sy private versameling?

Sy glimlag toe sy ’n kans sien vir weerwraak. So jou ou jakkals, jy hou mos daarvan om my tydig en ontydig skrik te maak. Hier’s ’n bietjie van jou eie medisyne. Op haar tone bekruip sy Prof, wat salig onbewus van haar die seël noukeurig bestudeer.

“Prof!” bulder sy kort agter hom.

“Hiert, jou dooie brak!” bulder hy terug.

Terselfdertyd vlieg die seël in sy hand die lug in en hy spring orent.

Eloise vang die ivoorseël voor dit op die vloer beland en sit dit op die tafel neer.

“Eloise!” brul hy, sy snor verontwaardig aan ’t wikkel. “Vir wat bekruip jy my? Wil jy my ’n hartaanval gee?”

“Jammer, Prof, maar u doen dit gereeld met my. Die kans vir weerwraak het hom voorgedoen en ek het dit gebruik.”

Sy lag toe sy sien sy bril hang nou aan sy linkeroor.

“Wat op aarde gaan hier aan?” vra Paul van die deur af.

“Soete weerwraak,” antwoord Eloise met ’n glimlag.

Ook Paul, wat met moeite sy lag probeer onderdruk het, gee die stryd gewonne en gaan hardop aan die giggel toe hy na Prof kyk.

Prof gluur hulle aan asof hulle ’n onvergeeflike sosiale flater begaan het, terselfdertyd wikkel sy snor en wenkbroue in ’n wilde dans van ergernis. Hy gryp sy bril van sy oor af, snork deur sy neus en marsjeer stokstyf by die deur uit.

Eloise hang aan Paul soos hulle lag.

“Ai,” grinnik Eloise toe hulle uiteindelik bedaar. “Ek het die lag nodig gehad. Ek is so lief vir Prof. Ek kan my nie ’n lewe sonder hom voorstel nie.”

“Dis waar,” beaam Paul. “Jy moet liewer na hom gaan soek, anders gaan jy vir ’n lang ruk in sy swart boekie wees.”

Eloise vee die lagtrane uit haar oë en giggel nog ’n slag. “Ek dink darem dié behoort hom te paai.” Sy haal die drukstuk van haar ontleding uit haar sak. “Ek het die skrif op die klipversperring klaar ontsyfer.”

“Dis uitstekend. Dit behoort beslis sy gekrenkte eer te herstel. Kan ek saamstap? Daar is iets wat ek jou wil vra.”

“Natuurlik. Wat het jy op die hart, Paul?”

Hulle loop ’n ent in stilte.

“Ek herkou nou al ’n paar dae hieraan,” sê hy uiteindelik.

Eloise loer na hom en kan duidelik sien hy worstel met iets. Sy pomp hom speels in die ribbes. “Sies, ga! Dan is dit hoog tyd dat jy die herkoutjie uitspoeg, Paul.”

Hy glimlag. “Nou goed, maar moenie dink ek steek my neus in jou sake nie. Ek is bekommerd oor jou, Eloise. Die afgelope paar weke tree jy baie vreemd op.”

“Jy verbeel jou dit, Paul,” sê sy lughartig.

“Nee, glad nie,” sê hy verdedigend. “Selfs Liezel kom dit agter.”

“Verduidelik,” por sy.

“Eloise, vanaf die dag wat Russel Murray hier aangeland het, is daar iets wat jou pla. Jy het donker kringe onder jou oë en gister tydens die uitstappie kon mens behoorlik die … die spanning,” hy maak denkbeeldige aanhalingstekens in die lug, “as dit die regte woord is, tussen jou en Russel aanvoel. Sê my wat aangaan, Eloise, miskien kan ek help.”

Eloise trek diep asem in. “Russel is Dewald se broer, Paul,” sê sy sag.

“Wat?”

Sy knik haar kop bevestigend. “Jy het reg gehoor. Hy blameer my vir Dewald se dood, nes sy ma.”

“Ek kan dit nie glo nie, Eloise.”

“Dit is nogal vreemd, nè. Vir iemand om tot sulke uiterstes te gaan, maar of dit die enigste rede is hoekom hy die ekspedisie borg, weet ek nie.”

“Dit klink vir my na vervolging,” sê Paul, onmiddellik woedend.

“Ek sou dit nie so hard stel nie, miskien wou hy in elk geval die ekspedisie borg.”

“Ek hoop jy het hom die waarheid omtrent Dewald vertel.”

“Nee. Ek kon nie,” fluister sy.

“Hoekom nie?”

Sy skud haar kop. “Dit voel nie vir my reg nie. Dewald was sy broer en nou is hy dood. Wat sal ek vermag deur Russel se herinneringe van sy broer te vertroebel?”

“Ek stem nie saam nie, Eloise.”

“Jy hoef nie, Paul. Dis my besluit, nie waar nie?” Sy sit haar hand op sy arm. “Jy is ’n goeie vriend, Paul. Die beste wat ’n meisie kan hê. Belowe my jy sal niks vir enigiemand hiervan sê nie. Belowe my jy sal nie anders teenoor Russel optree nie, dit sal net dinge nog verder bemoeilik.”

Hy sit sy hand oor hare en knik sy kop. “Nou goed, ek sal jou besluit respekteer, maar ek hoef nie van die vent te hou nie, orraait?” brom hy.

“Dankie, Paul.” Sy druk haar kop teen sy skouer. “Kom, laat ons vir Prof gaan soek.”

“Prof?” roep Eloise versigtig toe hulle hom naby die klipversperring sien staan.

Hy gluur oor sy skouer na hulle. “Wat? Nog nie klaar gegiggel soos twee hiënas nie?”

Sy waai die drukstuk deur die lug. “Ek is klaar met die vertaling.”

Onmiddellik verhelder sy gesig en hy kom hulle tegemoet.

“Wonderlik!” brul hy soos gebruiklik en vat die papier uit haar hand. Hy sit sy bril op en lees haar notas gretig, sy gekrenkte eer blykbaar vergete.

Eloise stamp Paul ongesiens in die sy en knipoog vir hom.

“Dis eersteklas, Eloise. Nou kan ons die versperring voor die tonnelingang oopmaak.”

Vroegoggend hoor Eloise haar selfoon êrens in die kamer lui. Sy gooi die tydskrif waarin sy geblaai het eenkant.

Waar kom die geluid vandaan? Hier, onder haar kopkussing. Die nommer op die skerm sê dis haar ma.

“Ma? Is alles reg?” Sy luister ontsteld.

“Dewald se ma? ’n Bloedklont in haar brein? Wanneer?”

Dit neem Eloise ’n rukkie om die omvang van wat haar ma sê te registreer. Toe sink dit tog in.

“Dis so tragies, Ma. So gou na Dewald. Sal Ma asseblief ’n ruiker namens ons stuur? Ek sal met Ma regmaak.”

Verslae luister sy nog ’n rukkie. Die vrou het haar gehaat. Nou is sy dood. Hoekom is ek so hartseer? wonder sy.

“Ek verstaan. Dankie dat Ma my laat weet het. Sê vir die ander ek stuur liefde. Mis julle ook. Totsiens, Ma.”

Sy klap die selfoon toe en gooi dit op haar bed neer.

Russel. Sou hy al die nuus van sy ma se dood gekry het? En waar is hy? Van gister af was daar geen teken van hom nie.

By die venster staar sy met oë wat skielik mistig geword het na buite. Hartseer wel in haar op en sy wens sy het meer moeite gedoen om dinge met haar amper-skoonma op te klaar. Sy twyfel sterk dat sy suksesvol sou gewees het, maar sy kon probeer het. Nou is die geleentheid vir ewig verby.

’n Sagte klop aan haar deur versteur haar gedagtegang. Sy gaan maak dit oop.

Prof staan voor die deur met ’n stroewe uitdrukking op sy gesig.

“Prof? Wat is fout?” vra sy bekommerd.

“Kan ek ’n oomblik met jou praat?”

“Natuurlik, kom in.” Sy staan eenkant dat hy kan verbykom.

“Ek het laat gisteraand met Russel gepraat. Hy het vroeër ’n oproep van sy ma se prokureur ontvang. Blykbaar is sy ma skielik aan ’n breinembolisme oorlede.”

Eloise knik. “Ek het pas gehoor daarvan. My ma het my laat weet,” sê sy toe Prof haar vraend aankyk.

“Ek verstaan nie,” sê hy.

Eloise sug. “Russel en Dewald is familie. Russel het my dit gister gesê.”

“Wel, dis nou vir jou toeval dat julle mekaar hier ontmoet het, nè? Die wêreld is klein,” sê hy kopskuddend. “In elk geval, die prokureur het reeds, volgens haar testament, ’n verassingsdiens gereël,” gaan Prof voort. “Russel het baie vroeg vanoggend na Suid-Afrika vertrek. Hy weet nie wanneer hy sal terugkeer nie. Hy stel voor dat ons nie langer vir hom wag nie. Ons sal dan hopelik oormôre, as die reën wegbly, kan verder gaan met die oopmaak van die tonnel. Miskien sal hy betyds terug wees.” Hy stap deur toe. “Ek dag ek sê jou net.”

“Dankie, Prof.” Eloise maak die deur sag agter hom toe en leun vir ’n oomblik met haar rug daarteen. Nie toevallig nie, Prof, eerder ’n definitiewe poging om die lewe vir my ongemaklik te maak.

Sy stap na die venster toe en staar in die verte. Russel woon in Napels. Hoekom was sy ma in Suid-Afrika? Hoekom het sy familie nooit van hom gepraat nie? Dit maak nie sin nie. Daar is ’n storie in die man se verlede, daarvan is sy oortuig.

“Die laaste twee dae se sonskyn het die grond voldoende uitgedroog,” sê Prof. Hy wikkel die laaste stuk versteende klei versigtig met ’n beitel los en haal dit uit die gleuf rondom die klipversperring.

Eloise neem foto’s terwyl die werkers, onder Prof se streng toesig, die swaar klip bietjie vir bietjie uit die omringende klipblokke bevry. Sweet tap die ses mans af toe hulle uiteindelik die langwerpige klip wegdra.

’n Nou tonnel strek pikswart die dieptes in.

Die groep studente staan opgewonde nader.

Prof hou sy hande omhoog. “Stadig nou. Ek weet julle wil almal die grafkelder sien, maar daar is nog heelwat om te doen. As dié grafkelder gebou is op dieselfde prinsiep as die ander grafkelders wat hier op die Mesaravlakte ontdek en verwerk is, soos ’n igloe met ’n lang tonnel as ingang, kan slegs vier mense op ’n keer ingaan. Die eerste span sal bestaan uit my, Eloise as fotograaf en een van julle. Ek hou plek vir meneer Murray, ingeval hy betyds opdaag.”

Hy kyk rond. “Waar is die hoed?” vra hy.

“Hier, Prof,” sê Paul en gee ’n veiligheidshelm aan. “Om onenigheid te vermy gaan ons ’n naam uit die hoed trek. Is almal se name in die hoed?’

“Ja, Prof,” koor die studente gretig.

“Eloise, trek jy vir ons ’n naam,” sê Prof en hou die hoed voor haar.

Eloise vroetel in die hoed rond en haal ’n papiertjie uit. “Liezel!” roep sy.

“Hoera!” kraai Liezel en beur deur die groep vorentoe.

“Gelukkige kriek,” brom een van die manstudente.

“O ja, Paul. Wanneer Russel opdaag, laat hom ingaan. Ek het hom belowe. Maak net seker hy het ’n veiligheidshelm en ’n masker op,” sê Prof.

“Ek maak so, Prof.”

“Reg, meisies, veiligheidshelms op die kop, lampe aan en maskers oor die neus en mond,” beveel Prof. Hy loop die tonnel versigtig binne.

“Stap jy voor, Liezel,” nooi Eloise.

“Sjoe, maar dis bedompig hier,” sê Prof. “Maak seker julle maskers is styf oor julle monde en neuse; mens weet nie watse skadelike plantspore en ander goggas hier binne is nie.”

“Dit lyk asof die gang hier wyer word,” merk Liezel op.

“Inderdaad,” stem Prof saam.

“Dit beteken ons moet nou naby wees, of hoe?” vra Eloise.

“Nee, hier is verskeie sygange, maar ons kan dit later bekyk. Ons gaan reguit aan. Volgens my navorsing behoort ons die igloegedeelte van die grafkelder so ongeveer vyf tot agt meter ná die ingang te vind.”

“Het julle opgemerk die konstruksie is in die geheel van gekapte rots?” wil Prof weet.

“Is dit dan nie altyd van rots nie, Prof?” vra Liezel.

“Nee, sommige grafkelders het houtdakke gehad.”

“Ek dink ons is nou in die kort gang voor die kelder,” sê Eloise.

“Ons is hier,” sê Prof en steek vas.

In die lig van Prof se koplamp is ’n sirkelvormige vertrek. Plek-plek ondersteun pilare die rotsdak.

“Haal diep asem, spreekwoordelik,” fluister Prof. “Ons betree ’n ruimte wat ongeveer drie duisend drie honderd en sestig jaar gelede vir die laaste keer lig gesien het.” Hy loop stadig die vertrek binne met Liezel en Eloise kort op sy hakke. “Hierdie grafkelder is besonder groot binne. Normaalweg is die kelders nie eens die helfte van dié vertrek nie en hierdie ene is net die heel boonste vlak. Daar is moontlik verskeie vlakke. Die Minoërs het, wanneer die grafkelders vol was, ’n laag grond oor die grafte gegooi om die volgende vlak te vorm. Ons staan waarskynlik op dosyne grafte. Dis absoluut wonderlik,” sug hy.

Eloise draai stadig in die rondte. Haar koplamp verlig groot terracottakruike wat teen die kant van die ronde vertrek gepak is. “Hoeveel tel jy, Liezel?”

“ … tien, elf, twaalf. Twaalf.”

“Ek ook. Hier is twaalf kruike met gebeente, Prof, wat ons kan sien.”

“Dertien,” sê Prof en wink hulle nader. Hulle gaan staan langs hom en kyk na ’n houer wat lyk soos ’n bad. Binne-in lê die gebeente van ’n mens.

“Aan hierdie persoon se oorblyfsels is dit duidelik dat dit ’n groot man was. En kyk, die goue versiersels van sy kopstuk kleef nog aan sy skedel,” sê Russel skielik agter Eloise.

“Russel! Ek is bly jy kon betyds terugkeer,” sê Prof met ’n breë glimlag.

“Ek ook, Martinus,” sê hy en knik sy kop toe Eloise en Liezel hom groet.

“Weer eens my simpatie aangaande jou moeder,” sê Prof.

“Myne ook,” sê Eloise sag.

“En myne,” beaam Liezel.

“Baie dankie,” sê hy stroef.

’n Ongemaklike stilte sak oor hulle. Toe kug Prof en beduie na die gebeente. “Hy lê op sy sykant in die posisie van ’n fetus. Dit was tradisioneel hoe die Minoërs hulle dooies gebind het voor hulle begrawe is. Dit simboliseer die terugkeer na die skoot van Moeder Aarde.”

“Miskien is dit die oorblyfsels van die man Portaki wat op die klipversperring vereer word, Prof,” reken Eloise.

“Dit kan heel moontlik hy wees. Kyk net die hoeveelheid goedere wat saam met hom in die bad is.” Prof wys na ’n goud gebosseleerde beker. “Dit dui aan dat dié man status en aansien geniet het. Dit is moontlik ook hoekom hy in ’n groter houer soos hierdie bad begrawe is, in plaas van ’n kruik.” Prof draai nog ’n keer in die rondte en sy oë gly vlugtig oor die kruike. “Dis wonderlik, ek kan nie wag om die inligting te begin verwerk nie. Liezel, ek en jy gaan terug om te sien wat in die gange is. Dan gaan ons buitetoe sodat ek die reëlings aan die gang kan sit. Neem jy die foto’s terwyl ek weg is, Eloise. Sal jy omgee om by haar te bly totdat ek terugkom, Russel?”

“Dit sal ’n plesier wees, Martinus, en dankie vir die geleentheid.” Russel buk oor die bad om die gebeente beter te bekyk.

Eloise wonder of sy woorde meer as een betekenis het. Is hy dankbaar as antropoloog of sien hy die geleentheid as ’n kans om haar verder te treiter? Of is sy dalk paranoïes?

“Uitstekend. Sien julle later,” sê Prof.

“Reg so, Prof.” Eloise begin stelselmatig foto’s van die kelder neem. Sy loop stadig in ’n sirkel, vol verwondering.

“Ek wonder wat dit is?” dink sy hardop.

“Ekskuus? Het jy iets gesê?” vra Russel en kom staan langs haar.

“Daar,” wys sy na een van die klippilare. “Wat is dit wat daar afloop?”

Hy loop nader en bekyk die strepe wat vanaf die koepelvormige dak vertikaal teen die pilaar af loop.

“Dit lyk soos ink,” meen Eloise.

Hy trek sy vinger deur een van die strepe. “Dit is watersypeling.”

Saam volg hulle met hul oë die wydste streep opwaarts. Die groot rotsblokke wat die dak vorm, is duidelik sigbaar in die lig van hulle kop lampe.

“Kyk,” wys Eloise toe sy sien verskeie van die blokke is uit posisie. Die gapings tussen die blokke dui op onstabiliteit, en die ergste versteuring is reg bokant hulle enigste uitgang. Die swak plek in die konstruksie, besef sy en ril. “Ek gaan foto’s van die dak neem. Prof moet hiervan weet. Kan jy só staan dat jou lig daarop skyn, asseblief?”

Hy loop vorentoe en moet teen die pilaar leun sodat sy koplamp boontoe kan lig. Hy sê ’n woord in Italiaans toe die pilaar waarteen hy leun, skielik beweeg.

Eloise kyk verskrik op. Grond begin deur die gapings tussen die rotsblokke sif.

Hy tree blitsig agteruit en gryp na haar waar sy steeds versteen na die pilaar staar. Die eerste wat hy in die hande kry, is haar lang vlegsel. Hy pluk haar terug net toe die pilaar met ’n gekraak ineenstort. Een van die blokke wat deel vorm van die dak, kom met ’n skuurgeluid los en val.

Toe die blok haar tref, kan Eloise duidelik die klapgeluid van haar skeenbeen hoor. Sy gil van die pyn.

Nog blokke reën op die vloer neer terwyl hy haar wegsleep. ’n Verstikkende stofwolk borrel deur die vertrek.

Toe hou die storting op, so skielik as wat dit begin het.

Russel tel haar in sy arms op en dra haar verder van die ingang af weg. Hy sit haar versigtig op die vloer neer en gaan sit agter haar sodat sy teen hom kan leun.

“Bly kalm, Eloise. Hulp is op pad. Ek weet jy het seer maar ons moet probeer lug spaar,” probeer hy haar troos.

“O, my genade,” snik Eloise beangs toe die stof gaan lê. “Die ingang is heeltemal versper. Hoekom het dit juis nou gebeur?”

“Aan die manier wat die pilaar eenvoudig inmekaargestort het, lyk dit my dit is die gevolg van eeue se waterskade en seismiese aktiwiteite. Sonder om vingers te wys, die moontlikheid dat die grafkelder onveilig is, het ons oor die hoof gesien.”

“Jy is reg. En ek glo nie daar gaan onmiddellik hulp byderhand wees nie,” kreun Eloise en lek oor haar droë lippe.

“Het jy iets waarmee ek jou gesig kan afvee?” vra hy.

Sy grou met ’n bewende hand in haar broek se sak. Haar hand vou om ’n opgevoude snesie, wat sy uittrek en na hom toe uithou. “Net dié,” steun sy.

Hy voel aan die snesie, vou dit versigtig oop en skud twee pille in die palm van sy hand uit. “Wat is die?” vra hy.

“Noodhulp vir my alewige spanningshoofpyne,” antwoord sy hees.

“Pynpille. Beter as niks. Jy sal dit moet kou. Ek weet dit smaak sleg, maar dalk help dit vir die ergste pyn.” Hy haal haar masker af en voer die pille een vir een vir haar.

Haar gesig vertrek van pyn, weet sy, maar sy kou gehoorsaam en sluk met ’n rilling aan die bitter pille.

“Hopelik sal dit help,” sê hy sag en vee versigtig die taai, stowwerige sweet van haar gesig af. “Probeer stil wees, moenie beweeg nie. Ek gaan jou nou laat lê. Ek wil kyk na jou been.” Hy plaas weer die masker oor haar mond en neus.

Versigtig beweeg hy agter haar uit en laat haar kop sak. Hy skakel haar koplamp af, kniel toe langs haar en voel versigtig aan haar been.

Eloise kreun en lig haar kop. Sy kyk beangs na haar been. Die kneusing is blou en geswel, en aan die bloed wat vlak onder die vel versamel, kan sy duidelik sien waar die blok haar getref het.

“Jou been is gebreek, Eloise, maar dit lyk na ’n skoon breuk. Daar steek nie been uit nie. Probeer stil lê; ek gaan kyk hoe erg die skade aan die ingang en dak is.”

“Moenie my alleen los nie,” soebat sy.

“Ek gaan nêrens heen nie, wees gerus,” paai hy. “Ek dink nie daar is êrens waarheen ek kán gaan nie,” voeg hy by.

Eloise hou hom dop terwyl hy versigtig na die ingang toe loop. Haar moed sak in haar skoene toe sy koplamp ’n soliede wal grond en klippe voor die ingang verlig. Sy hoop en bid net Prof en Liezel was buite voor die ineenstorting begin het.

Hy gaan sit weer langs haar en vat haar hand styf in syne. “Hoe voel jy?”

“Die pyn is erg,” sê sy hees. “Wat gaan met ons gebeur, Russel?”

“Ek is seker Martinus en sy span werk nou verwoed om ons hier uit te kry. Jy weet hoe goed hulle saamwerk. Ons moet net geduldig wees en ons kragte spaar. Wees gerus, ek gaan mooi na jou kyk,” sê hy en vee weer die sweet van haar voorkop af. Bloed drup op haar wang.

“Russel! Jy bloei,” sê sy.

“Dis net ’n skrapie, niks om jou oor te bekommer nie; probeer eerder kalm bly. Die pille behoort binnekort te werk. Miskien sal dit jou lomerig maak. Dit sal uitstekend wees as jy kan slaap. Indien jy wel aan die slaap raak, moenie bang wees as jy wakker word en dis donker nie. Ek gaan my koplamp netnou afskakel; ons moet die batterye spaar.”

Hy rol sy baadjie in ’n bondel, sit dit onder haar kop en gaan sit met sy rug teen een van die kruike.

Eloise draai haar kop en sien hoe hy sy bebloede hempsmou versigtig oprol. ’n Lang sny waar die skerp kant van die klip hom skrams getref het, bloei vrylik. “Dit lyk diep,” sê sy bekommerd.

“Dis nie so erg nie. ’n Paar steke en ek is doodreg.” Hy skeur ’n strook materiaal van die onderpunt van sy hemp af en bind dit styf om die wond om die bloeding te stop, rol toe sy mou weer versigtig af. “Ek gaan nou my koplamp afskakel.”

Die donkerte is volkome, so ook die stilte. Dit voel vir Eloise asof sy in ’n vakuum is. Wat sy nie sal gee vir ’n glas koue water nie! Sy lek weer en weer oor haar droë lippe.

Met wydgesperde oë staar sy in die donkerte terwyl sy na Russel se rustige asemhaling luister. As die reddingspan hulle net betyds sal bereik voor die suurstof in die vertrek opgebruik is. Hoe ironies sal dit nie wees as sy en Russel saam met die dooies in ’n grafkelder moet omkom nie.

“Russel?” sê sy saggies.

“Ja?”

“Ek is bang,” fluister sy.

Sy hoor hom nader skuif, toe vou sy hand gerusstellend om hare.

“Ek is hier. Moenie angstig wees nie,” sê hy. “Probeer ontspan as jy kan.”

Die warmte van sy vingers styf om hare is vreemd gerusstellend. Lomerigheid oorval haar en haar ooglede word swaar.

Dit is meestal donker in die groot saal waar sy loop, hier en daar skyn ’n strepie lig deur die dak. Die oeroue gebou is van klip; water sypel soos swart ink teen die onewe mure af.

Lang, dun groeisels wat soos plantwortels lyk, hang van die dak af en voor haar beangste oë verander dit meteens in skeletvingers wat na haar gryp. Sy strompel gillend voort, soekend na ’n uitgang wat haar uit die gebou uit sal lei.

In die verte kan sy ’n dowwe lig sien. Sy probeer soontoe hardloop maar dit voel asof die vloer skielik in nat sand verander het. Toe sy uiteindelik naby die end van die groot saal is, sien sy ’n lang gang voor haar waaruit deure lei. Al die deure is toe, behalwe die een aan die bopunt van die gang.

Sy loop in die rigting van die oop deur, waar sy ’n gestalte kan uitmaak. “Russel?” vra sy toe die persoon vir haar wink. Verlig stap sy nader, oorstelp dat hy daar is om haar uit die donker, grillerige gebou te help kom.

Toe sy nader kom, tree die persoon vorentoe en steek sy hand na haar toe uit. Die sprankeling van ’n diamant flits deur die donkerte en toe sien sy die man. Dewald Roux se bebloede gesig kyk beskuldigend na haar en voor haar bevreesde oë verander sy gesig in ’n grynslaggende skedel. Hy gryp haar hand en forseer die ring aan haar vinger.

Gillend worstel sy om los te kom.

“Eloise, Eloise! Word wakker,” roep Russel.

Sy ruk regop en kreun toe die pyn deur haar been skiet. Verward kyk sy om haar rond, tot haar blik op die koplamp val en Russel wat langs haar kniel, sy hand om haar pols geklem.

“Dis alles reg,” sê Russel kalmerend. “Dis net ’n droom. Kom lê weer plat.” Hy skuif sy opgerolde baadjie opnuut onder haar kop in. “Genade, dit moet ’n riller van ’n nagmerrie gewees het.”

“Jy het geen idee nie,” kreun sy.

“Eintlik moet ek die koplamp afskakel, ek het dit net aangeskakel toe ek jou hoor gil, maar ek hou dit eers ’n rukkie aan tot jy beter voel. Wil jy my van jou nagmerrie vertel?”

“E … ek kan nie onthou nie,” jok sy. Hy hoef nie te weet hoe sy broer se dood haar treiter nie. Dit sal hom nog meer van haar skuld oortuig.

Behalwe haar en Russel se vlak asemhaling, is dit doodstil. Of nee, daar is ’n dowwe geluid … Sy spits haar ore en luister aandagtig. Die geluid is ver weg maar klink soos ’n gekap. Dit moet die reddingspan wees.

“Hoor jy dit?” vra sy.

“Ja, ek luister nou al ’n ruk daarna.” Hy kyk op sy horlosie. “Ek kan beswaarlik glo daar is al ’n uur verby. Dit behoort nie meer lank te wees nie.”

“Ek hoop so want ek dink ons suurstof begin opraak. Ek is so moeg en dit voel asof ek nie kan asem kry nie.”

Russel staar na die dak.

“Wat sien jy?”

“Indien ek baie versigtig werk, sal ek dalk ’n klein opening aan die bopunt van die grondstorting kan maak, groot genoeg om lug te laat inkom terwyl ons wag vir hulp. Gelukkig is die ingang nie baie hoog nie en sal ek kan bykom as ek op een van die klipblokke staan.”

Hy staan op en begin tussen die grafimplemente en beendere soek.

“Wat doen jy?”

“Ek soek na iets om mee te grou. A …” Hy hou ’n houtimplement omhoog. “Dit behoort te werk.”

“Dit lyk soos die voorkant van ’n klein grafie.”

“Ek gaan ’n gat in die grondstorting probeer maak, hoog op teen die dak. Hopelik sal ek ’n opening kan maak sodat ons lig en lug kan kry. Hoe voel jy, is die pyn enigsins draagliker?”

“Nie juis nie.”

“Probeer ontspan,” sê hy en klim op een van die rotsblokke. Hy begin grou.

Die sny aan sy arm is seker baie seer want sy gesig vertrek met elke beweging.

“Dink jy dit gaan werk, Russel?”

“Moontlik. As ek reg onthou, was die laag grond wat bo-oor die grafkelder en sy ingangstonnel lê, hoogstens ’n meter en ’n half; ’n halwe meter minder as die hoogte van hierdie deur. Dit beteken die grond moet êrens dunner wees, want grond wat val, versprei oor die bodem weens swaartekrag. Daar sal ook ’n invalgat bo wees.”

Die tyd sleep meedoënloos verby. As hy dit kan regkry – betyds – kan hulle oorleef.

Toe val ’n dun strepie lig skielik deur die wal.

“Eureka! Ek sien lig,” hyg hy ingenome.

“Dankie tog,” kreun sy. “Ek weet nie of ek veel langer sal kan uithou nie.”

“Sterk bly, Eloise, moenie nou moed verloor nie. Jy was ongelooflik braaf tot nou toe. Ek is beïndruk. Dit kan nie veel langer vat nie, en ten minste sal ons genoeg lug hê tot hulle ons bevry.”

“Hoekom kan hulle ons nie deur die dak red nie?”

Hy krap die grond weg tot ’n ligkol deur die openinkie op die vloer val.

“Ek dink hulle is maar net baie versigtig en bang dit sal verdere stortings veroorsaak. Ons weet nie hoe stabiel die res van die dak is nie.” Hy kom sit langs haar. “Nou moet ons net wag.” Hy leun terug teen een van die terracottakruike.

“Russel, kan ek jou iets vra?”

“As ek dit kan antwoord. Wat wil jy weet?”

“Ek weet jy is verbitterd teenoor my en ek probeer nie vermetel wees nie, maar ek wil graag weet hoekom Dewald en jou ma nooit van jou gepraat het nie?”

Hy glimlag sinies. “Dis ’n lang, ongelukkige storie en nie een waaraan ek graag dink nie.”

“Ek is jammer, ek wil jou nie verdere droefheid veroorsaak nie. Vergeet maar ek het gevra.”

Hy staar ’n oomblik na haar en knik sy kop. “Miskien sal dit goed wees as jy weet. Maar eers moet ek hierdie koplamp afskakel, net vir ingeval, ons weet nie wanneer hulle ons gaan bereik nie.”

Toe die donker weer oor hulle toesak, haal hy diep asem. “Miskien sal jy dan verstaan hoekom ek verbitterd is. Ek het grootgeword in ’n huis van twis. My pa was intellektueel begaafd, stil en goed belese en hoof van die antropologiese afdeling van ’n museum in Kaapstad. Hy het ook lesings by die universiteit gegee. My ma, daarenteen, was wat die Engelse noem ’n party animal, en het ’n tydelike pos in die administratiewe departement van dieselfde universiteit beklee. Dit is waar my pa haar ontmoet het. Hulle is na ’n warrelwindromanse getroud. Sy het my pa, wat vyftien jaar ouer as sy was, betower met haar jeug.

“Dit het nie lank gevat voor die vuur uitgebrand het nie. My pa was later oortuig sy het hom net gebruik om uit haar nederige ouerhuis weg te kom.

“Sy was gou verveeld met hom. Jy moet verstaan dat hy voor sy huwelik eintlik ’n oujongkêrel was, gewoond aan sy maniere en lewenstyl. Die vuurwarm liefde het verander in ’n daaglikse vuurwarm argument. Sy het hom gereeld uitgejou dat hy net so dood en versteen was soos die lyke en oeroue beendere waarmee hy daagliks in aanraking was.

“Ek was vyf jaar oud toe hulle uitmekaar is. My pa het uitgevind my ma het ’n verhouding met ’n ander man toe sy reeds twee maande swanger was met dié man se kind – Dewald.

“My pa was die erfgenaam van uiters welgestelde ouers en geld was nie ’n kwessie nie. Hy het ’n goeie kop vir besigheid gehad en was slim genoeg om voor hulle troue ’n huwelikskontrak op te stel. My ma het nie veel op haar naam gehad nie.

“My pa kon dus die beste advokaat bekostig om sy skeisaak te behartig. Op voorwaarde dat my ma my in sy sorg sal afteken en geen kontak met my sal maak tot my mondigwording nie, sou hy ’n groot bedrag geld aan haar uitbetaal.”

Hy lag sonder humor. “My ma het ingestem en die geld gevat. My pa het op sy beurt my klein handjie in sy groot hand gevat en sak en pak na Italië geïmmigreer. Hy het ons in Napels gevestig waar hy ’n invoer-uitvoerbesigheid begin het. Toe ek sewe en twintig jaar oud was, is hy oorlede en het ek die besigheid geërf.

“’n Jaar gelede het Dewald my uit die bloute gekontak. Hy wou my graag ontmoet en ek was verheug. Ons het lank oor die telefoon gesels en hy het my onder andere van jou vertel. Hy het gesê julle staan op trou en hy wil my graag by sy troue hê. Ek het belowe ek sal die troue bywoon. Hy wou my ma met my teenwoordigheid verras en het gevra ek moet haar nie laat weet nie.

“Daarna het ek verskeie oproepe van hom ontvang en toe, skielik, het hy nie meer gebel nie. Ek het hom op sy selfoon probeer bel, maar het ’n boodskap gekry dat die nommer nie bestaan nie.

“’n Paar weke voor julle sou trou, is ek na Suid-Afrika om ’n nuwe tak in Kaapstad te begin en het besluit om Dewald en my ma terselfdertyd op te soek. Ek het begin bekommerd raak omdat ek niks meer van hom gehoor het nie en ek wou nie toelaat dat hy weer uit my lewe verdwyn nie. Dit sou die eerste keer wees wat ek Dewald van aangesig tot aangesig ontmoet en my ma weer sien, na agt en twintig jaar.”

Eloise skud haar kop in ongeloof. “Het sy nie met jou in aanraking probeer kom ná jou mondigwording nie?”

“Nee, sy het my afgeskryf. Sy het met Dewald se pa getrou en met die hulp van my pa se geld ’n nuwe lewe begin.”

“Dis dan hoekom sy en Dewald nooit van jou gepraat het nie,” sê Eloise sag en haar hart word seer vir sy part.

Hy sug. “Alhoewel ek tot my vyf en twintigste verjaarsdag my ma vir my en my pa se hartseer blameer het, het ek nooit regtig van haar vergeet nie. Sy was ’n beeldskone vrou, vol pret en lewenslus. Dis hoe ek haar onthou het, aan die gedagtebeeld waaraan ek al die jare geklou het, en ek was opgewonde om uiteindelik my broer te ontmoet.

“Ek was nie seker hoe my ma sou voel oor ons herontmoeting nie, maar toe ek haar daardie dag vir die eerste keer weer sien, was ek tot in my siel geskok. Sy was stokoud, gebroke en verbitterd. Sy was net drie en vyftig jaar oud maar sy het dertig jaar ouer gelyk.”

“Dan verstaan ek hoekom jy my verag,” fluister Eloise. “Ek is ontsettend jammer, Russel.”

Hy laat sak sy kop in sy hande. “Na die aanvanklike ongemaklike herontmoeting het ek haar oortuig ek koester geen wrok teenoor haar nie. Sy het dit aanvaar asof dit my plig was. Ek het gou agtergekom die trane wat sy gestort het, was oor Dewald en nie oor die feit dat sy my vir geld weggeteken het nie. Ek het besef daar is te veel water onder die brug deur, dat sy altyd ’n vreemdeling vir my sal wees. Ten spyte daarvan het ek besluit om te doen wat ek kan om ’n verskil in haar lewe te maak; nie dat dit nou meer moontlik is nie.”

Haar hart krimp vir hom.

“Ek het haar uitgevra oor Dewald.” Na ’n oomblik van emosiebelaaide stilte, gaan hy voort. “Jy weet ek het antropologie studeer. Na my pa se afsterwe het ek dié beroepsrigting prysgegee om die besigheid wat hy aan my nagelaat het, oor te neem.

“Maar ek het in noue kontak met die universiteit se argeologiese en antropologiese gilde gebly en gereeld nuusblaaie gekry. Dus het ek geweet van Martinus se opgrawingsekspedisie. Jy is onder andere genoem as een van die sleutelfigure. My voorliefde vir historiese ontdekkings het my laat besluit om Martinus te kontak met ’n borgskap. En terselfdertyd wou ek jou ontmoet. Dit was seker nie heeltemal rasioneel nie, maar ek het jou verag.”

Hy skakel die koplamp weer aan, leun vorentoe en vryf oor haar wang. “Ek was vasberade om die meisie wat indirek my broer se dood veroorsaak het … die gevoellose vroumens wat my ma van ’n seun en my van ’n broer beroof het, op te soek en te konfronteer,” sê hy en grou in sy broeksak. Hy haal ’n foto uit sy beursie en hou dit na haar toe uit.

Eloise vat die foto met ’n bewende hand, skakel haar koplamp aan en trek haar asem skerp in toe die lig op die foto val. Die kleurfoto is van haar; een wat Dewald geneem het kort nadat hulle verloof geraak het. Dit was sy gunstelingfoto van haar. Eloise maak haar oë toe en kan duidelik die geleentheid herroep. Dit was ’n sonskyndag, ’n piekniek by die see, sy in haar nuwe bikini, laggend, verlief – of so het sy gedink daardie tyd. Dit het haar nie lank gevat om terug te kom aarde toe nie en dinge het begin skeefloop.

“Jy wonder seker hoe ek die foto in die hande gekry het?” merk hy op.

Sy knik haar kop woordeloos en sluk swaar aan die knop in haar keel, die trane vlak.

“Eenvoudig. My ma het Dewald se kamerdeur toegetrek na sy dood en nooit weer haar voete in sy kamer gesit nie. Sy kon nie. Ek het haar dae lank probeer oorreed om sy klere aan die welsyn te skenk. Dit sou die eerste stap wees in die rigting van haar genesing. Sy het uiteindelik ingestem en ek het sy kaste leeggemaak. Dié foto was tussen ’n dosyn ander in een van sy baadjies se sakke,” sê hy sag.

Eloise gooi haar arm oor haar gesig en kan haar snikke nie meer terughou nie.

Hy staan op en kom sit langs haar. “Eloise,” fluister hy. Hy trek haar arm voor haar gesig weg en vat haar hand. “Ek is jammer, ek is jammer. Dit was nie my bedoeling om jou, terwyl jy reeds pyn verduur, verder te ontstel nie.”

Sy skud haar kop woordeloos terwyl die trane steeds oor haar wange loop.

“Luister … Hoor jy dit?” sê hy en los haar hand. Hy staan vinnig op en loop uitgang toe.

Eloise vee die trane uit haar oë toe sy geluide anderkant die grondversperring hoor. Russel staan met sy oor teen ’n deel van die muur wat naby die ingang is. Haar hart bons wild van verligting toe sy duidelik haar naam hoor. Die reddingspan is hier!

“Eloise! Russel!” bulder Prof. “Het julle seergekry?”

“Eloise se been is gebreek en ek het ’n sny aan my arm!” roep Russel terug.

So ou Prof is ongeskonde. Dankie tog daarvoor.

“Staan terug, Russel, ons gaan deurbreek!” roep Prof.

Russel haas hom terug na haar toe en buig beskermend oor haar toe die los klippe oor die vloer rol.

Toe val ’n skerp lig oor hulle en Prof kniel langs hulle.

“Hoe erg is julle beserings?” vra hy bekommerd.

“Haar skeenbeen is gebreek, maar dit is ’n skoon breuk. Die sny aan my arm het ’n paar steke nodig. Verder gaan dit redelik.”

“Die tonnel is op hierdie stadium te nou om haar met ’n draagbaar uit te neem. Sien jy kans om haar te dra of moet ek een van die manstudente gaan haal?”

“Ek sal regkom, Martinus,” sê Russel en lig haar met Prof se hulp in sy arms.

Eloise byt op haar tande om nie te gil van die pyn nie.

“Kom, ons moet hier uit voor daar dalk verdere stortings is,” sê Prof gejaag.

“Ek dink my kamera lê hier êrens,” protesteer Eloise swak.

“Moenie jou daaroor bekommer nie; ek sal dit bring,” sê Prof.

“Is ek nie te swaar nie?”

“Sjuut,” maak Russel haar stil. “Jy is so lig soos ’n veer.”

Eloise kyk teleurgesteld na die skade wat die grondstorting veroorsaak het. ’n Gedeelte van die tonnel het ineengestort, maar die meeste skade was naby die ingang van die grafkelder. Die werkers het ’n nou tonnel deur die los klippe en grond gegrou. ’n Paar van hulle staan uit die pad uit om Russel te laat verbykom. Sy knip haar oë toe hulle in die helder sonlig uitloop.

“Eloise!” skreeu die studente wat in groepies rondstaan. Die meeste se oë is rooi gehuil en hulle koek om haar en Russel saam. “Het julle seergekry? Is jy orraait?” babbel hulle tegelyk.

“Staan terug, asseblief,” beveel Paul, wat saam met ’n paramedikus aangehardloop kom.

Hulle help Russel om haar versigtig op die draagbaar neer te lê en haas met haar na ’n noodhulptent toe.

Eloise is bewus van mense wat om haar werskaf. Iemand knip haar broekspyp oop. Toe begin haar hele liggaam bewe asof sy koud kry. Sy kan skaars haar kake vasbyt. Vaagweg hoor sy Russel nog swets, toe val sy oor die rand van bewussyn in ’n donker put.

Eloise maak haar oë oop en knipoog om te fokus. Sy kyk venster toe. Dit is nag.

“Het jy baie pyn?” hoor sy Russel êrens in die skemer kamer vra. ’n Stoel skraap iewers oor die vloer.

“Nee, net uitgeput,” antwoord sy hees.

“Laat ek jou beddegoed regtrek. Jy was baie rusteloos terwyl jy geslaap het,” sê hy.

Sy laat hom begaan, te moeg om te roer.

Hy gooi water in ’n glas. “Hier, drink ’n bietjie water. Jou keel is seker droog,” dring hy aan en sit sy hand agter haar kop om haar te ondersteun.

Sy drink gedwee en lê weer teen die kussings terug.

Hy gaan sit opnuut op sy stoel by die voetenent van haar bed.

“Hoe lank het ek geslaap? Waar is ek? Wat maak jy hier?” vra sy.

“Ons is in ’n hospitaal in Knossos. Die dokter het jou been gespalk en jou gestabiliseer, toe is ons per helikopter hier na die hospitaal toe gebring.”

“En jy het hier by my gebly?”

Hy knik sy kop. “Ek het gebly.”

“En jou arm?”

“’n Bietjie styf, maar nie te erg nie.”

“Hoeveel steke?”

“Agt.”

“Hoe laat is dit?”

“Dis net na twee in die oggend,” sê hy ná ’n vlugtige blik op sy horlosie.

In die flou lig wat uit die hospitaalgang by die kamer inskyn, is sy gesig vol skaduwees. Sy kan die breë oppervlak van sy voorkop uitmaak, die reguit lyn van sy neus en sy vol onderlip, maar sy oë is vaag in die skadu van sy oogbanke.

“Van hier af lyk dit asof jy ’n masker dra,” merk sy op. “Jy weet, van die soort wat klouterdiewe dra?”

Hy lag saggies en leun vorentoe sodat sy gesig beter verlig is.

“Russel,” sug sy, “jy het donker kringe onder jou oë. Pers kringe. Jy is self doodmoeg. Ek is baie dankbaar dat jy by my gebly het maar gaan slaap nou, asseblief?”

“Nee, ek sal hier op die stoel slaap. Ek laat jou nie alleen nie. Jy kan dalk weer nagmerries hê. Jy is deur ’n baie traumatiese ervaring.”

“En jy nie?”

“Ek is sterker. Ek bly hier,” antwoord hy ferm. “Probeer nog ’n ruk slaap.”

Sy gaan hom nie ’n duim van sy besluit laat afwyk nie, dit is duidelik. “Hardkoppige mansmens,” brom sy binnensmonds.

“Ek het dit gehoor,” sê hy.

Sy trek die beddegoed hoër en aanstons word haar ooglede swaar.

“Goeiemôre,” sê ’n verpleegster in gebroke Engels en sit ’n glasie met twee pille en ’n glas water op die hospitaalkassie langs Eloise neer. “Dis tyd vir jou medisyne.”

“Dankie,” glimlag Eloise en drink die pille.

Kort daarna bring ’n hospitaalhulp vir haar ’n skinkbord met ontbyt.

Versigtig om nie die drup in haar hand uit te trek nie, sukkel sy regop teen die kussings. Sy eet elke krieseltjie. Toe lê sy versadig terug en wonder of die verpleegster haar sal help stort.

Sy lig die beddegoed en bekyk die veselglasspalk om haar onderbeen, toe ’n dokter en verpleegsuster die kamer binnekom.

“A, juffrou Leibrandt,” sê die dokter in Engels en kom staan langs haar. “Jy lyk baie beter. Jou been behoort perfek aan te groei. Jou X-strale toon ’n skoon breuk sonder beensplinters.” Hy skryf iets op haar hospitaalkaart. “Jy kan vanmiddag huis toe gaan,” sê hy. “’n Meneer Murray het reeds reëlings getref.”

“Dankie, Dokter.”

Eloise kyk vir die soveelste keer op haar polshorlosie en peuter ingedagte aan ’n los garinkie aan haar bloes terwyl sy maar weer op die kant van die bed gaan sit. Sy hou nie daarvan om te wag nie.

Afwagtend kyk sy op toe die deur oopgaan.

“Eloise, hoe gaan dit?” fluister Prof by die deur.

Haar wenkbroue wip verbaas. “Prof, waar’s u stem?”

“Wat bedoel jy?”

“E … niks nie, Prof. Het u my kom haal?” vra sy gretig.

Hy kom sit langs haar op die bed. “Nee, ek het kom kyk hoe dit met jou gaan. En ek het ’n voorstel kom maak.”

Eloise frons. “’n Voorstel. Watse voorstel?”

“Russel het voorgestel jy gaan vir die naweek na sy huis in Napels om aan te sterk. Ek dink dis ’n goeie idee. Jy het ’n baie traumatiese ondervinding agter die rug. ’n Paar dae van R en O in Napels is net wat jy nodig het.”

“R en O, Prof?”

“Rus en ontspanning, natuurlik,” bulder hy met ’n glimlag.

“Nee dankie, Prof. Ek dink nie dis ’n goeie idee nie,” protesteer sy dadelik.

“Moet nou nie moeilik wees nie, Eloise!” sê hy beslis. “Russel Murray doen baie vir ons. Hy sal dalk aanstoot neem as jy weier en daar is in elk geval niks wat jy kan doen terwyl die werkers die grafkelder se dak verstewig nie, al was jou been nie gebreek nie.”

Eloise gluur hom sprakeloos aan terwyl hy ongemaklik rondskuif en haar oë vermy. Sy bolip wikkel soos ’n groot, harige ruspe.

Haar oë vernou suspisieus. “Daar is nog iets, nie waar nie, Prof?”

“Ek weet nie waarvan jy praat nie.”

“U jok vir my, Prof. As u wil hê ek moet instem, moet u die waarheid praat,” dreig sy.

“Orraait, orraait. Maar jy maak te veel daarvan. Hy het gevra of hy jou as fotograaf kan benut; hy is bereid om ’n groot som in die ekspedisie se koffers te stort vir jou diens. Jy wil mos hê ons moet slaag en die ekspedisie kos baie geld, Eloisatjie,” pleit hy.

“Sies, Prof, om so skaamteloos op my gevoelens te speel,” verwyt sy.

Hy sug. “Ek kan jou nie dwing nie, Eloise, maar dink net wat dit vir ons pogings sal beteken.” Hy lê sy hand op hare. “Dit sal dalk ’n wonderlike geleentheid vir jou wees.”

Eloise gluur na hom met blitsende oë. “Nou goed dan, Prof.”

“Ai, jy bly maar my ou staatmaker,” dawer hy dit uit en sit sy arm om haar skouers. “Jy sal sien, dit gaan wonderlik wees.”

“Ja, ja, wonderlik,” stem sy kamstig teësinnig in, maar ’n vreemde opwinding bewe in haar maag. Hoe hard sy ook al daarteen stry, meteens is ’n paar dae in Russel se teenwoordigheid ’n aangename vooruitsig.

Eloise kyk met groot oë rond toe die huurmotor die sirkelvormige oprit opry en voor Villa Harmonic tot stilstand kom. Die bestuurder haal haar bagasie uit die kattebak en sit dit langs hulle neer. Sy leun op haar kruk en kyk die voertuig agterna toe dit weer vertrek. Toe draai sy om. Voor haar lê ’n Toskaanse huis. Die woning staan in ’n lushof groen grasperke, hoë bome en kleurvolle struike.

“Welkom by my tuiste,” sê Russel, en die blik in sy is oë sag.

“Kom, ontmoet my huishoudster en tuinier,” nooi hy en sit sy hand om haar middellyf om haar te ondersteun.

Met haar een arm oor die kruk begin sy stadig langs die breë geteëlde trappe na die veranda opsukkel. ’n Middeljarige man en vrou staan langs die voordeur en wag.

“Gina, Thomasso, ontmoet juffrou Eloise Leibrandt. Sy gaan vir ’n ruk ons gas wees,” verduidelik hy in Engels.

Eloise glimlag floutjies vir die vriendelike twee Italianers en neem hulle uitgestrekte hande. “Bly te kenne,” sê sy in Engels.

“Kom ek gaan wys jou waar jou kamer is,” sê Russel.

“Die tasse?” sê sy.

“Thomasso sal dit inbring.”

Eloise se oë dwaal waarderend deur die ruim vertrekke – haar eerste indrukke van die huis waar Russel woon.

“Die voorhuis … eetkamer … kombuis … studeerkamer,” noem hy die vertrekke op terwyl hulle deur die huis loop.

Dat daar rustigheid en vrede in die huis is, is vir Eloise duidelik. Behalwe vir die sagte klanke van ’n windklokkie of twee en die gekwetter van voëls in die bome, is dit stil.

Hy maak ’n deur in die lang gang oop en beduie vir haar om in te gaan. “Jou kamer en badkamer. Maak jou tuis. As jy wil, sal ek Gina vra om jou te help; jy het seker ’n oomblik nodig om jou te verfris. Dit was ’n lang rit.”

“Ek sal regkom, dankie, Russel. En ek moet sê jou woning is besonder mooi.”

“Dankie. Kom voorhuis toe wanneer jy klaar is. Ek wag daar vir jou.”

Op ’n laaikas wag haar tas reeds vir haar. “Goed so.”

“Dan sien ek jou binnekort,” glimlag hy en maak die deur sag agter hom toe.

Eloise staar vir ’n wyle na die toe deur. Met die kruk teen die bed gestut, sukkel sy badkamer toe. Sy spoel haar gesig met koue water af, borsel haar tande en kam haar hare terwyl sy in die oë van haar spieëlbeeld kyk. Wat sou Russel beplan? Wat lê agter die sogenoemde fotografiese werk wat sy vir hom moet doen? Gaan hy Dewald weer eens voor haar kop gooi? Sal dit nie wonderlik wees as hy haar hierheen genooi het omdat hy belangstel in haar nie … Romanties van aard, natuurlik, dink sy met ’n sug. Ha, ha, droom verder, jil dit in haar gedagtes.

Sy trek haar vingers deur haar hare, kyk na die diep frons wat tussen haar oë lê en haar mondhoeke wat misnoeg afwaarts buig. Met só ’n uitdrukking sal Russel onmiddellik weet daar is fout. Sy trek haar rug regop, glimlag en loop hinkepink na die deur.

“Uiteindelik,” sê Russel toe sy by hom kom. “Kom, laat ek jou help.” Hy vat haar hand en lei haar na ’n rusbank. “Ek kan reël vir ’n rolstoel as dit makliker sal wees?”

“Nee, dankie. Die kruk werk goed.” Versigtig sak sy op die bank neer. Haar oë dwaal deur die vertrek. Die vloer is bedek met groot Italiaanse teëls, los matte, ligte gordyne, elegante meubels in sagte kleure. Deur die Venesiese glasornamente op houtrakke breek lig en daar is blomme in oorvloed. “Is dit die huis waarin jy grootgeword het?”

“Ja, en dis sekerlik die huis waarin ek sal doodgaan.” Sy oë gly liefderik deur die vertrek.

In die hoek van die vertrek staan ’n kitaar op ’n staander. “Speel jy nog?” Sy beduie na die kitaar.

“Vir my eie vermaak.”

“Speel iets vir my, asseblief.”

Russel lyk nie baie lus daarvoor nie, maar tel die klassieke kitaar op. Hy gaan sit op ’n regop stoel en, terwyl Eloise se mond verstom oophang, begin hy die ingewikkelde komposisie “Memories of the Alhambra” van Tárrega speel. Een van haar gunstelingmelodieë. Haar oë bly vasgenael op sy skraal vingers wat die klanke met soveel vaardigheid uit die kitaar optower. Sy knip haar oë teen die trane wat skielik dreig.

’n Lang stilte volg toe die laaste noot wegsterf.

“Dit was wonderlik … ek het nie woorde nie,” sug Eloise. “Het jy formele opleiding gehad? Jy speel so goed soos ’n konsertmusikant.”

“My pa het my aanvanklik geleer. Later, toe hy my niks meer kon leer nie, het ek lesse by ’n musiekonderwyser geneem.” Hy sit die kitaar terug op sy staander en kom sit oorkant haar. “Maar genoeg van my. Vertel my van jou. Ek wil graag meer omtrent jou weet.”

Sy glimlag. “Ek sien nie hoekom nie, Russel. Dis nie asof ons veel langer in mekaar se teenwoordigheid gaan wees nie, of hoe?” Die waarheid van haar stelling kom lê soos ’n donker wolk oor haar gemoed. Sy wens dit kon anders gewees het. Sy wens hulle het onder beter omstandighede ontmoet, ver weg van die Dewald-skim wat telkens sy verskyning maak. “Ek is slegs hier tot die fotografiese taak voltooi is, nie dat ek verstaan hoekom jy juis vir my nodig het nie. Iemand met jou geldelike vermoë kan sekerlik die beste bekostig.”

“Dit is so, ek kan die beste bekostig, maar ek het van jou werk gesien en hoekom iemand anders betaal as ek tevrede is met jou kundigheid en tegelykertyd die geld beter kan aanwend?”

Die feit dat hy haar eerste vraag nie beantwoord het nie, ontgaan haar nie. “Presies wat behels die fotografiese taak wat jy in gedagte het en hoe gaan ek dit regkry as ek moet rondhobbel met ’n kruk?”

“Ek het ’n fotograaf nodig om foto’s van die verskillende aspekte van my besighede in Napels te neem. Ek beplan om ’n nuwe brosjure aan die publiek beskikbaar te stel. In antwoord op hoe jy oor die weg gaan kom: Ek dink ’n elektroniese rolstoel is die aangewese ding.”

“Ek verstaan steeds nie hoekom jy my nodig het nie. Wat lê daaragter, Russel?” vra sy prontuit.

Hy skud sy kop. “Jy’s onnodig suspisieus, Eloise.”

“Wel, verskoon my as ek wantrouig oor jou motiewe is,” sê sy skepties.

“Dit verdien ek seker, maar glo my, nie al my aksies het ’n versteekte agenda nie.” Hy glimlag. “Net sommiges.”

“H’m. Die vraag is, hoe weet mens?” Sy lig haar wenkbroue vraend.

Hy staan op en hou sy hand na haar toe uit. “Kom, ons het ’n paar uur tot ons beskikking.”

“Waarheen?”

“Dis ’n verrassing.”

Russel hou voor ’n massiewe gebou stil en haal ’n rolstoel uit sy Mercedes-stasiewa.

“Eers wil ek jou wys hoekom antropologie my fassineer.”

Hy vat haar hand en help haar na die rolstoel.

“Is die rolstoel regtig nodig?” mor sy.

“Die museum het marmervloere en alhoewel daar meestal matstroke is, is daar steeds plekke waar jy kan gly. Ek wil nie hê jy moet verder seerkry nie. Sit nou, asseblief.”

Toe sy haar sit gekry het, stoot hy haar met ’n loopgang op tot by die ingang en betaal vir hulle toegang by die museum se kaartjieskantoor.

Sy voetstappe eggo deur die kolossale vertrekke. Voor die gebeente van ’n Tirannosourus rex bring hy haar tot stilstand.

Hy staar na die monsteragtige skelet. “Ek wou van kleins af in my pa se voetspore volg. Vandat ek die eerste keer dié geraamte gesien het, was ek gefassineer. In baie opsigte was ek bevoorreg. Ek en my pa het gedurende vakansietye so te sê elke museum in Europa besoek. Ek het wonderlike dinge gesien en beleef. Dit was altyd ’n groot avontuur waarna ons albei baie uitgesien het.”

“Hoekom het jou pa antropologie prysgegee as hy so lief was daarvoor?”

“’n Skuldgevoel. Hy was ’n harde werker en sy werk het hom baie besig gehou. Buiten sy werk by die museum het hy forensiese antropologiese sake vir die gereg hanteer. Hy het gedink sy lang werksure het my ma tot uiterstes help dryf. Na ons hierheen geïmmigreer het, het hy nie meer die hart vir dié werk gehad nie. Vandaar die totale wegbreek uit antropologie. Die invoer-uitvoerbesigheid het klein begin maar my pa het die geld gehad om ’n paar kundige mense in diens te neem en hy was slim genoeg om ’n sukses daarvan te maak, ten spyte daarvan dat hy nie gelukkig was om sy gekose beroep vaarwel toe te roep nie.”

“En jy, Russel, verlang jy nie na jou gekose beroep nie?”

“Ek het dit baie interessant gevind, en alhoewel my pa dit nie juis goedgekeur het nie, het hy my laat begaan. Hy wou nie hê ek moet in dieselfde groef as hy beland nie. Die studie van beendere verg absolute toewyding wanneer jy betrokke is by forensiese antropologie en dit beteken baie laat nagte. Daar was tye wat ek dwarsdeur die nag gewerk het. Ek onthou een geval waar die polisie verskeie geraamtes in ’n nabygeleë woud ontdek het. Die uitkenning van die oorblyfsels en ontleding van die wondmerke aan die beendere was ’n omslagtige proses. Die uitslag sou ’n moordsaak maak of breek.”

Hy dink ’n oomblik na. “My pa het my gesmeek om te bedank en saam met hom in die besigheid te werk, want dit was per slot van sake vir my wat hy die besigheid begin het. My erfenis. Ek het my aanvanklik teëgesit, maar gaandeweg het ek agtergekom my pa is reg, dat die donker kant van my werk te veel gaan word vir my. Die afgryslike dinge wat mense aan mekaar doen, het my depressief gemaak. Ek was lankal gereed om die werk te bedank toe my pa oorlede is en ek het die verandering maklik aanvaar. Ek het nie kontak met die museum verloor nie; dit het nou ’n stokperdjie geword en nie ’n beroep nie. Daar was ook ’n belangriker rede vir my besluit. ’n Gesin – ek wil teenwoordig wees in my vrou en kinders se lewe,” sê hy beslis.

Dit tref haar weer dat daar veel meer in hom steek as wat sy aanvanklik gedink het. Sy jammerhartigheid teenoor sy ma, wat hom vir geld weggeteken het; lojaliteit teenoor ’n broer wat hy nie geken het nie, selfs besorgdheid oor haar wat Eloise is, al dink hy sy dra indirek skuld aan sy broer se dood. Die insae wat sy tot dusver in sy karakter gekry het, skets die beeld van ’n warm, liefdevolle mens. Iemand wat vir ander omgee, iemand wat ’n mens se hart kan steel.

“’n Hands-on dad, met ander woorde,” glimlag sy.

Hy mompel iets onderlangs. “Kom, ek gaan wys jou die res van die besienswaardighede,” sê hy en stoot haar verder.

“Sien jy daardie berg; daar waar die dun wolkie oor die kruin hang?” Hy beduie in die verte.

“Mens kan dit nie juis miskyk nie,” merk Eloise droogweg op.

“Wel, ontmoet Vesuvius. Die enigste aktiewe vulkaan op die Europese vasteland. Ek is seker jy sal daarvan hou om Pompeji te sien. Vir iemand met jou belangstelling in argeologie sal Europa met sy eeue oue geskiedenis ’n paradys wees,” sê hy.

“Is jy nie bang om in die nabyheid van ’n aktiewe vulkaan te woon nie?”

“Nee wat. Die berg word goed gemonitor met uiters sensitiewe seismiese toerusting, en daar is baie effektiewe ontruimingprosedures sou die berg besluit om kop te verloor,” sê hy gerusstellend. “Hier is die moontlikheid groter om in ’n motorongeluk te sterf as om ’n lawabom op jou kop te kry. Italiaanse bestuurders is nie van die geduldigste nie. Hoekom dink jy maak hulle die vinnigste voertuie ter wêreld? Hulle bestuur soos die Romeinse strydwadrywers, met omtrent net soveel handgebare.” Asof hy bewyse gereël het om sy punt te staaf, zoem ’n geel Ferrari verby hulle en met ’n wuif van die bestuurder verdwyn die voertuig in die verte. “En daarmee sluit ek my betoog af,” sê Russel droog.

Eloise lag. “In Kaapstad bly ek darem nie naby ’n berg wat dreig om te ontplof nie,” sê sy grappenderwys.

“Gmf,” snork Russel. “Het jy geweet Vesuvius was eens op ’n tyd so plat soos ’n tafel? Soortgelyk aan Tafelberg, en dat Vesuvius vir eeue dormant gelê het voor dit skielik in 79 n.C. tot uitbarsting gekom het?”

“Orraait, jy wen.” Sy kyk by die kantvenster uit na die blou see wat uitgestrek en dynserig aan haar regterkant lê. “Julle ry aan die verkeerde kant van die pad hier,” sê sy snipperig en loer na hom.

Sy wang lig in haar gunstelingglimlag en die diep kuiltjie verskyn vir ’n oomblik.

“Ek is mal oor jou kuiltjie, Russel. Jy is ’n baie aantreklike man, weet jy?” merk sy spontaan op.

“Baie dankie,” sê hy en knipoog vir haar terwyl hy by die oprit van sy erf indraai. Hy parkeer sy voertuig en help haar na binne.

“Maak jou tuis. Ek gaan vir ons koffie vra.”

Eloise maak haar gemaklik op die rusbank in die voorhuis en kyk op toe hy oorkant haar gaan sit.

Hy kyk ’n oomblik stip na haar. “Ek het nog nooit met ’n vrou soos jy te doen gekry nie. Jy fassineer my.”

Haar wenkbroue wip. “Fassineer? Dieselfde woord wat jy gebruik het om jou gevoel vir ’n dinosourus te beskryf. Jy laat my voel asof ek ’n derde oog en webvoete het,” terg sy.

“Miskien is dit die verkeerde woord. Interesseer werk dalk beter.”

“Hoekom sal jy in iemand soos ek geïnteresseer wees, Russel?” Haar hart bons skielik in afwagting.

“Hoekom sal ek my gevoelens met jou deel terwyl jy weier om vir my te vertel wat jou gemotiveer het om my broer se hart te breek?” vra hy rustig.

“Ai tog, my vermoede was korrek. Jy is steeds besig met vervolging,” sê sy ongelukkig.

“Eloise, Eloise. Kalmeer. Dit is hoegenaamd nie ’n kwessie van vervolging nie. Ek erken dat ek graag wil weet, maar ek kan dit nie uit jou forseer nie. Ek het die begeerte om jou beter te leer ken. Dit het nou nie meer met Dewald te doen nie.” Hy kom sit langs haar.

“Vanaf my vyf en twintigste jaar het talle mooi vroue deur my lewe beweeg. Daar was ’n sekere mate van aangetrokkenheid tot sommige van hulle, maar ek moet erken die vroue wat in my sosiale kringe beweeg het, was meestal fortuinsoekers. Vroue wat weet hoe om voordeel te trek uit hulle mooi gesigte en perfekte liggame. Ek het hulle net gebruik as metgeselle wanneer die geleentheid dit vereis het, en nee, nie wat die lyflike betref nie. Daardie stel het ek afgetrap voor my vyf en twintigste verjaarsdag en nooit weer daarna nie. Nou is my soeke na iets blywends.”

Eloise se oë rek en sy wonder of wat sy tussen die reëls lees, moontlik is. Sy skuif ongemaklik onder sy deurdringende blik rond. Sou hy bedoel dat hy in haar belangstel?

“Eloise, ek wil regtig meer omtrent jou weet. En dis nie nuuskierigheid nie. Ek wil weet wie Eloise Leibrandt is. Ek wil jou weergawe hoor, nie dié van ander mense nie,” sê hy sag.

“Hoekom? Wat gaan dit aan die saak verander en hoekom sou jy my glo terwyl jy die stories reeds gehoor en my reeds veroordeel het?”

“Dit is nie die weergawe waarna ek verwys nie, Eloise, en noudat jy dit noem, ek het net eenkant van die storie gehoor. Maar ’n uitlating wat Paul gemaak het, het my laat besef ek het soos ’n gek net na een kant geluister.”

Sy moes seker geweet het Paul sal nie in staat wees om stil te bly nie. “Wat het Paul gesê?”

“Niks direk vir my nie. Hy en Liezel het in die eetkamer gesels, die dag nadat jy seergekry het en hulle het nie besef ek is binne hoorafstand nie. Paul het gesê mense som jou verkeerd op net omdat jy ’n stil, eenkant mens is en dat jy in werklikheid warm, liefdevol en eties is. Hy het ook gesê daar is altyd twee kante aan ’n saak. Ek moet erken: Dié stelling het my laat dink.”

Eloise skud haar kop en glimlag binnetoe. Soos sy Paul ken, het hy beslis geweet Russel is binne hoorafstand. Hy het sy woord gehou, maar tog tot haar verdediging gepraat.

“Nou goed dan.” Sy kyk hom reguit in die oë. “In vergelyking met jou, is my lewe maar middelmatig. Ek is die oudste van twee. My broer Henry is ses jaar jonger as ek en studeer elektronika. Ek het grootgeword en skoolgegaan in Seepunt. My ouers woon steeds daar, as pensionarisse. Ek het verlede jaar vir my ’n huis gekoop, ook in Seepunt. Ek bly daar met my hond Buksie en my kat Flenniepoot. Ek werk by die universiteit se departement van argeologiese studies en help Prof by die museum wanneer hy my nodig het. En dit is my lewe in ’n neutedop,” sê sy skouerophalend.

“Dis net agtergrondinligting. Dit sê my niks.”

“Presies wat wil jy dan weet, Russel?”

“Vir ’n begin: Wat wil jy van die lewe hê?”

Sy staar vir ’n oomblik langer in sy oë en kyk toe na haar hande op haar skoot. “Wat die meeste mense wil hê: iemand spesiaals om lief te hê en iemand in wie se lewe ek spesiaal sal wees, ’n liefdevolle gesin.”

“En jou loopbaan?”

“Ek is lief vir my werk, maar dit kom tweede. Dit is hoe ek my brood verdien. Die feit dat ek my werk geniet, is ’n bonus, dit is beslis nie my alfa en omega nie. Is daar nog iets wat jy wil weet?”

“Ek wil veral jou kant van die saak oor jou en Dewald hoor, want ek kry die gevoel ek was hopeloos verkeerd oor jou. Vertel my, asseblief, Eloise.”

“Ek wil nie meer daaroor praat nie.” Sy skud haar kop beslis. “Nee, Russel, ek kan nie …” Maar op daardie oomblik kom Gina met ’n skinkbord binne. Eloise slaak ’n stille sug van verligting oor die onderbreking.

“Koffie?” vra Russel nadat Gina die skinkbord op ’n tafeltjie neergesit het.

“Dankie, met melk, asseblief.”

Hulle drink in stilte koffie, maar Eloise is bewus van sy blik wat telkens op haar rus. Toe haar beker leeg is, sit sy dit met oordrewe versigtigheid langs syne op die skinkbord neer.

“Sê my, Eloise,” en hy kyk haar ’n ruk lank ondersoekend aan. “Kan jy onthou waaroor ons gesels het terwyl ons in die grafkelder was?”

Sy knik. “Ja, die hele episode is ingebrand in my geheue.”

“Onthou jy ook dat ek na foto’s in Dewald se baadjiesak verwys het?”

“Ek onthou.” Waarheen mik hy nou?

“Wil jy weet wat op die ander foto’s was?”

“Nog foto’s van my?”

Hy skud sy kop. “Ek het eers onlangs die implikasie van die foto’s besef en ek is jammer om te sê, die res van die foto’s was van drie ander vroue.”

Eloise staar net na hom. Maar in haar kop eggo dit: drie? Sy het geweet van een, en dit was erg genoeg, skrei dit deur haar. Russel hou haar stip dop. “Ek weet nie hoekom dit belangrik is nie,” fluister sy.

“Ek dink jy weet presies,” sê hy sag. “Iets het gebeur … iets anders as waarvan my ma jou beskuldig het.”

Eloise laat sak haar kop en kan die trane wat oor haar wange loop nie keer nie.

“Eloise, asseblief,” sê Russel sag. Hy lig haar ken en druk haar trane met sy sakdoek droog.

Eloise gee ’n bewerige sug en vat die sakdoek uit sy hand. Sy vee haar wange af en frommel die sakdoek tussen haar hande. “Ek sou verkies het om jou nagedagtenis aan Dewald nie te vertroebel nie, maar omdat jy aandring … waar sal ek begin?” Russel sê niks en vryf haar arm terwyl hy geduldig wag dat sy voortgaan.

Sy worstel om haar woorde agtermekaar te kry. Woorde wat hom sal laat verstaan, maar wat hom so min as moontlik sal seermaak.

“Ek voel so skuldig,” begin sy uiteindelik. “Ek het toegelaat dat dinge tussen my en Dewald te ver gaan, teen my beterwete. My hart het nooit aan hom behoort nie.” Sy staar deur die venster. “Ek dink my terughoudendheid was vir hom ’n uitdaging en hy het my oorweldig met al die aandag, geskenke, ruikers.”

Sy kyk in sy oë, haar glimlag wrang. “Jou broer Dewald was ’n baie sjarmante man en boonop baie aantreklik. My ondervinding met mans het my nie voorberei vir iemand soos hy nie. Hy was baie oortuigend.”

Eloise staan op, tel haar kruk op en sukkel venster toe. Sy staar na die wolke wat saamgepak het en die reën wat saggies val. “Hy het my voete behoorlik onder my uitgeslaan en voor ek tot verhaal kon kom, was ons verloof.”

Russel het stil agter haar kom staan.

“Twee dae voor hy dood is, het ek vroeër as gewoonlik huis toe gegaan want ek het een van my skeelhoofpyne gehad. Ek het vir ’n ruk geslaap, later het ek beter gevoel en besluit om vir hom te gaan kuier. Hy het skofte gewerk by die lughawe en dit was sy dag af. Om ’n lang storie kort te maak: Ek het hom saam met ’n ander vrou in sy kamer gekry. Hulle was …” Haar wange vlam. “In elk geval, dit was ’n groot skok en ek het sy verloofring in sy gesig gegooi en gemaak dat ek wegkom. Die res van die ongelukkige verhaal ken jy.”

“Dan ís dit die rede. Ek het so iets vermoed.” Daar is hartseer, maar ook verligting in sy stem.

“Ja.” Meer kan sy nie sê nie.

“Dan is dit geen wonder dat jy so opgetree het nie,” sê hy kopskuddend.

“Ek verstaan nie, Russel.”

Hy kom staan voor haar en vat al twee haar hande. “Enige persoon sou so opgetree het.”

“Tog voel ek, maak nie saak wat hy gedoen het nie, steeds skuldig,” fluister sy en kyk hartseer na hom. “Eers was dit ’n skok maar dit het nie lank gevat om in verligting te verander nie. Sy optrede het my die verskoning gegee om die verlowing te verbreek. Ek was te veel van ’n lafaard om vir hom te sê dat ek hom nie liefhet nie, of altans, nie lief genoeg om my lewe met hom te deel nie. Ek moes …”

“Soos dit nou vir my klink, was Dewald een van daardie mense wat nie nee vir ’n antwoord kon vat nie,” val hy haar in die rede en vryf met sy duime oor haar vingers. “Ná lang gesprekke met my ma en ná jou onthulling vanaand, begin ek nou my eie teorie oor Dewald vorm. Sy pa is oorlede toe Dewald vyf jaar oud was. Ek dink die verlies aan ’n vaderfiguur tydens sy vormingsjare het ’n groot impak op sy karakter gehad. Bo en behalwe die feit dat hy op ’n druppel water na sy pa gelyk het, en dit moontlik die deurslaggewende faktor was in my ma se absolute toewyding. Sy het hom van kleins af skandelik bederf. Hom niks ontsê nie; hy het gevra en sy het gegee. Ek dink dit het hom selfsugtig gemaak.”

“Dink jy regtig so?”

“Ek maak nie graag afleidings nie, maar as ek na die feite kyk, dan dink ek nie sy hart was soseer gebreek nie, ek dink hy was ontsteld dat jy hom uitgevang het.” Hy lig haar hande na sy mond en soen haar vingers. “Ek is bly jy het my uiteindelik die waarheid vertel en ek dink Paul is reg,” sê hy nadenkend. “Dit het tyd geword dat jy daardie laai sluit en die sleutel weggooi.” Hy los haar hande en vee met sy duime die laaste trane onder haar oë weg.

Eloise kyk verwonderd hoe die staalgrys in sy oë, wat met tye so kil kan wees, sag en donker word soos die wolke voor ’n donderstorm, en terwyl hy in haar oë staar, verander die emosie op sy gesig. Dit is duidelik dat hy tot ’n besluit gekom het.

Hy streel sy duim liggies oor haar lippe en bring sy kop nader. Teer neem hy besit van haar mond en terwyl sy lippe teen hare roer, voel dit vir haar asof haar hart swel, plek maak vir ’n intense, nuwe emosie. Sy vryf haar hande oor sy lyf onder sy oopgeknoopte baadjie, oor die warmte van sy rug.

Hy hou haar nog vir ’n oomblik styf teen hom vas en maak hom dan uit haar omhelsing los. “Jy moet liewer sit en jou gewig van jou been afhaal.”

Eloise bloos en laat sak haar arms onwillig. Sy wil hê hy moet haar nog soen; die gevoel wat hy aangewakker het met dié teer soen het die bloed deur haar are laat bruis soos vonkelwyn; genoeg om haar asem te laat jaag en haar hartklop te laat versnel. Wat sal hy doen as sy haar intensies duidelik moet maak? Sal sy hom die verkeerde indruk gee? Gefrustreerd draai sy haar rug op hom. Dit sal beter wees as sy vir ’n rukkie uit sy teenwoordigheid padgee.

“Is daar nog iets wat jy wou weet, Russel, of kan ek vir ’n ruk gaan rus?” vra sy hees.

Hy sug en sit sy hande op haar skouers. “Ek is jammer, natuurlik het jy rus nodig. Kom, ek help jou na jou kamer toe.”

“Dis nie nodig nie, ek moet op my eie probeer regkom.”

“Nou goed dan. Ek sal jou later kom haal vir aandete. Ons eet halfsewe. Ek hoop jy hou van Italiaanse kos. Gina kook baie lekker maar haar kookvermoëns is beperk tot Italiaans.”

“Ek eet alles, Italiaans, Spaans, Meksikaans, Afrikaans, maar ek trek die streep by eksotiese Chinees. Ek weier om aapkop, skerpioene, slange en sulke goed te eet,” sê sy ernstig.

“Ek belowe, geen aapkoppe op die spyskaart nie,” antwoord hy net so ernstig.

Sy tree onder sy hande uit en stap deur toe. Voordat sy uitgaan, kyk sy vir ’n oomblik terug. Die son het deur die wolke gebreek en die ligstrale deur die venster omring Russel se kop en skouers soos ’n ligkrans.

Terwyl sy stil na hom staar, verskyn ’n diep kuiltjie in sy wang. Wat sou die woordelose kommunikasie in sy stil, reguit blik beteken? Daar is ’n kyk in sy oë wat haar hartklop weer laat versnel.

“Die kos was voortreflik, dankie, Gina,” komplimenteer Eloise na die driegangmaaltyd.

“Dankie, dit is ’n plesier,” antwoord sy in gebroke Engels en babbel iets vir Russel in Italiaans.

Hy gesels terug in Italiaans en wag tot sy weer uit die vertrek is voor hy na Eloise draai.

Eloise kyk vraend na hom.

Hy glimlag. “Gina wil weet of ons klaar is.”

“Ek het nie besef Italiaans is so ’n omslagtige taal nie. Jou ellelange relaas kom dus neer op ‘ja, dankie’,” spot sy.

“Jy is hopeloos te nuuskierig,” terg hy terwyl hy sy stoel agteruit stoot. “Kom ons gaan sit in die voorhuis. Gina wil opruim.”

“Kan ek haar nie help nie?”

“Beslis nie, sy sal my kop afbyt. Watse soort gasheer sal verwag dat sy gas skottelgoed was?” vra hy verontwaardig en lei haar na ’n rusbank.

“Is dit ’n kultuurding? Ek is grootgemaak dat ek altyd moet aanbied om te help. Vele hande, ligte werk, lui die gesegde,” sê sy speels toe hy haar kruk eenkant sit en hom langs haar neervly.

“Nie hier nie. In elk geval, hoe sal jy regkom met jou een arm oor ’n kruk?” lag hy.

“H’m, ek het nie daaraan gedink nie.”

“Kan ek jou iets vra?”

Sy knik.

“Wanneer gaan jy vir my sê wat aangaan agter daardie bruin kykers?” vra hy onverwags en vat haar hande in syne saam.

“Wat bedoel jy, Russel?”

“Jy het my met soveel oorgawe teruggesoen vanmiddag. Ek het gewonder hoekom.”

Eloise bloos en ontwyk sy oë. “Ek kan dieselfde vraag vir jou vra.”

“Jy kán,” mymer hy en lig haar ken met sy vingers.

Sy blik gly oor haar gesig tot dit vir Eloise voel asof hy die antwoord op haar gesig sal kan lees. Haar hart raak wild toe sy kop nader kom.

“Ek wil jou weer soen, mag ek?” vra hy sag.

“As jy wil,” fluister sy floutjies.

“H’m, ek wil, glo my.”

Sonder om te wag vir ’n uitnodiging kruip haar arms om sy nek.

Hy kyk af, en met ’n glimlag op sy gesig druk hy ’n soen op die punt van haar neus. “Ons sal later gesels, vir nou wil ek jou net vashou,” fluister hy voor sy lippe sag oor hare streel. Sy soen begin stadig, teer, maar word gaandeweg inniger.

“Russel,” fluister sy teen sy mond.

Met ’n kreun stoot hy sy hand deur haar hare en sy vingers vou om haar agterkop. Al sou sy enigsins wou wegbeweeg van hom af, sou dit onmoontlik wees, want sy arms is soos staal om haar.

Wat doen jy, Eloise? vra haar irriterende gedagtestem. Skaars ’n paar dae gelede het hy haar so te sê beskuldig dat sy ’n flerrie is en nou is sy in sy arms verstrengel. Hoekom het hy nou skielik die behoefte om haar vas te hou; om haar met soveel passie te soen?

Sy draai haar kop om weg te breek en sit haar hande teen sy bors. “Russel … wag.”

“Eloise? Wat is fout? Is jou been seer? Het ek iets gedoen wat ek nie moes nie?”

“Nee, nee, dis net … wel …” Sy kyk grond toe.

“Is my toenadering te veel, te gou?” vra hy sag.

“Eintlik, ja. Ek is verward, Russel. Nie so lank terug nie het jy my verag en nou … wel, nou soen jy my.”

Hy vou sy hand om haar wang. “Ek verstaan dat my optrede dalk verwarrend kan voorkom. Ek is jammer daaroor.” Hy druk ’n soen op haar voorkop en gaan staan voor die vuurherd. “My pa,” sê hy en wys na ’n skildery wat teen die muur bokant die kaggel hang.

Die beeld in die portret is dié van ’n man met donker hare. Die skilder het kalmte, maar tog ook weemoedigheid in die gelaatstrekke vasgevang.

“Jy lyk na hom. ’n Baie aristokratiese gesig,” sê Eloise.

Hy glimlag sinies. “’n Verbitterde man.”

Sy frons en brand om te vra wat sy pa se bitterheid met hulle huidige situasie te doen het, maar wag dat hy moet verder praat.

Hy kom sit weer langs haar, sit sy arm om haar en trek haar nader tot sy met haar kop op sy skouer lê.

“Jy wonder seker wat my pa met ons te doen het, ja. Wel, luister, dan vertel ek jou. Van my vyfde jaar af was ek alleen saam met my pa – nie ’n ideale situasie nie. Na my ma se verraad het hy nooit weer na ’n vrou gekyk nie. Ek glo nie hy het ooit van haar vergeet nie, want hy was ondanks alles nog lief vir haar. Ek was sewe en twintig jaar van my lewe getuie van sy hartseer en bitterheid.”

Aan sy profiel en aan die manier waarop hy nikssiende voor hom staar, is dit duidelik dat hy diep in sy verlede kyk. Hy vryf ingedagte met sy duim oor haar wang, toe kyk hy af na haar. “Dit het, heel voorspelbaar, ’n uitwerking op my eie sienswyse gehad, en ek het my voorgeneem ek sal nie dieselfde fout as hy maak nie. Ek het reeds vir jou gesê van my opvatting aangaande die vroulike geslag. Maar voor ek vyf en twintig geword het, het ek totaal anders opgetree. Ek het die meisies waarmee ek uitgegaan het baie versigtig gekies. Hulle moes aan een belangrike vereiste voldoen,” sê hy sinies.

Eloise kan beswaarlik haar nuuskierigheid in toom hou toe hy ’n ruk lank stilbly.

“Hulle moes, soos my ma, ’n joller wees,” sê hy uiteindelik. Hy glimlag wrang. “Dit klink seker vir jou Freudiaans. Deur my oë gesien was hulle subwesens, mense wat ek kon laat staan sodra ek moeg was vir hulle. Dit was tydens my storm-en-drangjare. Ek het egter nie met my gewete rekening gehou nie en mettertyd het dié misbruik my ingehaal.

“Op my vyf en twintigste verjaarsdag het ek uiteindelik my ma vergewe. Terselfdertyd het ek tot die besef gekom dat ek my eie mens is, dat ek nie weerwraak op vroue hoef te neem omdat my ma my pa verraai en my verloën het nie. Ek het besef ek kleur my lewensboek pikswart in.” Hy stut sy ken op haar kop. “Ek het besluit ek sal nie weer intiem by vroue betrokke wees nie, dat ek hulle op ’n afstand sal hou tot ek die een ontmoet wat die regte gevoel in my sal wakker maak, die een wat vir my bedoel is.

“In die agt jaar daarna het ek baie vroue uitgeneem, altyd op soek na daardie spesiale een. Maar alhoewel hulle goeie metgeselle was, het nie een van hulle my hart aangeraak nie.” Hy lag saggies en fluister in haar oor. “O, hulle het wel joie de vivre in oorvloed gehad …”

Sy maak ’n gesteurde geluid. “Ek onthou dat jy dié eienskap onder my aandag gebring het,” brom sy.

“… maar geeneen van hulle het my belangstelling geprikkel soos jy nie,” gaan hy ongestoor voort. “Aanvanklik wou ek die feeks wat my familie skade berokken het op haar herrie gee,” sug hy. “Maar van die eerste ontmoeting af was daar iets omtrent jou wat my aangetrek het, nuuskierig gemaak het. Ek het teen my gevoelens geveg, maar elke woord, elke gesigsuitdrukking het my vasgevang en nou is jy voortdurend in my gedagtes. Ek weet my ma het jou vals beskuldig en ek het verkeerd teenoor jou opgetree, maar ek vra dat jy my ’n kans gee. Sal jy my toelaat in jou lewe?” vra hy huiwerig.

Eloise glimlag oor sy formele versoek. Dit klink vir haar asof dit uit ’n vroeër tydperk kom, toe mans nog here was en vroue dames. Tog wek dit deernis in haar. “Ek wil ja sê, Russel, maar watter doel sal dit dien? Ek woon in Suid-Afrika en jy hier, in Italië.”

“Wanneer twee mense vir mekaar lief word, geld landsgrense nie,” antwoord hy.

“Ons praat nie hier van landsgrense nie, Russel. In ons geval is die grense kontinente,” herinner sy hom sag.

“Moenie jou nou daaroor bekommer nie. As ons vir mekaar bedoel is, sal daar wel ’n uitkoms wees.” Hy streel oor haar wang. “Jy lyk moeg, wil jy gaan slaap?”

Sy knik haar kop. Dit sal ontsettend maklik wees om haar hart te verloor. Om die waarheid te sê, sy is klaar verlief op hom. En wat hy vra, is immers waaroor sy vroeër gedroom het, nie waar nie? ’n Romantiese paar dae saam met Russel. Maar noudat dit lyk asof die wens vervul gaan word, woel daar onrus in haar gemoed.

Eloise tuur deur halftoe oë na die venster. Dit begin al lig word, daardie grys lig net voor sonsopkoms. Maar die venster is mos aan die verkeerde kant van die kamer? Sy forseer haar oë oop en kyk half deur die slaap om haar heen. O ja, onthou sy. Sy is in Russel se huis.

Sy trek die beddegoed hoër op teen haar nek. Die Europese herfsseisoen begin mos in September, dit beteken die herfs staan al sterk.

Die wekker op die bedkassie sê dit is kwart oor ses. Sekerlik te vroeg om in die huis rond te dwaal. Sou Russel al opgestaan het? En as hy dalk het, waar is hy nou?

Eloise skuif laer teen die kussings af en maak haar oë toe. Hopelik sal sy ’n ruk langer kan slaap.

Van sy tot sy sukkel sy, maar slaap is onmoontlik want sy is nou helder wakker. “Ag vervlaks, ek gee op,” kreun sy en skop die beddegoed van haar af.

Sy skakel die bedlamp aan, trek haar japon en pantoffels aan, gryp haar kruk en maak haar deur versigtig oop. Dalk is daar ’n boek of tydskrif in die voorhuis, iets wat sy kan lees terwyl die huishouding nog slaap.

’n Lig brand êrens aan die onderpunt van die gang en Eloise sukkel soetjies daarheen. Die aroma van warm filterkoffie is onweerstaanbaar. Sy volg haar neus kombuis toe.

“Kan ek ook kry?” fluister sy vir Russel wat met sy hande om ’n beker gevou by die kombuistafel sit.

“Natuurlik, maar hoekom slaap jy nie ’n ruk langer nie? Dis nog vroeg,” wil hy weet terwyl hy vir haar koffie skink. Hy sit die beker op die tafel neer.

Eloise gaan sit oorkant hom. “Ek het probeer, maar ek is wawyd wakker. As daar iemand was om my rug warm te hou, sou ek verder kon slaap,” merk sy onomwonde op, gooi melk en suiker in haar koffie en teug daaraan. Sy loer oor haar beker se rand na hom.

Hy lig sy wenkbroue en staar na haar. “Jy moes my gisteraand gesê het, ek is meer as bereid om daardie diens te lewer,” mymer hy. Sy oë bly vasgenael op haar gesig; hy wag vir reaksie.

“Dankie, ek sal onthou,” mymer sy op haar beurt en voel haar wange warm word.

Geamuseerdheid vonkel in sy oë.

“Wat?” vra sy.

“Jou hare lyk soos ’n hooimied, jou oë is nog dik van die slaap, jou wange is twee rooi kolle, maar nog steeds is jy pragtig.”

Eloise glimlag en beduie na sy hare. “Jou eie hairdo is nogal in die mode. Ek dink hulle noem daardie haarstyl bed head, en nou se dae is ’n ongeskeerde gesig mos die inding.”

Hy spring op. “Bly hier, ek is nou weer terug,” sê hy en draf uit die kombuis.

“Waar gaan jy heen?” roep sy agterna.

“Sit stil, ek is nou daar!” roep hy terug en Eloise hoor hom in ’n kas vroetel, êrens in die eetkamer.

“Ha,” sê hy oomblikke later en kom met ’n kamera en driepoot ingestap. Hy stel die kamera op, aktiveer die tydskakelaar en gaan sit langs haar met sy arm om haar skouers en sy gesig langs hare. “Sê cheese,” beveel hy.

“Chee-heese,” koor hulle toe die kamera flits.

Hy druk ’n soen op haar voorkop voor hy na die kamera toe loop. Terwyl hy die foto bekyk, begin hy lag.

“Wys my,” eis Eloise. Sy bars uit van die lag toe hy die kamera voor haar hou. “Ek wil ’n kopie hê, asseblief, Russel,” soebat sy deur die lagbui.

“Onthou dat ek vir jou een op ’n CD sit.”

“Oukei.”

Daar is iemand by die agterdeur.

“Kom, ons beter verkas voor Gina ons in hierdie toestand sien,” fluister hy en gryp sy kamera en driepoot.

Eloise hobbel agter hom aan en volg hom na sy slaapkamer.

Hy sit sy kamera en driepoot op ’n laaikas neer, maak sy deur toe en lig haar met kruk en al in sy arms. Haar kruk val met ’n gekletter op die vloer.

“Wat maak jy?” vra sy kliphard en wriemel om uit sy arms los te kom.

“Sjuut,” fluister hy en sit sy hand oor haar mond. “Netnou hoor sy jou en wat sal sy dan dink?”

Eloise knik. Dis ook nou weer waar.

Hy dra haar na sy bed toe, sit haar versigtig teen die kussings neer en kom lê langs haar. “Nou is jy my gevangene,” sê hy sag en sug tevrede.

En ’n gewillige een daarby.

Hy lig sy kop. “Aangesien jy my gevangene is, dring ek daarop aan dat jy ’n wens vervul,” fluister hy en wikkel regopper tot sy gesig bokant hare is.

“Noem dit en dis joune,” sê sy kamma ernstig.

“Belowe jy?”

“Dit is ’n belofte.” Eloise kan sien hy sukkel om die woorde uit te kry. “Ek wil hê … nee, toemaar, vergeet dit,” mompel hy en sit regop. Hy draai sy rug op haar en vroetel met die belt van sy japon.

“Russel, wat’s fout?” vra sy en vryf haar hand oor sy rug. “Sê asseblief vir my wat jy wil hê.”

“Eloise …”

“Dis die eerste keer dat ek jóú sien sukkel om jou gedagtes uit te spreek. Wat is so gewigtig?” vra sy toe hy terugdraai en weer langs haar kom lê. Hy vat haar ken en draai haar gesig na hom toe. Onder sy onmoontlike lang wimpers is sy oë smeulend.

“Jy weet wat ek wil hê,” antwoord hy skaars hoorbaar.

Haar oë rek en haar hart bons benoud. “Wat sê jy?”

“Eloise, ek dink ek het my hart verloor. Ek wil jóú hê.”

Sy trek haar asem skerp in en staar na hom. “Nou weet ék nie wat om te sê nie,” fluister sy toe sy kop nader kom.

“Moenie nou iets sê nie, maak net jou hart vir my oop. Laat my in, asseblief,” fluister hy teen haar mond.

Eloise maak haar oë toe en kreun sag toe sy mond liggies oor hare streel. Dit voel asof haar gebeente sag geword het, asof sy nie in staat is om te roer nie toe sy lippe oor haar wang en nek fluister.

“Russel …”

“H’m?”

“Dit kan nie werk nie,” maan sy, maar terselfdertyd verstrengel haar hande in sy hare.

“Ek stem nie saam nie,” mymer hy voor sy mond hare opeis en hy al haar weerstand voor sy sensuele aanslag laat verkrummel.

Haar wange gloei en haar asem jaag toe hy uiteindelik sy kop lig. “Jy voel dieselfde,” verklaar hy onomwonde en leun met sy oor teen haar bors. “Definitief. Jou hart klop so wild soos myne.” Hy vat haar hand en druk dit op sy hart. “Voel hoe beïnvloed jy my,” beskuldig hy.

Die hart wat teen haar vingers klop, sê net een ding. “Jammer,” glimlag sy.

“Ek kla nie.” Hy vou sy vingers om hare. “Jy kan my enige tyd beïnvloed.” Hy trek ’n kombers oor hulle en kom lê weer langs haar. “Warm genoeg?” vra hy.

“Ja, dankie.”

“Wat dink jy terwyl jy so na die dak staar?” vra hy na ’n ruk.

Sy draai haar kop na sy kant toe en sug. “Ek dink aan ironie.”

“Ironie. In watter opsig?”

“Ek dink net hoe ironies dit is dat Dewald se dood ons bymekaargebring het.”

Hy knik. “Dit is nogal, maar ek dink ons moet eerder daarop fokus dat ’n negatiewe gebeurtenis, in hierdie geval, ’n positiewe nagevolg het, en ons daarby berus.” Hy skuif nader. “Kyk vir my,” sê hy sag.

Eloise lig haar kop.

“Belowe my, belowe dat jy nie meer skuldig sal voel oor Dewald nie. Daar is drie dinge wat in elke mens se lewe onvermydelik is. Die eerste is om gebore te word en die laaste is om te sterf. Tussen dié twee is die besluite wat elke mens in sy lewe maak goed of kwaad en die nadraai is een van die twee. Dit geld vir Dewald ook. Jy het geen rede om skuldig te voel nie, reg so?”

Hy rol op sy rug en help haar op. “Gaan maak klaar. Gina is ongetwyfeld besig met ontbyt.”

Gina glimlag vriendelik toe sy Eloise in die voorhuis sien sit. “Is jy reg om ontbyt te eet?” vra sy in haar gebroke Engels.

“Ja, maar waar is Russel?”

“Ek dink hy sit in sy boomhuis,” lag sy en beduie met haar kop na buite. “Hy doen dit wanneer hy ’n gewigtige saak op die hart het,” verduidelik sy.

“Het hy al geëet?” vra Eloise.

“Nee. Hy het net sy kitaar gegryp, iets gemompel en verkas.” Sy kou aan haar onderlip terwyl sy Eloise deurdringend aankyk. “Ek het hom lank laas so gelukkig gesien, en glo my, ek ken al sy buie. Ek was ook sy pa se huishoudster en het hom sien grootword. As hy sy kitaar saamvat, dan is iets aan die gang.”

Eloise vryf tussen haar oë terwyl sy eers dink. “Gina, sal jy omgee om vir my en Russel ’n ontbytmandjie te pak?”

Gina glimlag en knik. “Dit is ’n goeie plan. ’n Piekniek in die boomhuis.”

Met die piekniekmandjie wat Gina aangedra het op die gras voor haar, bekyk Eloise die steil leer wat teen die eikeboom staangemaak is. Meteens lyk haar plan nie meer so uitvoerbaar nie. Sy luister na die melodie wat Russel speel en wag geduldig tot die klanke wegsterf voor sy na hom roep.

Sy maak keelskoon toe hy verbaas afkyk. “Gaan jy my help of moet ek die hele dag hier onder die boom aan my kruk hang?”

Hy glimlag.

“Ek het ontbyt gebring.” Sy beduie na die mandjie. “Kom haal dit. En dan sal jy my moet abba tot bo. Sien jy kans?”

“Natuurlik.” Hy gly teen ’n paal wat langs die boomhuis staan tot onder. Hy wink vir Thomasso, wat blare ophark, nader.

Thomasso knik sy kop en rammel iets in Italiaans af nadat Russel verduidelik het wat hy wil hê.

Russel buk met sy rug na hulle toe. Sonder moeite raap die groot Italianer haar op en sit haar op Russel se nek. Toe tel hy die piekniekmandjie op en begin daarmee teen die leer opklim.

“Gryp die leer en hou vas terwyl ek klim,” beveel Russel en begin klim.

Voor Eloise kan dink om te kla is hulle bo. Thomasso lig haar van Russel se nek af en help haar na ’n stoel. Sy sak met ’n sug van verligting op die stoel neer.

“Baie dankie dat jy so braaf was. Ek het nie besef ek is so honger nie,” sê Russel nadat Thomasso afgeklim het en maak die luik toe. Hy maak die mandjie oop en snuif, “H’m, ruik heerlik.”

“Ek het gedink dit sal avontuurlik wees om piekniek te hou hier in jou boomhuis,” sê sy met ’n glimlag en kyk rond. “Dis nou wat ek ’n boomhuis noem. Dis so ruim. Hier is sowaar genoeg plek vir die twee gemakstoele en die tafeltjie. Dan kan mens nog rondbeweeg ook.”

Hy deel die ontbyt tussen hulle, gee vir haar ’n bord kos en eetgerei aan en kom sit in die stoel langs haar, sy bord kos op sy skoot. “Dit het natuurlik nie so gelyk toe ek klein was nie,” beduie hy met sy vurk. “Toe was dit vol speelgoed en ’n sponsmatras met ’n slaapsak. Later, tydens my tienerjare, het die speelgoed gewaai en het ’n kitaar en plakkate bygekom. Ek dink my pa het geweet ek het privaatheid nodig. Die boomhuis was ’n veilige hawe. Ek gebruik dit steeds van tyd tot tyd.”

Hulle eet ’n ruk in stilte. “Ek gaan vet word,” kreun Eloise toe sy klaar geëet het en sit haar leë bord op die tafeltjie neer. Sy vee haar mond en hande met ’n servet af. “Ryk, maar lekker,” sug sy tevrede.

Hy gooi vir hulle elkeen ’n beker koffie uit ’n warmfles en gee hare aan. “Kan ek jou ’n persoonlike vraag vra?” Hy blaas oor sy beker, drink ’n sluk en sit sy beker op die tafel neer.

“Dit hang af wat jy wil weet.”

“Vertel my van die ander mans in jou lewe.”

“Wel, daar’s my dierbare pa Hendrik, my broer Henry, wat nog studeer, my goeie vriend Paul, natuurlik. En ’n klomp ooms en nefies wat almal vir my omgee en vir wie ek ook lief is. Ek is geseënd.” Sy glimlag onderlangs toe hy sy oë rol.

“Ek is verheug dat jy so geseënd is, maar dit is nie wat ek bedoel nie. Ek wil weet van ander mans saam met wie jy was.”

“Vir wat wil jy dit weet?”

“Antwoord net die vraag, asseblief.”

“Nou goed dan, laat ek sien.” Sy trek haar oë skrefies en tel op haar vingers terwyl sy dink. “Daar was een, twee, drie, vier, vyf, ses, sewe en … o ja, ou watsenaam.”

Daar heers vir ’n oomblik doodse stilte. Langs haar het hy versteen, sy hand in ’n vuis gebal.

“Sewe?” Sy stemtoon het twee oktawe hoër geklim. “Was jy … ek bedoel … met sewe mans … intiem?”

“En moenie ou watsenaam vergeet nie,” sê sy en hou met moeite haar gesig ernstig.

Hy gluur na haar deur vernoude oë. “Sê vir my dit is nie waar nie. Lieg vir my as jy moet.”

Eloise giggel en druk ’n soen op sy wang. “Ek het om presies te wees, amper een keer in my lewe seks gehad, Russel. ’n Sweterige gevroetel en gevat in die koshuis se inlooplinnekas met die eersterugbyspan se kaptein. Gelukkig het die koshuismoeder op daardie oomblik besluit om die linnekas te besoek. Natuurlik het sy ons aan ons ore daar uitgesleep. My ma het my uit die koshuis gehaal en dit was dit.”

Russel sug verlig.

“Sou dit regtig so vreeslik saak maak?” frons Eloise. “Is jy nie nou ’n bietjie skynheilig nie?”

“Ek kan dit nie help nie; dis ’n manding,” erken hy onwillig.

“Wel, haal diep asem en laat jou spiere ontspan. Ek is ’n maagd,” brom sy. Met geen vooruitsigte om dié toestand te wysig in die nabye toekoms nie.

Hy vat haar hand en vleg sy vingers deur hare.

“Hoekom is my geskiedenis met mans so belangrik vir jou?”

“Ons het min tyd om mekaar te leer ken,” sug hy. “Jy weet reeds ’n bietjie van my geskiedenis maar ek weet nie veel van joune nie.”

“Ek verstaan nie, Russel.”

“Ek gaan nie terug Kreta toe nie, Eloise. Ek was reeds te lank weg. My besigheid het my nodig. Ons moet dus vandag soveel doen as wat ons kan.”

Sy word yskoud. “Verstaan ek jou reg? Beteken dit dat wanneer ek hier vertrek, môreoggend, ek jou nie weer gaan sien nie?” Haar stem is dik van ingehoue emosie.

“Nie op Kreta nie en ook nie in Suid-Afrika nie. Ek sal ten minste vir die volgende jaar oor die takke van my firma hier in Italië moet toesig hou.”

’n Dag, dis al wat sy het, skrei die gedagte deur haar gemoed. Skielik lê ’n hartseerwolk pikswart op haar horison.

“Sê my waaraan jy dink,” vra hy toe sy nie reageer nie. Hy sit sy vingers onder haar ken om haar kop te lig en kyk ondersoekend in haar oë.

Haar blik streel oor sy gesig. Sy breë voorkop, die donker, effens geboë wenkbroue, reguit neus, vol onderlip en donker, steil hare. Toe beweeg haar oë na syne. Die staalgrys oë wat met tye dwarsdeur haar kan kyk en dan, soos nou, so sag word dat haar hart ineenkrimp.

“Ek glo nie ’n dag is genoeg nie,” sê sy sag.

“Kom sit hier by my.”

“Is daar genoeg spasie?”

“Meer as genoeg,” antwoord hy, trek haar op sy skoot neer en vou sy arms styf om haar.

Sy wens hy wil haar nog stywer vashou sodat daar geen skeiding tussen hulle sal kom nie. Wanneer die trane begin het, kan sy nie sê nie maar toe Russel sy kop lig, met sy duim oor haar wang streel en verwonderd vra: “Eloise? Wat is fout?”, oorweldig die naderende verlies haar.

“Vergewe my, Russel, dis maar ’n manier van my om te huil wanneer ek intense emosie belewe,” sê sy met ’n hees stem

“Vertel my van daardie emosie,” fluister hy bekommerd en soen die trane van haar gesig af.

“Dis net …” begin sy. “Wel, wat jy gesê het. Dat jy nie teruggaan Kreta toe nie,” fluister sy.

“En dit maak jou hartseer?”

Sy gooi haar arms met ’n snik om sy nek en druk haar mond teen syne. “Natuurlik maak dit my hartseer.”

Onmiddellik vou sy arms om haar en soen na soen beantwoord hy haar gevoelens. Toe sy haar gesig wegdraai om asem te skep, lag hy sag en streel met sy mond oor haar nek. “Uiteindelik, die reaksie waarvoor ek gewag het. Ek het nie gedink ons gaan ooit verby die formaliteite kom nie; ek moet jou maar meermale hartseer maak.”

“Ek verstaan nie,” sê sy gesmoord teen sy wang. Haar asem jaag en sy is seker hy kan haar hart se versnelde klop hoor.

Hy lig sy kop en die blik in sy oë is sag. “Ek wou hê jy moet die stap neem; jy moet die besluit neem wanneer jy reg is.”

“Ek verstaan nog steeds nie.”

Hy vryf sy vingers oor haar mond. “Ek wou nie dieselfde fout met jou maak wat Dewald gemaak het nie. Ek wou jou nie oorweldig nie. Indien jy gevoelens vir my ontwikkel, moet dit van hier af kom,” fluister hy en plaas sy hand oor haar hart.

Sy knik en druk haar kop teen sy bors. Hy trek haar nader, onder sy ken in. Haar gevoelens vir dié man is soveel meer intens in vergelyking met wat sy gevoel het vir enige ander man waarmee sy al te doene gehad het, dink sy terwyl hy haar stadig heen en weer wieg. Vir haar is hy soos ’n diamant met blink fasette. ’n Man wat omgee vir ander. Daar is ’n grootsheid in sy karakter. Sy vrygewigheid, vrolikheid en die manier waarop hy haar kan laat lag. Sy glimlag en lê haar oor teen sy bors om na die sterk klop van sy hart te luister. ’n Man met ’n groot hart, besluit sy.

Russel soen haar op die voorkop, lig sy arm en kyk na sy horlosie. “Hoe vlieg die tyd nie,” sê hy somber.

“Moet ons nou afklim? Dis so snoesig hier in jou arms.”

“Ek wil jou ook nie laat gaan nie,” kreun hy en trek haar amper hardhandig nader. Met haar vingers in sy hare verstrengel vergeet sy van tyd en plek tot die luik oopgaan en Thomasso sy kop deur die gat in die vloer steek.

Eloise se wange word vuurwarm. Sy steek haar gesig teen Russel se bors weg. “Oeps! Ek het nie bedoel om jou so aan te val nie … maar ek kan nie sê dat ek jammer is nie, want ek is nie … ek kon myself nie help nie.”

Hy lig haar ken. “En ek is bly jy is nie jammer nie. Jou vurige spontaniteit is een van jou mooiste karaktertrekke.” Hy knipoog vir haar. “Jy kan my op dié manier aanval net wanneer jy wil. Ek het beslis nog nie genoeg gehad nie.”

Hy wink vir Thomasso en help haar regop. Met die tuinier se hulp help hy haar ondertoe.

“Sien jy kans om die foto’s vandag te neem?” vra hy toe hulle die ingangsportaal bereik.

“Sekerlik, net wanneer jy wil.”

“Mooi. Sal dit jou pas as ons oor ’n halfuur ry?”

Sy knik haar kop.

“Ek het ’n oproep of twee om te maak. Kry wat jy nodig het, dan sien ek jou oor ’n halfuur.”

“Reg so.”

Eloise sak uitgeput op haar bed neer. Sy is moeg, nie soseer omdat hulle die hele dag rondgery het om foto’s van al Russel se besighede te neem nie, maar eerder omdat hulle afskeid reeds op die horison wag.

Sy sit regop toe iemand saggies aan haar kamerdeur klop. “Kom binne.”

Russel loer om die deur. “Steur ek?”

“Natuurlik nie, kom in.”

“Is jy baie moeg?” vra hy bekommerd. “Pyn jou been?”

“Nee, ek makeer niks.” Niks fisiek nie.

“Kom sit dan by my in die voorhuis.” Hy trek haar regop en, met sy arm om haar middel, help hy haar sitkamer toe.

’n Ligte glimlag roer aan die eenkant van sy mond toe hy langs haar op die rusbank gaan sit. “Daar is woelinge aan die gang in jou. Jy probeer, maar jy kan dit nie regtig vir my wegsteek nie, Eloise. Ek het ’n idee wat dit kan wees, maar ek wil hê jy moet my vertrou, so vertrou dat jy jou diepste gedagtes en gevoelens met my kan deel. Kan jy?” vra hy.

Eloise lig haar kop en kyk in sy oë – die mooiste oë wat sy al gesien het – toe gly haar blik na sy mond en sy weet wat sy hom hierdie nag wil gee. Dat sy vir ’n nag aan hom wil behoort sonder terughouding.

Sy maak haar hande uit syne los en vou dit om sy gesig. “Maak liefde met my, Russel,” fluister sy.

Hy trek sy asem skerp in en sy verwarde oë hou hare gevange asof hy na iets soek. “Dit is onverwags. Hoekom nou?” vra hy uiteindelik.

“Ek wil jou hê, Russel, daar is niks wat ek op hierdie oomblik meer wil hê nie,” sê sy desperaat.

Vir ’n lang ruk staar hy in haar oë en maak toe haar hande om sy gesig los. Hy skud sy kop en haal diep asem.

“Nee, Eloise, nie terwyl ek alles behalwe hartstog op jou gesig kan lees nie – desperaatheid, vrees, pyn, dit alles sien ek in jou oë, maar nie hartstog nie.” Hy lig haar ken. “Jou gesig is ’n ope boek, so maklik om te lees.”

Sy laat sak haar blik want sy weet hy praat die waarheid. Jy dra jou hart op jou mou; moenie eens probeer jok nie – só het haar ma altyd gewaarsku.

“Russel, asseblief …” begin sy weer, maar hy lê sy vinger op haar mond.

Hy hurk voor haar en druk ’n soen op haar voorkop. “Ek het jou lief, Eloise, meer as wat jy dink. Soveel dat ek met jou wil trou, jou my eie wil maak.”

Hy staan op en stap vuurherd toe. “Ek weet dat ek nou baie van jou gaan vra en ek verstaan dat jy bang sal wees om so ver weg te gaan van dit waaraan jy gewoond is. Om van jou familie geskei te wees … as daar ’n manier was wat ek dit vir jou makliker kon maak, sou ek dit gedoen het.

“Ek kan nie weggaan van hier af nie,” sê hy swaarmoedig. “Ek is gebonde op maniere wat jy nie sal verstaan nie. Die besigheid wat my pa vir my onthalwe begin het, die beloftes wat ek aan hom gemaak het, die mense wat na my opkyk vir hulle brood en botter, om maar net ’n paar redes te noem. As dit net van my afgehang het, sou ek van alles ontslae geraak het om jou te volg. Maar dit sal die selfsugtigste ding wees wat ek nog gedoen het en dit is nie eie aan my karakter om so op te tree nie. En dit is hoekom jy die besluit sal moet maak. Is die gevoel wat jy vir my het liefde? En indien dit is, het jy my lief genoeg?” vra hy, maar wag nie vir ’n antwoord nie.

“Dit is in my vermoë om vir jou, hier by my, alles te gee wat jou hart begeer. Veiligheid, standvastigheid, liefde in oorvloed. Ek verwag ook nie dat jy jou familie moet vaarwel toeroep nie. Jy kan hulle ten minste elke ses maande sien, of dit nou in Suid-Afrika is of hier, daarvoor sal ek sorg.”

Hy huiwer. “Ek verwag nie dat jy nou dadelik vir my ’n antwoord moet gee nie.”

Hy kom sit langs haar, vat haar hand in syne en draai dit palm boontoe. “Ek het iets vir jou.” Hy vroetel in sy broeksak en bring ’n vierkantige, goue hangertjie wat aan ’n goue kettinkie hang te voorskyn. “Ek het een van die artefakte wat Martinus vir my gewys het, laat namaak uit goud sodat jy dit soos ’n hangertjie kan dra. ’n Klein aandenking van die tyd wat jy op Kreta deurgebring het.” Hy soen haar palm en lê die goue seël in haar hand.

Eloise tel die seël op en hou dit sodat die lig daarop kan skyn. Sy kan duidelik die gekerfde prentjie daarop uitmaak. “’n Man met ’n voëltjie wat begin wegvlieg uit sy oop hand,” sê sy sag.

Russel knik sy kop en sit sy hand onder haar ken. Vir ’n oomblik streel sy mond oor hare en dan sê hy skor: “Die seël hou ’n besonderse simboliek vir my in. Ek sien myself as die man en die voëltjie wat wegvlieg, is my hart. My hart wat ek vir jou gee, maar die plek waar my hart was, mag nie leeg bly nie, daardie spasie het ’n hart nodig.” Hy druk ’n soen op haar voorkop. “Ek hoop dat jy jou hart vir my sal gee sodat ek weer heel kan word.”

Hy kyk ’n oomblik langer in haar oë en staan toe op. Sonder ’n verdere woord stap hy die vertrek uit.

Eloise staar hartseer na die voordeur wat hy saggies agter hom toegetrek het. Sy wens daar was ’n manier waarop sy Russel die pyn kan spaar wat sy weet aan die kom is. Sy weet dat sy die hart van die man – wat moontlik die liefde van haar lewe is – gaan breek wanneer sy môreoggend vertrek.

Eloise vou haar klere op en pak dit met oordrewe presisie in haar tas. Sy druk die knippe van haar tas toe en sit dit op die bed neer. Haar tas is gepak. Sy is gereed om te vertrek en die tyd wat oor is, moet sy saam met Russel deurbring. Daar is dinge wat gesê moet word en gevoelens wat verduidelik moet word. Dit skuld sy hom.

Sy trek haar vingers deur haar hare en met ’n gevoel so swaar soos lood in haar binneste, sukkel sy met die gang af na die voorhuis toe. Hy sit op die rusbank, sy elmboë op sy knieë en sy kop in sy hande gestut. Toe hy haar hoor, kyk hy op en hou sy hand na haar toe uit.

Eloise vat sy hand en gaan sit langs hom. Die foltering in sy staalgrys oë skrei deur haar soos ’n mes wat in haar binneste gedraai word.

“Russel,” begin sy maar haar stem is so hees dat die woord net ’n fluistering is. “Ek weet wat jy wil hoor,” probeer sy weer, “en ek wens ek kan dit sê.” Sy trek ’n sidderende asemteug in en laat sak haar blik.

Hy sit sy hand onder haar ken en lig haar gesig. “Kyk vir my sodat ek jou oë kan sien terwyl jy vir my sê wat op jou hart is.”

Trane vul haar oë. “Ek het jou ook lief, Russel.” ’n Snik dreig in haar stem. “Maar ek het tyd nodig om ’n besluit te neem. Wanneer die ekspedisie op Kreta voltooi is, moet ek teruggaan na my huis en familie in Suid-Afrika. Ek kan nie vir jou beloftes maak nie. Ek is verward en onseker oor wat my te doen staan.”

“Moet niks verder sê nie. Gaan terug Suid-Afrika toe en oordink alles. Ek sal wag vir jou antwoord.” Hy trek haar in sy arms in. Die manier waarop sy mond teen haar lippe beweeg, is amper pynlik. Asof sy desperaatheid deur sy selfbeheersing dring.

Eloise kyk vir ’n oomblik langer na Villa Harmonic en waai vir Gina en Thomasso wat op die stoep staan en vir haar wuif. Met ’n bewende sug draai sy na Russel.

“Russel, ek is so jammer,” begin sy droewig, die trane stroom oor haar wange.

“Sj,” maak hy haar stil en help haar in die huurmotor. “Kyk mooi na my hart,” fluister hy deur die oop venster.

Hy knik sy kop vir die bestuurder en lig sy hand in ’n afskeidsgroet. ’n Oomblik langer staar hy nog na Eloise, sy gesig strak, voor hy omdraai en wegstap. Toe hy agter die swart staalhekke verdwyn, vou sy haar arms om haar lyf want dit is asof iets in haar fisiek breek.

Sy kyk deur die agterste venster tot sy die huis nie meer kan sien nie. Die trane stroom onverpoos oor haar wange. Sy hou ’n deurweekte snesie teen haar neus terwyl sy in haar handsak grou vir ’n skoon een.

“Juffrou,” hoor sy die bestuurder in Engels sê en toe sy opkyk, sien sy dat hy ’n doos snesies na haar toe uithou, sy bekommerde oë vasgenael op haar in sy truspieëltjie.

“Dankie,” sê sy met ’n bewerige stem en gee hom ’n flou glimlag. Sy trek ’n paar van die snesies uit en druk haar oë droog voor sy weer deur die venster kyk. Die stad met sy eeue oue Barok, Florentynse en Gotiese boustyle flits voor haar oë verby sonder dat sy werklik iets daarvan sien.

Toe hou die huurmotor voor die lughawe se vertrekarea stil. Die bestuurder haal haar tas uit die kattebak en sit dit op die sypaadjie neer. Hy help haar uitklim, stap saam met haar na die vertreksaal en plaas haar tas op ’n trollie. Met ’n vriendelike glimlag draai hy na haar. “Ek hoop u het ’n aangename reis.”

“Dankie,” antwoord Eloise. “En ook vir jou vriendelikheid.”

“Wat op aarde gaan aan met jou?” vra Paul nuuskierig terwyl hulle die pad terug na Koumasa toe aanpak.

Eloise was verlig toe sy hom tussen die skare mense by die lughawe in Heraklion opmerk.

“Dit lyk asof jy iemand aan die dood afgestaan het, Eloise.”

“Jy ken my hopeloos te goed, Paul,” sug Eloise en staar deur die bakkie se syvenster uit. “Dit voel behoorlik so.”

“Ek verstaan nie. Prof is daarvan oortuig daar is iets tussen jou en Russel. Ek is jammer, Eloise, ek wou nie uitvis nie, maar as jy ’n skouer soek, myne is altyd beskikbaar,” sê hy opreg.

“Jy is ’n goeie vriend, Paul – die beste. Ek sien net nie kans om nou te praat nie, maar dankie vir die aanbod,” sê sy hees en sluk aan die knop in haar keel. “Miskien later,” voeg sy by en druk sy arm.

“Ek verstaan. Daar is baie klein werkies wat jy kan doen om te help,” verander hy die onderwerp. “Hulle het ’n groot klomp artefakte in die grafkelder gekry. Items wat skoongemaak moet word.”

“Dis wonderlik, Paul. Ek neem aan die grafkelder is intussen beveilig?”

“Ja, die werkers het die dak behoorlik verstewig. Prof-hulle het van die kruike met die beendere reeds verwyder. Die meeste daarvan sal na die museum in Heraklion gestuur word en die museumadministrasie sal van die kruike aan ander lande se museums lewer.”

“Dan loop die ekspedisie seker binnekort tot ’n einde, of hoe?” vra Eloise.

“Blykbaar nie. Volgens Prof is daar nog grafkelders hier op die Mesaravlakte. Genoeg om hom vir jare besig te hou.”

Hulle ry ’n ruk in stilte verder. Eloise is dankbaar Paul is so sensitief om te sien sy is nie in die bui vir geselsies nie.

“Ek neem aan Prof sal graag nou met jou wil praat,” sê Paul toe hy voor die herberg stilhou. “Wil jy hê ek moet vir jou verskoning maak?”

“Nee, ek dink hoe gouer ek met hom gesels hoe beter. Weet jy waar hy is?”

“Ongetwyfeld by die grafkelder,” sê Paul. “Ek sal hom gaan sê jy is terug, Jy kan nie met jou gebreekte been en kruk oor daardie ongelyke terrein sukkel nie. Hy kan na jou toe kom as hy met jou wil praat,” sê hy beslis.

Hy kyk haar ondersoekend aan. Dit is duidelik dat hy met moeite sy nuuskierigheid beteuel.

“My aanbod staan as jy wil gesels, Eloise,” sê hy uiteindelik en klim uit om die deur vir haar oop te maak.

“Dankie, Paul, maar op hierdie stadium is ek nie seker van enigiets nie. Ek het tyd nodig om deur my gevoelens te werk.”

“Antwoord net een vraag, Eloise,” sê hy en tel haar tas en kruk van die bakkie af. “Het dit te doen met Russel?”

Sy knik haar kop. “Dit het alles met hom te doen, Paul.”

“Ek is jammer, Eloise. Ek kan sien jy is baie hartseer maar ek sal jou nie verder uitvra nie. Ek hoop regtig dinge werk vir julle uit.”

“Dankie, Paul, jy bly steeds my beste vriend. Liezel is ’n gelukkige meisie.”

“Hallo, Prof. Ek hoor julle het ver gevorder met die grafkelder.”

“Dag, Eloise, nogal, ja,” sê hy ingenome. “Ons is al druk besig om van die kelder se artefakte skoon te maak.”

“Dit is uitstekend, Prof. Ek wil graag help tot die universiteit begin, en dit sal my help om my eie persoonlike gevoelens uit te sorteer.”

Prof tuur bo-oor sy bril na haar. “Persoonlike gevoelens?”

Eloise sug. Sy kan maar seker netsowel vir Prof die waarheid vertel. Hy gaan in elk geval binnekort weet, dink sy. “Russel wil met my trou, Prof.”

“Maar dit is wonderlik! Baie geluk, Eloise. Ek is verheug,” dawer hy. “So tussen my en jou gesê, ek het begin dink jy gaan ’n oujongnooi word. Die man is ’n goeie vangs,” brul hy voort.

“Wag nou, Prof. Ek het nie ja gesê nie.”

“O. E … jammer. Maar ek verstaan nie. Hoe het ek my dan nou so lelik misgis? Ek was daarvan oortuig dat jy gevoelens vir die man het. Om die waarheid te sê ek kon sweer jy is verlief op hom, al die tekens was daar. Om van hom nie eens te praat nie. Ek weet vir ’n feit dat hy die skoot hoog deur het want hy het dit vir my gesê,” rammel hy voort.

“Ek is lief vir hom, Prof, maar ek weet nie of ek so ver van my tuiste af kan wegtrek nie. Ek wens ek kon my in twee skeur, ’n deel by hom en ’n deel by my familie.”

Prof skud sy kop. “Dit werk nie so nie, Eloise. Wanneer twee mense bymekaar kom en die besluit neem om te trou, is dit een honderd persent alles van beide kante af. Oordink die saak. Ek glo jy sal die regte besluit maak,” bulder hy, beslis oortuig van wat hy sê. “Onthou om my na die troue toe uit te nooi,” voeg hy speels maar net so luid by voor hy haar op die rug klop en uit haar kantoor stap.

Eloise skakel haar rekenaar aan. Die klein koevertikoontjie op die toolbar flits. Sy maak die ikoon oop en tussen die klompie koevertjies is daar een waarby ’n dokument aangeheg is. Dit kom van Russel af.

Eloise,

Ek het dit goed gedink om kopieë van die foto’s wat ek geneem het vir jou te stuur.

Doen daarmee wat jy wil. Hou dit as herinnering of vernietig dit indien jy eerder van my wil vergeet.

Ek, op my beurt, het die foto’s in my kluis weggesluit. Saam met die ander dinge wat betekenis in my lewe het. Waardevolle, onvervangbare kleinode.

Ek mis jou reeds. Ek is lief vir jou.

Russel.

“Suiwer dwang, dit is wat dit is,” fluister sy en klik op die aanhangsel. Sy streel liggies oor Russel se fotobeeld en glimlag toe sy na die foto kyk wat hy in sy kombuis geneem het. Selfs met sy deurmekaar hare en ongeskeerde gesig is hy die aantreklikste man wat sy al ooit gesien het.

Eloise hou die boek ’n bietjie hoër. Dis seker nou al ’n halfuur en sy het nog nie ’n woord daarvan gelees nie.

Dat sy tot sulke uiterstes moet gaan, dink sy ergerlik. Sy het die boek net saamgebring omdat sy soos ’n spioen daaragter moet wegkruip om al die nuuskierige oë te probeer vermy.

Die eetsaal is soos gewoonlik vol studente. Tussen hulle is, natuurlik, Prof, Paul en Liezel. Normaalweg sou die spul se teenwoordigheid haar nie gepla het nie, maar sedert sy van Napels af teruggekeer het, probeer sy hulle sover moontlik vermy.

Dit was erg genoeg dat Paul en Liezel haar met sulke bejammerende oë aangekyk het, maar dat die storie van haar en Russel se betrokkenheid soos ’n veldbrand tussen die studente versprei het, was net een te veel. Nou, weggesteek agter ’n boek, in die eetsaal se verste hoekie, probeer sy haar vleispastei en aartappelskyfies met net haar vurk eet. Meteens voel dit asof sy terug is in die verlede, net so eensaam en verstote as wat sy as kind en tiener was.

Langtand proe sy aan die aartappelskyfies wat koud geword het in die gestolde vleissous op haar bord. Sy trek ’n vies gesig toe sy ’n hap van die pastei vat en haar tande deur ’n groot stuk ui knars. Jig! Sy spoeg die mond vol halfgekoude pastei in ’n servet uit. Daar is niks wat haar so naar maak as groot stukke uie in kos nie.

Sy sit haar mes en vurk op die kant van haar bord neer, staan op en loop so vinnig as wat sy oor die weg kan kom met haar kruk uit die eetsaal, pynlik bewus van die oë wat haar volg.

Halfpad na haar kantoor toe hoor sy Prof se donderende stem.

“Eloise! Wag vir my!”

Sy steek vas en draai na hom toe hy langs haar kom staan. “Wat’s fout, Prof?”

“Moet daar altyd fout wees, Eloisatjie?” bulder hy met ’n glimlag. “Ek stel maar net belang in jou welstand.”

“Ek het al beter dae geken, Prof.”

Hy knik sy kop. “Die lewe is nie maklik nie en soms moet mens lewensveranderende besluite neem.” Hy sit sy hand op haar skouer. “Weet jy, einde vanjaar is dit dertien jaar wat my vrou oorlede is en ek mis haar steeds. Ek sal alles gee wat ek besit om haar weer in my arms te hou. Niks wat ek doen, niks wat ek besit, niks wat ek sien, niks wat ek ondervind, kan ooit kompenseer vir ons liefde nie. Jy dink jy het jou lewe voor jou, maar tyd is ’n vlietende konsep. Voor jy weet, is jou jare verby en al die geld in die wêreld kan nie ’n nanosekonde terugkoop nie. Gaan na Russel toe en gee hom al jou liefde, lewe jou lewe saam met hom asof môre nie bestaan nie – voor dit te laat is.”

Eloise knik. “U is reg, Prof. Dit het tyd geword dat ek besluit wat belangrik is in my lewe en ek het ’n maand of wat nodig om dit ten uitvoer te bring. Ek wil terug Suid-Afrika toe, Prof, so gou moontlik, as dit reg is met u.”

“Dis reg so. Gaan sorteer jou lewe uit.”

Eloise krap onder Flenniepoot se ken en vryf ingedagte oor sy welige pels. “Hoe maklik is dit nie om ’n dier te wees nie, nè, ounooi se katte?”

Die Siamese kat trek sy naels in en uit op Eloise se bobeen en spin tevrede.

Veel makliker as om ’n mens te wees, dink sy swaarmoedig. Sy tuur na die voortuin van haar erf, waar sy so te sê elke vrye oomblik deurbring. Daar is nie ’n grashalm uit sy plek nie, maar waar tuinwerk eens op ’n tyd vir haar terapeuties was, maak dit nou geen verskil aan haar gemoed nie.

Buksie, wat by haar voete lê, lig sy kop en maak sagte tjankgeluidjies toe ’n snik uit haar bors ontsnap. Hy staan regop en stut sy kop op haar knieë.

“Wat ’n treurige toneel is dit nou nie,” sê Henry droog toe hy oor die stoepmuurtjie loer.

Hy kom sit langs haar en sit sy arm om haar lyf. “Het jy nou al besluit wanneer jy gaan, Ousus?” vra hy en druk haar kop teen sy skouer vas.

Sy snuif en droog haar gesig teen sy hemp af.

Hy loer skuinsweg na haar voor hy in sy broek se sak grou. “Blaas,” beveel hy terwyl hy sy sakdoek vir haar aangee.

Eloise vat die sakdoek en maak soos hy sê. Sy stop die sakdoek terug in sy hand en kyk na hom. “Ja, ek het besluit, Henry.”

“Is jy lief vir die man?”

“Liewer as wat ek gedink het ek ’n man kan hê.”

“Dan sien ek nie hoekom jy so hartseer is nie. Wat presies is dit waaroor jy jou so kwel?” vra hy.

Eloise kyk verstom na hom. “Ek kan nie glo jy vra dit nie, Henry,” protesteer sy met ’n huilstem. “Grens ek nie nou al dae daaroor nie?”

“H’m, ja,” gee hy toe. “Grens is die sleutelwoord hier,” betig hy.

“Ek kan dit nie help nie, Henry, jy weet my blaas lê vlak agter my oë,” snik sy.

“Demmit! Eloise, jy het die man lief en hy het jou lief. Wat meer het jy nodig? Kry nou klaar getjank.”

“Jy verstaan nie,” brom sy.

“Ek verstaan meer as wat jy dink. Jy vertoef want jy is ’n bangbroek, vasgevang in ’n gemaksone. Dis te ver. Jy kan ons nie agterlaat nie. Wat van die diere. Wat van jou werk. Wat van die huis. Verskonings!”

Henry staan op en vryf haar hare wat reeds gekoek om haar gesig hang verder deurmekaar. “Ruk jou reg, Eloise, of staan die kans om Russel te verloor,” vermaan hy voor hy driftig in die huis in loop. “Ek gaan vir Ma bel,” dreig hy oor sy skouer. “Ek kan nie langer hierdie tranedal hanteer nie.”

“Watse ding is daai aan jou been, Eloise?” vra haar pa en beduie na die blou spalk om haar been.

“Die dokter noem dit ’n ‘moon booty’, Pa.” Eloise maak haar been reguit sodat hy kan sien.

“‘Moon booty’, sê jy. En watse doel dien die ding?”

“Die dokter het gesê my been het voldoende aangegroei dat ek nie meer die veselglasgips nodig het nie. Wat natuurlik ’n verligting is. Dié stewel verskaf genoeg steun wanneer ek loop en ek kan dit snags afhaal wanneer ek gaan slaap.”

“Vooruitgang … jy kan dit nie keer nie,” besluit haar pa kopskuddend en teug aan sy koffie.

“Henry sê jy wil iets met ons bespreek,” begin haar ma.

Sy knik. “Ma, Pa, Henry, ek het my besluit geneem.” Eloise kyk teer na die drie geliefde gesigte wat na haar staar. “Ek het Russel lief en ek weet hy voel dieselfde oor my. Dit gaan bitter swaar wees om julle hier agter te laat, maar ek is oortuig daarvan dat my verbintenis met Russel die pad is wat my lewe moet loop. As ek my rug op hom draai, sal ek die fout van my lewe maak.” Sy trek ’n lang asemteug in want dit voel asof die gewig van haar skouers uiteindelik af is.

“Halleluja! Ek het nie gedink jy gaan ooit besluit nie,” sê Henry.

“Henry! As ek my sonde nie ontsien nie,” raas haar ma.

“Ekskuus, Ousus.”

“Dis orraait, ek weet jy sal maar te bly wees as jy op jou eie in my huis kan bly. Jy kan bly vir solank jy wil, op voorwaarde dat jy my troeteldiere goed versorg en seker maak hulle kom niks kort nie.”

“Ek belowe,” sê Henry met ’n breë glimlag.

Sy buk vorentoe om Buksie wat by haar voete lê te streel en die goue seël wat aan sy kettinkie om haar nek hang, glip uit haar bloes.

“Wat is op daardie hangertjie wat om jou nek hang?” wil haar pa weet. “Ek sien jou nooit daarsonder nie.”

Eloise haal die seël van haar nek af en gee dit vir hom aan.

Hy sit sy bril, wat aan ’n toutjie om sy nek hang, op. “Dit lyk soos ’n man met ’n voëltjie in sy hand. Waar kry jy dit?” vra hy en gee die hangertjie terug.

Eloise vryf met haar duim oor die glad gepoleerde seël voor sy dit weer om haar nek vasmaak. “Russel het dit vir my gegee. Vir hom simboliseer dit die oorhandiging van sy hart aan my,” sê sy en bloos.

“Dan dink ek dit is reg dat jy vir hom gaan wys sy hart is veilig by jou,” sê haar ma en kom sit langs haar. Sy streel oor Eloise se hare. “En wat my en jou pa betref, is dit hoog tyd dat ons horison verder as die Limpopo begin strek. Ons sal dit geniet om te reis, om iets van die wêreld te sien. Ons sal soveel as moontlik vir julle gaan kuier. Dit is mos nie asof jy maan toe trek nie.”

“Dink Ma regtig so en sal Ma-hulle regtig vir ons kom kuier?”

“Ek dink absoluut so, my kind. Probeer jy nou net om ons daar weg te hou. ’n Vrou se plek is by haar man, of hy nou al die ring aan haar vinger het of nie. Jy doen die regte ding, my kind.”

Eloise gooi haar arms om haar ma se nek en huil asof haar hart gaan breek. “Ek sal julle so verskriklik mis,” snik sy.

“Ons sal jou ook mis, Eloise, maar ons sal jou eerder gelukkig anderkant die see wil sien as wat jy hier soos ’n lewende dooie rondloop.” Sy klop Eloise saggies op die rug. “Jy weet jou pa is ’n man van min woorde. Vir hom om meer as ’n minuut lank oor jou ongelukkigheid uit te brei, beteken dat dit hom beswaard maak.”

“Jou ma is reg, Eloise. ’n Pa kan mos nie eenkant staan as sy meisiekuiken ongelukkig is nie. Hoor wat ek vir jou sê. Ek en jou ma word nie jonger nie. Ons eerste wens is om jou en Henry gelukkig te sien en die tweede wens, wat net so belangrik is, is dat ons lank genoeg gaan lewe om ons kleinkinders in ons arms te hou. Is dit te veel gevra? Jy is al amper agt en twintig en die jare staan nie stil nie. Voor jy jou oë uitvee, is dit verby. Om ’n goeie beroep te beoefen is goed en wel maar dit kan nie opweeg teen die geluk wat ’n eie gesin in jou lewe gaan bring nie. Jy kan jouself gelukkig ag as jou werkgewers jou met ’n goue horlosie vergoed vir al jou jare se toegewydheid. Ek en jou ma was nog nooit verder as die Laeveld nie. Sy is reg as sy sê ons gaan jou vreeslik mis, maar dink só daaraan: Nou het ons ’n verskoning om te reis. Ek wou nog altyd die eerstewêreldlande besoek het. Nou het ons ’n gulde geleentheid.”

Haar pa hou sy sakdoek na haar toe uit. “Vee af jou trane en blaas jou neus en dan kom jy sodat ons vir jou ’n vlug kan gaan bespreek.”

Eloise vang haar ma en Henry se oë, wat net soos sy, oopmond na haar pa staar. “Pa, ekskuus dat ek so voor op die wa is, maar dit is die eerste keer wat ek Pa meer as twee sinne ná mekaar in ’n gesprek hoor kwytraak,” glimlag sy.

“Jy sal dan verstaan dat die saak my na aan die hart lê,” antwoord hy redelik kortaf.

“Kan jy by die hek stilhou, asseblief?” vra sy die huurmotorbestuurder in Engels.

“Sekerlik.” Die man bring die voertuig langs die sypaadjie tot stilstand.

Eloise betaal hom en tel haar tas en handsak op. Vir ’n oomblik bly sy staan voor die swart staalhekke waarop “Villa Harmonic” aangebring is. Sy haal diep asem, stoot die hek oop en stap versigtig met die verligte, lusvormige oprit na die huis wat in donkerte gehul is. Net een kamer se ligte brand. Sy weifel vir ’n oomblik voor sy die voordeur se klokkie druk.

Daar kom voetstappe deur toe en ligte gaan in die voorhuis aan. Toe gaan die deur oop en Russel staan op die drumpel.

Haar oë rek geskok toe sy sien hoe verwaarloos hy lyk. Sy hare staan in alle rigtings, hy is ongeskeer en die kringe wat onder sy oë lê, lyk soos kneusplekke.

Hy staar verwonderd na haar en voor haar bekommerde blik verhelder sy oë en die mooi glimlag – die een met die diep kuiltjie waarvoor sy so lief is – breek oor sy gelaat.

“Eloise?” fluister hy en feitlik onmiddellik is sy in sy arms.

Die soene reën op haar gesig. Toe eis sy mond hare op met soveel passie dat sy aan hom moet vasklou om staande te bly. Hulle asems jaag toe hy uiteindelik sy kop lig.

“Eloise,” fluister hy weer. “Mag ek hoop? Het jy besluit jy wil my hê?”

“Onthou jy wat jy gesê het die aand voor ek hier weg is?” vra sy met ’n sagte glimlag en trek haar vingers deur sy deurmekaar hare.

Hy knik.

Sy hou haar hand na hom toe uit. In die palm van haar hand lê die goue seël. “Ek het steeds jou hart. Om te vergoed vir die lang tydperk wat jy daarsonder was, gee ek myne vir jou want dit behoort nou absoluut aan jou, Russel, vir altyd. Sal jy mooi na my hart kyk?”

“Bedoel jy dit, Eloise?”

“Ja,” antwoord sy sonder weifeling want die stemmetjie in haar is stil, tevrede.

Hy glimlag breed, maar die trane rol oor sy wange. Sonder ’n verdere woord gryp hy haar tas en handsak en sit dit op ’n tafel in die ingangsportaal neer. Toe draai hy terug na haar en voor sy kan teëstribbel, raap hy haar in sy arms op, tol haar in die rondte en dra haar oor die drumpel.

“Ek sal jou hart koester soos goud, Eloise, want ek is lief vir jou. Jy is myne,” sê hy besitlik voor hy die deur agter hom toeskop.

Hy kyk diep in haar oë en druk sy lippe sagkens op hare. “Jy is die een; jy is my lotsbestemming.”

Sy verstrengel haar vingers in sy hare terwyl hy haar na sy kamer toe dra. Hy stoot die kamerdeur agter hom toe, sit haar op haar voete neer en sonder om die soen te verbreek, ruk hy sy hemp van sy lyf af.

Êrens hoor sy hoe die knope van sy hemp afbreek en oor die vloer skiet. Haar hande vind haar bloesknope.

“Eloise, jy is so pragtig, so sensueel,” kreun hy, tel haar op en sit haar op die bed neer. “Ek het jou lief en ek wil met jou trou. Ek wil my lewe met jou deel.” Hy vleg sy vingers deur haar hare, buig haar kop saggies eenkant toe en streel met sy mond oor haar nek.

Ekstase fluister deur haar hele liggaam toe sy lippe oor haar wang streel en by die hoekie van haar mond tot stilstand kom. Sy maak haar oë in afwagting toe en haar hart klop wild.

“Maak oop jou oë,” dring hy sag aan.

Sy maak haar oë oop en raak weg in die dieptes van syne.

Hy trek sy asem skerp in en sy wonder wat hy in haar oë lees. Kan hy die begeerte daarin sien? Is haar gevoelens so duidelik op haar gesig geskryf? Dit moet wees, want sy begeerte brand soos ’n silwer vuur in sy oë.

Hy kreun saggies en sy sensuele versugting laat haar asem jaag.

Met sy duim vir ’n oomblik oor haar lippe, kyk hy ondersoekend in haar oë, asof hy na iets soek.

“Russel,” kreun sy toe hy sag met sy mond oor haar liggaam streel en die hitte deur haar are vloei.

“Ek gaan jou wys hoe lief ek jou het,” fluister hy. “Ek gaan jou my eie maak. Ek gaan jou meer liefde gee as wat jy gedink het moontlik is.”

Versigtig en teer neem Russel van haar besit. Die vlugtige pyn slaan vir ’n oomblik haar asem weg, maar in haar wese jubel die wete dat hý die een is wat sy merk op haar liggaam gemaak het.

Met elke soen en aanraking ontdek sy meer aspekte van haar eie sensualiteit; ondervind sy gewaarwordings en sensasies wat sy nie geweet het bestaan nie.

“Eloise, Eloise,” kreun hy toe die genot uiteindelik sy liggaam laat terugbuig en op dieselfde oomblik volg sy hom met haar kreet. Sy klou krampagtig aan sy arms en trane biggel uit die hoeke van haar oë.

Hy vou sy hand om haar wang en soen die trane van haar gesig af. “Dit was ’n marteling om jou nie te besit nie, Eloise,” prewel hy. “Maar nou is jy myne, vir altyd.”

Sy glimlag in die stille wete dat hulle inmekaar pas soos die twee kante van ’n muntstuk, Jin en Jang – nog meer bewys dat hulle vir mekaar gemaak is. Geestelik en liggaamlik.

“En nou dink ek moet ons probeer slaap,” sê hy. “Jy het ’n lang dag agter die rug. Draai op jou sy sodat ek agter jou kan lê.” Hy sit sy arm om haar lyf en trek haar teen sy bors aan. “Lekker slaap, my Eloise,” sê hy sag.

Eloise lê vir ’n oomblik en staar na die maan wat deur die kantgordyne skyn en wikkel haar stywer teen hom aan. Sy sug, tevrede in die wete dat hy haar vir ewig verander het, dat sy na hulle liefdespel onherroeplik aan hom behoort, hart en siel, en dat daar nooit weer iemand anders sal wees nie.

“Nag, Russel.” Sy lig sy hand na haar mond en druk ’n soen op sy vingers.

“Kyk wie het kom kuier,” sê Russel en stoot die deur wyer oop.

“Ma, Pa, Henry!” Eloise spring uit haar stoel in die voorhuis op en hardloop hulle tegemoet. Trane van vreugde stroom oor haar wange terwyl sy haar pa omhels.

“Hallo, my meisiekuiken,” groet hy en vryf oor haar rug. “Waar is my kleinseun?” wil hy onomwonde weet.

“Hendrik!” protesteer haar ma agter hom. “Kan ons die groetery eers agter die rug kry?”

“Ma!” val Eloise haar om die nek.

“Ons het nie gedink ons gaan julle so gou weer na die troue sien nie. Dis skaars ’n jaar. Julle laat nie op julle wag nie, nè,” spot sy goedig toe Eloise haar eindelik laat gaan.

“Ma,” mompel Eloise met ’n blosende gesig. Sy draai na haar broer toe. “Henry,” sug sy en hou haar arms vir hom oop.

“Hier, droog af jou trane en blaas jou neus.” Henry gee haar ’n breë glimlag terwyl hy sy sakdoek in haar hand stop. “Die laaste keer wat ek jou my skouer aangebied het, het jy jou neus aan my hemp afgevee. Hierdie baadjie is nuut. Ek wil nie weer ’n snotstreep op my skouer hê nie.”

Eloise lag, druk haar trane droog en gee hom ’n hou teen die arm. “Hoekom het julle nie laat weet julle kom kuier nie?” vra sy en lei hulle na die voorhuis.

“Ons het. Maar Russel wou jou verras,” antwoord haar ma terwyl haar oë deur die voorhuis dwaal. “Dis voorwaar ’n pragtige woning waarin jy my kind verwelkom het, Russel,” merk sy waarderend op.

“Wat myne is, is hare.” Russel vou sy arm om Eloise se middel en trek haar nader. Hy soen haar op die punt van haar neus. “En haar kleintoontjie is meer werd as alles wat ek besit.”

“Kan ek nou my kleinseun sien, asseblief,” dring haar pa ongeduldig aan.

“Gesels met jou ma, ons sal hom gaan haal,” sê Russel en beduie vir haar pa en Henry om hom te volg.

Haar ma wag tot die mans buite hoorafstand is en fluister vir Eloise: “Jy lyk so gelukkig, my kind. Die liefde in julle huis is voelbaar.”

“Ek kon nie ’n wonderliker man gekry het nie, Mamma, hy is my alles,” erken sy. “Ek het die regte besluit geneem,” voeg sy met ’n sagte glimlag by en kyk trots op toe haar pa met haar babaseuntjie aangestap kom.

Haar hart word week en sy moet veg om nie weer te huil nie, toe sy sien hoe ’n groot, vet traan oor haar pa se wang rol.

“Oupa se eerste oogappel,” koer hy.

Haar ma haas hom tegemoet en met ’n sug streel sy oor Elruss se sagte rooi wangetjie. “Ouma se engeltjie,” fluister sy.

Terwyl haar familie in ’n kring om hulle donkerkopseuntjie staan en met die kraaiende baba gesels, kom staan Russel langs haar. Sy vingers vleg deur hare en toe hy na haar kyk met oë waaruit soveel liefde skyn, lig sy die goue seël wat steeds aan sy goue ketting om haar nek hang en druk ’n soen daarop.

Haar man met sy groot hart.

